മണിച്ചിമിഴ് - Manichimizh: January 2011\nമലയാള ചലച്ചിത്ര ശാഖയെ സംബന്ധിച്ച്, വളരെ നല്ല ഒരു വര്‍ഷമാണ് കടന്നു പോയത്. ഏകദേശം 88 മലയാള ചിത്രങ്ങളും, പത്തോളം മൊഴിമാറ്റം ചെയ്യപ്പെട്ട അന്യഭാഷ ചിത്രങ്ങളുമടക്കം ഏകദേശം 100 സിനിമകളാണ് പോയ വര്‍ഷം പുറത്തിറങ്ങിയത്. മലയാള സിനിമയുടെ പ്രതാപകാലത്തെ അനുസ്മരിപ്പിക്കുന്ന ഒന്നാണ് ഈ സ്ഥിതി വിവരക്കണക്കുകള് . കലാമൂല്യമുള്ള ഒട്ടേറെ ചിത്രങ്ങള് പ്രദര്‍ശനത്തിനായി എത്തിയ ഈ വര്‍ഷം, മെഗാ ഹിറ്റുകള് ഒന്നും തന്നെ ഉണ്ടായിരുന്നില്ല. ഒട്ടേറെ പുതുമുഖ സംവിധായകര് കടന്നു വന്നപ്പോള് , മലയാളത്തിലെ പ്രമുഖ സംവിധായകരെല്ലാം തന്നെ സജീവമായിരുന്നു ഈ വര്‍ഷം. പക്ഷേ ദൗര്‍ഭാഗ്യമെന്നു പറയട്ടേ, ഏകദേശം നാല്പതോളം ചിത്രങ്ങള് തീയേറ്ററില് വന്നതും പോയതും പ്രേക്ഷകര് ആരും തന്നെ അറിഞ്ഞില്ല. ദേശീയ പുരസ്കാരങ്ങൾ പ്രഖ്യപിച്ചപ്പോൾ, മലയാള സിനിമ തലയുയർത്തിന്നു. പക്ഷേ വിവാദങ്ങൾ ഇത്തവണയും നമ്മേ വിട്ടൊഴിഞ്ഞില്ല. മലയാള സിനിമയിലെ ചില പ്രതിഭാധനർ നമ്മെ വിട്ടു പോയ ഒരു വർഷം കൂടിയാണിത്.\nമലയാള സിനിമയിലെ മിക്കവാ‍റും എല്ലാ സംവിധായകരും 2010 ല് സജീവമായിരുന്നു. ദ്രോണയുമായി ഷാജി കൈലാസും, ഏപ്രില് ഫൂളുമായി വിജി തമ്പിയും, കഥ തുടരുന്നുമായി സത്യന് അന്തിക്കാടും, പെണ്‍പട്ടണവുമായി വി.എം.വിനുവും, ശിക്കാറുമായി എം.പത്മകുമാറും, എത്സമ്മ എന്ന ആണ്‍കുട്ടിയുമായി ലാല് ജോസും, പ്രാഞ്ചിയേട്ടനുമായി രഞ്ജിത്തും, അന്‍വറുമായി അമല് നീരദും, ബെസ്റ്റ് ഓഫ് ലക്കുമായി എം.എ നിഷാദും, ഒരു സ്മോള് ഫാമിലിയുമായി രാജസേനനും, കാണ്ഡഹാറുമായി മേജര് രവിയും, മേരിക്കുണ്ടൊരു കുഞ്ഞാടുമായി ഷാഫിയും 2010 ല് പ്രേക്ഷകര്‍ക്കായി എത്തി. ഹാപ്പി ഹസ്ബന്‍ഡ്സ്, ഫോര് ഫ്രണ്ട്സ് എന്നീ ചിത്രങ്ങളുമായി സജി സുരേന്ദ്രനും, പ്രാമാണിയും ത്രില്ലറുമായി ബി.ഉണ്ണികൃഷ്ണനും, ഇന് ഗോസ്റ്റ് ഹൌസ് ഇന്നും ടൂര്‍ണ്ണമെന്റുമായി ലാലും എത്തി. ഒരു ഇടവേളയ്ക്കു ശേഷം, ബോഡി ഗാര്‍ഡുമായി സിദ്ദിഖും, ഒരു നാള് വരും എന്ന ചിത്രവുമായി ടി.കെ.രാജീവ് കുമാറും, അപൂര്‍വ്വരാഗവുമായി സിബി മലയിലും, പാട്ടിന്റെ പാലാഴിയുമായി രാജീവ് അഞ്ചലും, സദ്ഗമയുമായി ഹരികുമാറും, സഹസ്രവുമായി ഡോ.ജനാര്‍ദ്ദനനും, മമ്മി & മീയുമായി ജീത്തു ജോസഫും, അഗെയിന് കാസര്‍ഗോഡ് കാദര്‍ഭായിയുമായി തുളസീദാസും എത്തിയപ്പോള്, മലയാളത്തിലെ മുഴുവന് സംഘടനകളേയും ഒറ്റക്കെതിര്‍ത്ത് യക്ഷിയും ഞാനുമായി വിനയനും രംഗത്തുണ്ടായിരുന്നു. സമാന്തര സിനിമാ വിഭാഗത്തില്, യുഗപുരുഷനുമായി ആര്.സുകുമാരനും, സൂഫി പറഞ്ഞ കഥയുമായി പ്രിയനന്ദനനും മലയാളത്തില് വന്ന വര്‍ഷമായിരുന്നു 2010.\nപ്രതിഭാധനരായ ഒരു പിടി പുതുമുഖ സംവിധായകരും മലയാളത്തില് അരങ്ങേറ്റം കുറിച്ച വര്‍ഷാമാണ് കടന്നു പോയത്. നാ‍യകന് എന്ന ചിത്രം നമുക്കായി ഒരുക്കിയ ലിജോ ജോസ് പെല്ലിശ്ശേരി, വളരെ വ്യത്യസ്തമായ ഒരു ദൃശ്യാനുഭവമാണ് മലയാളികള്‍ക്ക് സമ്മാനിച്ചത്. താന്തോന്നി ഒരുക്കിയ ജോര്‍ജ്ജ് വര്‍ഗ്ഗീസ്, കടാക്ഷം സംവിധാനം ചെയ്ത ശശി പരവൂര്, പോക്കിരിരാജ ഒരുക്കിയ വൈശാഖ് എന്നിവര് 2010ന്റെ ആദ്യ പകുതിയില് മലയാളത്തിലേക്ക് കടന്നു വന്നവരാണ്. ടി.ഡി ദാസന് സ്റ്റാന്റേര്‍ഡ്6ബി എന്ന ചിത്രമൊരുക്കിയ മോഹന് രാഘവാനായിരുന്നു ആദ്യ പകുതിയിലെ താരം. വളരെ വ്യത്യസ്തമാര്‍ന്നതും കാമ്പുള്ളതുമായ ഒരു ചിത്രം മലയാളികള്‍ക്ക് സമ്മാനിച്ച മോഹന്, മലയാള ചലച്ചിത്ര ലോകത്ത് തന്റെ വ്യക്തിമുദ്ര പതിപ്പിച്ചു കഴിഞ്ഞു. ഗായകനായും, നടനായും മലയാള സിനിമയില് നാം കണ്ടിരുന്ന വിനീത് ശ്രീനിവാസന്, സംവിധായകനാകുന്ന കാഴ്ചയും 2010ല് നാം കണ്ടു. മലര്‍വാടി ആര്‍ട്ട്സ് ക്ലബ് എന്ന ചിത്രം പ്രേക്ഷകര് സ്വീകരിച്ചത് വിനീതിനുള്ള അംഗീകാരമായി. ആത്മകഥയൊരുക്കിയ പ്രേം ലാല്, ചേകവറൊരുക്കിയ സജീവന്, കോളേജ് ഡേയ്സ് ഒരുക്കിയ ജി.എന് കൃഷ്ണകുമാറും പ്രതിഭയുടെ മിന്നലാട്ടങ്ങള് കാണിച്ചപ്പോള്, ത്രീ ചാര് സൌ ബീസുമായി വന്ന ഗോവിന്ദന് കുട്ടി, ജനകനുമായി വന്ന സഞ്ജീവ്, അലക്സാണ്ടര് ദി ഗ്രേറ്റുമായി വന്ന മുരളി നാഗവള്ളി, രാമരാവണനുമായി വന്ന ബിജു വട്ടപ്പാറ, ഹോളിഡേയ്സുമായി വന്ന അറ്റ്ലസ് രാമചന്ദ്രന്, കന്യാകുമാരി എക്സ്പ്രസ്സുമായി വന്ന ടി.എസ്സ് സുരേഷ് ബാബു എന്നിവര് നമ്മെ നന്നേ നിരാശപ്പെടുത്തി. ഇംഗ്ലീഷ് ചിത്രത്തിന്റെ കഥയുമായി വന്ന കോക്ക്ടെയിലിന്റെ ശില്പി അരുണ്‍കുമാര് താന് ഭാവിയിലേക്കൊരു വാഗ്ദാനമാണെന്നു തെളിയിച്ചപ്പോള്, ബെസ്റ്റ് ആക്ടറുമായി വന്ന മാര്‍ട്ടിന് പ്രാക്കാട്ട്, അക്ഷരാര്‍ത്ഥത്തില് മലയാളി പ്രേക്ഷകരെ കയ്യിലെടുക്കുകയായിരുന്നു.\nമലയാളത്തിലെ സൂപ്പര് താരങ്ങളെല്ലാം സജീവമായിരുന്നു ഈ വര്‍ഷം, മോഹന്‍ലാല് അഞ്ചും, മമ്മൂട്ടി ഏഴും, ദിലീപ് അഞ്ചും, സുരേഷ് ഗോപി ഏഴും, ജയറാം മൂന്നും, പ്രിഥ്വിരാജ് അഞ്ചും ചിത്രങ്ങളില് തിരശ്ശീലയിലെത്തി. ജനകന്, അലക്സാണ്ടര് ദി ഗ്രേറ്റ്, ഒരു നാള് വരും, ശിക്കാര്, കാണ്ടഹാര് എന്നിവയാണ് ഈ വര്‍ഷമെത്തിയ മോഹന്‍ലാല് ചിത്രങ്ങള്. അതില് ശിക്കാര് സൂപ്പര് ഹിറ്റും, ഒരു നാള് വരും ഹിറ്റുമായപ്പോള്, മറ്റു മൂന്നും ശരാ‍ശരിയില് താഴെ ഒതുങ്ങി. ദ്രോണ 2010, പ്രമാണി, പോക്കിരിരാജ, കുട്ടിസ്രാങ്ക്, വന്ദേമാതരം, പ്രാഞ്ചിയേട്ടന് ആന്‍ഡ് ദി സെയിന്റ്, ബെസ്റ്റ് ആക്ടര് എന്നിവയാണ് ഈ വര്‍ഷമിറങ്ങിയ മമ്മൂട്ടി ചിത്രങ്ങള്. ബെസ്റ്റ് ഓഫ് ലക്കിലും, യുഗപുരുഷനിലും അതിഥി താരമായും മമ്മൂട്ടി എത്തി. ദ്രോണയും പ്രമാണിയും ശരാശരിയിലൊതുങ്ങിയപ്പോള്, വന്ദേമാതരം ബോക്സ് ഓഫീസില് തകര്‍ന്നു. അവാര്‍ഡുകള് വാങ്ങിക്കൂട്ടിയ കുട്ടിസ്രാങ്കിനെ മലയാളി പ്രേക്ഷകര് സ്വീകരിച്ചപ്പോള്, പ്രാഞ്ചിയേട്ടനും ബെസ്റ്റ് ആക്ടറും സൂപ്പര് ഹിറ്റായി മാറി. പ്രഥ്വിരാജുമായി ഒന്നിച്ചെത്തിയ പോക്കിരിരാജ, താരാ‍രാധകരുടെ ബലത്തില് ഹിറ്റായി മാറി. ദിലീപിന്റെ ബോഡി ഗാര്‍ഡും, ആഗതനും, പാപ്പി അപ്പച്ചായും, കാര്യസ്ഥനും, മേരിക്കുണ്ടൊരു കൂഞ്ഞാടുമാണ് ഈ വര്‍ഷമിറങ്ങിയത്. ബോഡി ഗാര്‍ഡു ഹിറ്റായപ്പോള്, ആഗതനും പാപ്പി അപ്പച്ചായും ശരാശരിയില് ഒതുങ്ങി. ദിലീപിന്റെ നൂറാമതു ചിത്രമായ കാര്യസ്ഥന് പ്രേക്ഷകര് സ്വീകരിച്ചു. ക്രിസ്തുമസിന് പുറത്തിറങ്ങിയ മേരിക്കുണ്ടൊരു കുഞ്ഞാടിനെകുറിച്ച് നല്ല അഭിപ്രായമാണ് കേള്‍ക്കുന്നത്. കടാക്ഷം, ജനകന്, റിങ് ടോണ്, രാമരാവണന്, സദ്ഗമയ, കന്യാകുമാരി എക്സ്പ്രസ്സ്, സഹസ്രം എന്നിവയാണ് സുരേഷ് ഗോപിയുടേതായി ഈ വര്‍ഷമിറങ്ങിയ ചിത്രങ്ങള്. അതില് സദ്ഗമയ പ്രമേയം കൊണ്ട് ശ്രദ്ധ നേടിയപ്പോള്, സഹസ്രം ഒരു പരിധിവരെ പ്രേക്ഷകര് സ്വീകരിച്ചു. മറ്റെല്ലാം വന് പരാജയത്തിലാണ് അവസാനിച്ചത്. മമ്മീ & മീ എന്ന ചിത്രത്തിലുടനീളം ശബ്ദം കൊണ്ടും, ഒരു സീനില് മാത്രമുള്ള അതിഥി വേഷത്തിലും സുരേഷ് ഗോപി നമുക്കു മുന്നിലെത്തി. ഹാപ്പി ഹസ്ബന്‍ഡ്സ്, കഥ തുടരുന്നു, ഫോര് ഫ്രണ്ടസ് എന്നിവയാണ് ഈ വര്‍ഷമെത്തിയ ജയറാം ചിത്രങ്ങള്. ഹാപ്പി ഹസ്ബന്‍ഡ്സ് സൂപ്പര് ഹിറ്റായപ്പോള്, കഥ തുടരുന്നു കുടുംബ പ്രേക്ഷകരെ ആകര്‍ഷിച്ചു. എന്നാല് ഫോര് ഫ്രണ്ട്സ് ശരാശരിയില് ഒതുങ്ങി. നെടുമുടി വേണുവിന് അടുത്തിടെ ലഭിച്ച രണ്ടു മികച്ച കഥാപാത്രങ്ങളായിരുന്നു എത്സമ്മയിലെ പാപ്പനും, ബെസ്റ്റ് ആക്ടറിലെ ഡെന്‍വറാശാനും. രണ്ടും അദ്ദേഹത്തിന്റെ കയ്യില് ഭദ്രമായിരുന്നു. അതു പോലെ തന്നെ, ഇന് ഗോസ്റ്റ് ഹൌസ് ഇന്നിലെ ഫാദര് ഡൊമനിക്ക് എന്ന വേഷം, വളരെ വ്യത്യസ്തമായ ഒരു കഥാപാത്രമാണ് നെടുമുടിക്ക് സമ്മാനിച്ചത്.\nയുവതാരങ്ങളില് പ്രിഥ്വിരാജാണ് മലയാളത്തില് നിറഞ്ഞു നിന്നത്. പുണ്യം അഹം, താന്തോന്നി, പോക്കിരിരാജ, അന്‍വര്, ദി ത്രില്ലര് എന്നിങ്ങനെ അഞ്ചു ചിത്രങ്ങള് അദ്ദേഹത്തിന്റേതായി ഇറങ്ങി. ഓഫ് ബീറ്റ് ചിത്രമായ പുണ്യം അഹം നിരൂപക ശ്രദ്ധ നേടിയപ്പോള്, താന്തോന്നി ശരാശരിയിലും താഴെയായിപ്പോയി. പോക്കിരിരാജ സൂപ്പര്‍ഹിറ്റായപ്പോള്, അന്‍വറും ത്രില്ലറും ശരാശരി നിലവാരം പുലര്‍ത്തി. എന്നാല് മണിരത്നം ചിത്രമായ രാവണനിലെ വേഷം പ്രിഥ്വിയെ ഇന്ത്യയിലാകെ പ്രശസ്തനാക്കി. പ്രിഥ്വിരാജെന്ന യുവനടനു ലഭിക്കാവുന്ന മികച്ച അവസരങ്ങളിലൊന്നായിരുന്നു അത്, അദ്ദേഹമത് നന്നായി വിനയോഗിക്കുകയും ചെയ്തു. ഹാപ്പി ഹസ്ബന്‍ഡ്സ്, നായകന്, ചേകവര്, എത്സമ്മ എന്ന ആണ്‍കുട്ടി, കോളേജ് ഡേയ്സ് എന്നീ ചിത്രങ്ങളിലാണ് ഇന്ദ്രജിത്ത് എത്തിയത്. അതിന് നായകനിലെയും എത്സമ്മയിലേയും, ഹാപ്പി ഹസ്ബന്‍ഡ്സിലേയും വേഷങ്ങള് ശ്രദ്ധിക്കപ്പെട്ടപ്പോള്, ചേകവര് ഒട്ടും ശ്രദ്ധിക്കപ്പെടാതെ പോയി. കോളേജ് ഡേയ്സ് ശരാശരിയില് ഒതുങ്ങുകയും ചെയ്തു. ഹാപ്പി ഹസ്ബന്‍ഡ്സ്, നല്ലവന്, കോക്ക് ടെയില്, ഫോര് ഫ്രണ്ടസ് എന്നീ ചിത്രങ്ങളിലാണ് ജയസൂര്യ നമ്മുടെ മുന്നിലെത്തിയത്. കോക്ക് ടെയിലിലേയും ഫോര് ഫ്രണ്ട്സിലേയും വേഷങ്ങള് ജയസൂര്യ എന്ന നടനെ വളരെയധികം ഉപയോഗപ്പെടുത്തുന്നവയായിരുന്നു. ഇത് ജയസൂര്യയുടെ കരിയറിന് നല്ല മൈലേജ് നല്‍കുമെന്നതില് യാതോരു സംശയവുമില്ല. മമ്മീ & മീ, സകുടുംബം ശ്യാമള, എത്സമ്മ എന്ന ആണ്‍കുട്ടി, ഒരിടത്തൊരു പോസ്റ്റുമാന്, ഫോര് ഫ്രണ്ട്സ് എന്നിവയാണ് കുഞ്ചാക്കോ ബോബന്റേതായി ഇറങ്ങിയ ചിത്രങ്ങള്. അതില് മമ്മീ & മീയിലേയും, എത്സമ്മയിലേയും കഥാപാത്രങ്ങള് ശ്രദ്ധിക്കപ്പെട്ടപ്പെട്ടു. കഥ തുടരുന്നു, അപൂര്‍വ്വ രാ‍ഗം എന്നിവയിലെ അഭിനയത്തിലൂടെ ആസിഫ് അലി വലരെയധികം ശ്രദ്ധിക്കപ്പെട്ടു. നിഷാന്, കൈലാഷ് എന്നിവരും സജീവമായിരുന്നെങ്കിലും, അപൂര്‍വ്വരാഗത്തിലെ നിഷാന്റെ വേഷവും, ശിക്കാറിലെ കൈലാഷിന്റെ വേഷവും മാത്രമാണ് ശ്രദ്ധിക്കപ്പെട്ടത്. ചെറുവേഷങ്ങളില് അധികവും അഭിനയിച്ച അനൂപ് മേനോന്, പക്ഷേ കോക്ക് ടെയിലില് തിളങ്ങി.\nസുരാജ് വെഞ്ഞാറമൂടും സലീം കുമാറും നിറം മങ്ങുന്ന കാഴ്ചയാണ് നാം 2010ല് കണ്ടത്. എത്സമ്മയും കാര്യസ്ഥനുമൊഴിച്ചാല്, സുരാജ് മലയാളി പ്രേക്ഷകര്‍ക്ക് അസഹ്യമായി മാറുന്നത് നാം കണ്ടു. സലീം കുമാറിന്റെയും സ്ഥിതി മറിച്ചല്ല. പക്ഷേ ബെസ്റ്റ് ആക്ടര് എന്ന ചിത്രത്തിലൂടെ അദ്ദേഹം ഒരു തിരിച്ചു വരവിന് കളമൊരുക്കിയിട്ടുണ്ട്. സുരാജ്-സലീം കുമാര് പ്രഭാവത്തില്‍പ്പെട്ട് ഒതുങ്ങിപ്പോയ ജഗതി ശ്രീകുമാറിന്റേയും ഇന്നസെന്റിന്റേയും തിരിച്ചു വരവും 2010 സംഭവിച്ചു. പാപ്പി അപ്പച്ചാ, പ്രാഞ്ചിയേട്ടന് എന്നീ സിനിമകളായിരുന്നു ഇന്നസെന്റിന് ജീവശ്വാസം നല്‍കിയത്. എത്സമ്മ, മലവാര്‍ടി തുടങ്ങിയ ചിത്രങ്ങള് അദ്ദേഹത്തിനു പിടിവള്ളിയായി. വില്ലന്മാരില് തിളങ്ങിയത്, ദ്രോണ 2010ലെ മനോജ്.കെ.ജയനും, നായകനിലെ സിദ്ധിഖുമാണ്. യുവത്വത്തിന്റെ സിനിമയായ അപൂര്‍വ്വരാ‍ഗത്തില് വ്യത്യസ്തമായ ഒരി വില്ലനെ അവതരിപ്പിച്ച ആസിഫ് അലി ശ്രദ്ധ നേടി. ദി ത്രില്ലര് എന്ന ചിത്രത്തില് മാര്‍ട്ടിന് ദിനകറെന്ന വില്ലന് കഥാപാത്രത്തെ വ്യത്യസ്തമാക്കിയ സമ്പത്ത് രാജാണ്, ഒരു പക്ഷേ ഈ വര്‍ഷത്തെ മികച്ച വില്ലന്. മേരിക്കുണ്ടൊരു കുഞ്ഞാടിലെ ബിജുമേനോന്റെ നെഗറ്റീവ് റോളും ശ്രദ്ധേയമായി.\nഇന്ത്യന് സിനിമയിലെ തന്നെ രണ്ടു ഇതിഹാസ താരങ്ങള് ഈ വര്‍ഷം മലയാളത്തിലെത്തി. അതിഥി താരമായി 20 വര്‍ഷങ്ങള്‍ക്കു ശേഷം മലയാള സിനിമയിലേക്ക് കമലഹാസന് തിരിച്ചെത്തിയത് ഫോര് ഫ്രണ്ട്സ് എന്ന ചിത്രത്തിലൂടെയാണ്. ബോളിവുഡില് നിന്നും, അമിതാഭ് ബച്ചന് മലയാളത്തിലെത്തിയത് കാണ്ഡഹാറിലൂടെയാണ്. പക്ഷേ ഈ താരങ്ങളുടെ സാന്നിധ്യം, ഈ രണ്ടു ചിത്രങ്ങളേയും രക്ഷിച്ചില്ല എന്നത് വിരോധാഭാസമായി തോന്നാം. തമിഴില് നിന്നു സത്യരാജും(ആഗതന്), ശരത്കുമാറും (ഒരിടത്തൊരു പോസ്റ്റ്മാന്) മുഴുനീള കഥാപാത്രമായി നമുക്കു മുന്നില് എത്തി. പക്ഷേ ആ ചിത്രങ്ങളെ അത് ഒട്ടും സഹായിച്ചില്ല എന്നു വേണം കരുതുവാന്. ഒരു ഇടവേളയ്ക്കു ശേഷം ത്യാഗരാജന് ബോഡിഗാര്‍ഡിലൂടെ മലയാളത്തിലേക്ക് തിരിച്ചത്തി. തെന്നിന്ത്യന് സംവിധായകന് സമുദ്രക്കനി, ശിക്കാറില് ശക്തമായ ഒരു കഥാപാത്രത്തെ അവതരിപ്പിച്ചു കൊണ്ടു മലയാളത്തില് അരങ്ങേറ്റം കുറിച്ചു. യുഗപുരുഷനിലെ നായകനായും, ശിക്കാറിലെ സഹനടനായും, തമിഴ് താരം തലൈവാസല് വിജയ് മലയാളത്തില് സാന്നിധ്യം അറിയിച്ചു. അന്‍വറില് സ്റ്റാലിന് മണിമാരന് എന്ന പോലീസ് ഓഫീസറായി പ്രകാശ് രാജ് ഒരിടവേളക്കു ശേഷം മലയാളത്തില് തിരിച്ചത്തി.\nഭാവനയും, സംവൃതയും, കനിഹയും, മീരാ ജാസ്മിനും, നിത്യാ മേനോനും, നവ്യാ നായരും, ധന്യാ മേരി വര്‍ഗ്ഗീസും, ശ്വേതാ മേനോനും മലയാളത്തില് സജീവമയിരുന്നു കഴിഞ്ഞ വര്‍ഷം. വാരിവലിച്ചു ചിത്രങ്ങള് ചെയ്യാതിരുന്ന രണ്ടു പേര് സംവൃതയും ശ്വേതാ മേനോനുമാണ്. നവ്യാ നായര് വിവാഹിതയായതും, വിവാഹത്തിനു ശേഷം കാവ്യാ മാധവന് അഭിനയ രംഗത്തേക്ക് തിരിച്ചു വന്നതിനും 2010 സാക്ഷ്യം വഹിച്ചു. നായികാ പ്രാധാന്യമുള്ള ചിത്രങ്ങളൊന്നും തന്നെ മലയാളത്തില് കഴിഞ്ഞ വര്‍ഷം ഇറങ്ങിയില്ല. അതിനൊരപവാദമെന്നത് എത്സമ്മ എന്ന ആണ്‍കുട്ടിയും, പാട്ടിന്റെ പാലാഴിയും, സൂഫി പറഞ്ഞ കഥയും, പെണ്‍പട്ടണവും മാത്രമാണ്. ഏകദേശം 100 ചിത്രങ്ങളിറങ്ങിയ മലയാള സിനിമയില് വെറും നാലു ചിത്രങ്ങള് മാത്രമാണ് നായികാ പ്രാധാന്യമേറിയത് എന്നു പറയുമ്പോള്, നമ്മുടെ സിനിമാ നിര്‍മ്മാതാക്കള് ലാഭം മാത്രം നോക്കി ചിത്രമെടുക്കുന്നു എന്ന ആരോപണം ബലപ്പെടുന്നു. എത്സമ്മയിലൂടെ മലയാളത്തില് അരങ്ങേറ്റം കുറിച്ച ആന് അഗസ്റ്റില് ഈ ചിത്രത്തിലൂടെ പ്രേക്ഷക ശ്രദ്ധ നേടി. സൂഫി പറഞ്ഞ കഥയിലും ആത്മകഥയിലും അഭിനയിച്ച ശര്‍ബാനി മുഖര്‍ജി ഏറെ ശ്രദ്ധിക്കപ്പെട്ടു. നല്ല കഥയുമായി വന്ന പാട്ടിന്റെ പാലാഴിയിലെ മീരാ ജാസ്മിന്റെ പ്രകടനം ശ്രദ്ധേയമായെങ്കിലും ചിത്രത്തിന്റെ പരാജയം അതിന്റെ നിറം മങ്ങിച്ചു. മമ്മി & മീയിലെ അര്‍ച്ചന കവിയുടേയും ഊര്‍വ്വശിയുടേയും പ്രകടനം മികച്ചതായിരുന്നു. സ്ത്രീകളെ കേന്ദ്ര കഥാപാത്രമാക്കി ഇറങ്ങിയ പെണ്‍പട്ടണം പക്ഷേ ശ്രദ്ധിക്കാതെ പോയി. ബോഡി ഗാര്‍ഡിലൂടെ നയന് താരയും, അന്‍വറിലൂടെ മമ്താ മോഹന് ദാസും മലയാളത്തിലേക്ക് തിരിച്ചു വന്നു. തെന്നിന്ത്യന് ഗ്ലാമര് താരം നമിത ബ്ലാക്ക് സ്റ്റാലിയന് എന്ന ചിത്രത്തിലൂടെ മലയാളത്തിലെത്തി. ഒറ്റപ്പെട്ട പ്രകടനങ്ങള് മാറ്റി വച്ചാല്, നായികമാരെ സംബന്ധിച്ച് 2010 നിരാശാജനകമായ വര്‍ഷമായിരുന്നു.\nകലാമൂല്യമേറിയ കുറെയധികം ചിത്രങ്ങള് 2010ല് ഇറങ്ങി. സൂഫി പറഞ്ഞ കഥ, ടി.ഡി ദാസന് സ്റ്റാന്‍ഡേര്‍ഡ്6ബി, കഥ തുടരുന്നു, മമ്മി & മീ, അപൂര്‍വ്വരാഗം, മലര്‍വാടി ആര്‍ട്ട്സ് ക്ലബ്, പെണ്‍പട്ടണം, പാട്ടിന്റെ പാലാഴി, ആത്മക്ഥ, എത്സമ്മ എന്ന ആണ്‍കുട്ടി, കോക്ക്ടെയില്, പ്രാഞ്ചിയേട്ടന് ആന്‍ഡ് ദി സെയിന്റ്, പുണ്യം അഹം, ബെസ്റ്റ് ആക്ടര് അങ്ങനെ ഒരു പിടി നല്ല ചിത്രങ്ങള് ഈ വര്‍ഷത്തില് പുറത്തിറങ്ങി. പക്ഷേ ആരാധകരുടെ ബലത്തില് മാത്രം ഹിറ്റായി മാറിയ ചിത്രമായിരുന്നു പോക്കിരിരാജ. അതു പോലെ, ഹരിഹര് നഗറിന്റെ തുടര്‍ച്ചയായി വന്ന ഇന് ഗോസ്റ്റ് ഹൌസ് ഇന്നും ഹിറ്റായി മാറി, പക്ഷേ മുന് ഭാഗങ്ങളെപ്പോലെ വലിയ ഒരു ഹിറ്റായി മാറാന് ഇതിനു കഴിഞ്ഞില്ല. ജൂനിയര് മാന്‍ഡ്രേക്ക് എന്ന ചിത്രത്തിന്റെ സീക്വലായി വന്ന സീനിയര് മാന്‍ഡ്രേക്കും, കാദര്‍ഭായി സീക്വന്‍സില് വന്ന അഗെയിന് കാദര്‍ഭായിയും പരാജയത്തിന്റെ കയ്പുനീര് കുടിച്ചു. പ്രേക്ഷകര് ഈ ചിത്രങ്ങളെ അമ്പേ തിരസ്കരിക്കുന്ന കാഴ്ചയാണ് നാം കണ്ടത്. അതു പോലെ, കോമഡി ചിത്രമായി ഒരുക്കിയ ഏപ്രില് ഫൂളും, അഡ്വക്കേറ്റ് ലക്ഷ്മണന് ലേഡീസ് ഓണ്‍ലി, ഒരു സ്മോള് ഫാമിലി തുടങ്ങിയ ചിത്രങ്ങള് തീയേറ്ററുകളില് ഒരാഴ്ച പോലും പിന്നിടുന്നതിനു മുന്നെ പോകുന്ന കാഴ്ചയാണ് കണ്ടത്. കോമഡി എന്ന പേരില് കൊണ്ടു വരുന്ന കോപ്രായങ്ങളുടെ ഗതി ഇങ്ങനെ തന്നെയായിരിക്കുമെന്നൊരു സന്ദേശം ഇതു നല്‍കുന്നു.\nമലയാള സിനിമയുടെ ചരിത്രത്തില് തന്നെ, ഇത്രയധികം പ്രതിഭാധനരെ നഷ്ടപ്പെട്ട മറ്റൊരു വര്‍ഷം ഉണ്ടാകില്ല. വില്ലനായും, നായകനായും, സംവിധായകനായും, കൊമേഡിയനായും നമ്മേ രസിപ്പിച്ച കൊച്ചിന് ഹനീഫയാണ് ആദ്യം നമ്മെ വിട്ടു പിരിഞ്ഞത്. അദ്ദേഹത്തിന്റെ മരണവാര്‍ത്ത നാം ഉള്‍ക്കൊള്ളുന്നതിനു മുന്നെ, ഗാനരചയിതാവും തിരക്കഥാകൃത്തുമായ ഗിരീഷ് പുത്തഞ്ചേരി നമ്മെ വിട്ടു പിരിഞ്ഞു, ഒരു പക്ഷേ മലയാളികളെ മുഴുവന് നൊമ്പരപ്പെടുത്തിയ ഒരു വിയോഗമായിരുന്നു അത്. സന്തോഷ് ജോഗിയെയും നടന് ശ്രീനാഥിനേയും നമുക്ക് നഷ്ടപ്പെട്ടത് ആത്മഹത്യയിലൂടെയായിരുന്നു. മലയാളത്തിലെ ആദ്യ ശബ്ദ ചിത്രമായ ബാലനിലെ നായിക, എം.കെ കമലം നമ്മെ വിട്ടു പിരിഞ്ഞതും ഈ വര്‍ഷം തന്നെ. സ്ഫോടനം, ഗജകേസരിയോഗം, കാട്ടുകുതിര, കാര്‍ണിവല് തുടങ്ങി മലയാളത്തിനു സൂപ്പര് ഹിറ്റുകള് പലതു സമ്മാനിച്ച പി.ജി.വിശ്വംഭരന് പ്രായാധിക്യം മൂലമുള്ള അസുഖത്താല് നമ്മേ വിട്ടു പിരിഞ്ഞത് കഴിഞ്ഞ ജൂണിലായിരുന്നു. ഏകദേശം അതേ സമയത്തു തന്നെ, പഴയകാല നായിക അടൂര് പങ്കജം അന്തരിച്ചു. വളരെക്കാലമായി അസുഖമായി കിടപ്പിലായിരുന്നു അവര്. സംഗീത സംവിധായകനും പിന്നണി ഗായകനുമായ എം.ജി രാധാകൃഷ്ണനെ നമുക്ക് നഷ്ടമായത് പൊടുന്നനെയായിരുന്നു. അപ്രതീക്ഷിതമായ ഒരു വിയോഗമായിരുന്നു അത്. ഇനിയും ചെയ്യാനുള്ള കഥാപാത്രങ്ങള് ബാക്കി വച്ച് സുബൈര് എന്ന നടന് നമ്മെ വിട്ടുപിരിഞ്ഞതും ഈ വര്‍ഷം തന്നെ. നടനും തിരക്കഥാകൃത്തും ഗായകനും സംവിധായകനുമായ വേണു നാഗവള്ളി ഈ സെപ്തംബറില് നമ്മോട് വിട പറഞ്ഞു. കരള് സംബന്ധമായ രോഗം മൂലമായിരുന്നു അദ്ദേഹത്തിന്റെ മരണം. പിന്നണി ഗായികയായ സ്വര്‍ണ്ണ ലത നമ്മെ വിട്ടു പോയതും അതേ മാസം തന്നെ. ചുരുക്കം ചില ചിത്രങ്ങളില് മാത്രമേ പാടിയിട്ടുള്ളൂ എങ്കിലും, മലയാളികള്‍ക്കു സുപരിചിതയായിരുന്നു സ്വര്‍ണ്ണലത. കഴിഞ്ഞ രണ്ടു വര്‍ഷങ്ങള്‍ക്കിടയില് ഒരു പഴയകാല നടിയുടെ ദുരിതപര്‍വ്വം നമ്മുടെ മാധ്യമങ്ങള് എടുത്തു കാണിക്കുകയും, പിന്നീട് പല സംഘടനകളും അവര്‍ക്കായി രംഗത്തു വരികയും ചെയ്തിരുന്നു. ആ നടി, കോഴിക്കോട് ശാന്താ ദേവി, കേരളാ കഫേയിലെ ബ്രിഡ്ജ് എന്ന ഹ്രസ്വചിത്രത്തിലൂടെ നമ്മുടെ കണ്ണു നനയിച്ച ആ നടി നമ്മെ വിട്ടു പിരിഞ്ഞത് ഈ നംവബറിലാണ്. ഞാന് ആദ്യമെ പറഞ്ഞു പോലെ, ഇത്രയധികം പ്രതിഭാധനര് നമ്മെ, ഒരുമിച്ച് വിട്ടു പിരിഞ്ഞ മറ്റൊരു വര്‍ഷം ഉണ്ടായിട്ടില്ല് എന്നു തോന്നുന്നു.\nവിവാദങ്ങള്‍ക്കു യാതോരു ക്ഷാമവുമില്ലായിരുന്ന വര്‍ഷമായിരുന്നു 2010. തിലകന് വിവാദമായിരുന്നു കഴിഞ്ഞ വര്‍ഷത്തിന്റെ ഹൈലൈറ്റ്. അദ്ദേഹം അമ്മയുമായും ഫെഫ്കയുമായും കോര്‍ത്തതാണ് അനാവശ്യ വിവാദം സൃഷ്ടിച്ചത്. അതിനെ തുടര്‍ന്ന് സുകുമാര് അഴീക്കോടടക്കമുള്ള സാംസ്കാരിക നായകര് തിലകനായി രംഗത്തു വന്ന് മോഹന്‍ലാലുമായും, ഇന്നസെന്റുമായും പരസ്യ വാഗ്വാദത്തില് ഏര്‍പ്പെടുകയും, ഒരു പക്ഷേ മലയാള സാംസ്കാരിക രംഗത്തെ ലജ്ജിപ്പിക്കുന്ന രീതിയിലേക്ക് തരം താഴുകയും ചെയ്തു. പിന്നെടെല്ലാം ശാന്തമായെങ്കിലും, തിലകനെ അമ്മയില് നിന്നും പുറത്തായി. മലയാളത്തിലെ നിര്‍മ്മാതാക്കളുടെ സംഘടന, താരങ്ങളെ റിയാലിറ്റി ഷോയില് നിന്നും, ചാനലില് അവതാരകരാകുന്നതില് നിന്നു വിലക്കിയതും വിവാദമായിരുന്നു. അതിനെ തുടര്‍ന്നു സുരേഷ ഗോപിയും ജഗദീഷും തമ്മില് ചെറിയ തോതില് പരസ്യ വാഗ്വാദമുണ്ടായെങ്കിലും അതു പെട്ടെന്നു തന്നെ കെട്ടടങ്ങി. പതിവു പോലെ സംസ്ഥാന അവാര്‍ഡു നിര്‍ണ്ണയം പുലിവാലായി. മലയാളിത്തമില്ലാത്ത ശബ്ദലേഖനമാണെന്നായിരുന്നു റസൂല് പൂക്കുട്ടിയുടേതെന്നും പഴശ്ശിരാജയില് ഹംഗേറിയന് സംഗീതം കൂടുതല് ഉപയോഗിച്ചു എന്നുമായിരുന്നു ജൂറിയുടെ വിശകലനം വിവാദമായി. കുട്ടിസ്രാങ്കിനെ തഴഞ്ഞതും ചെറിയ തോതില് അലോസരപ്പെടുത്തി, പക്ഷേ എല്ലാവരും ഒരു പോലെ വിമര്‍ശിച്ച ഘടകം, ജൂറിയുടെ കഴിവില്ലായ്മയാണ്. എന്നാല് ദേശീയ അവാര്‍ഡു വന്നതോടെ വിവാദങ്ങള് മുറുകി, മികച്ച നടനുള്ള പുരസ്കാരത്തിന് മമ്മൂട്ടിയെ മറികടന്ന് അമിതാഭ് ബച്ചന് അവാര്‍ഡ് കൊടുത്തതും, പാലേരി മാണിക്യത്തെ തഴഞ്ഞതും വിവാദമായി. കുട്ടികളുടെ ചിത്രത്തിനുള്ള അവാര്‍ഡ് ലഭിച്ച, ശിവന്റെ കേശു എന്ന ചിത്രം തന്റെ ചിത്രത്തിന്റെ കോപ്പിയടിയാണെന്ന് അവകാശപ്പെട്ട് ജൂറി അംഗം കൂടിയായ ഹരികുമാര് രംഗത്തു വന്നത് വന് വിവാദമായി. അതു പോലെ ശിവന്റെ മകന് ജൂറി അംഗമായിരുന്ന പാനല്, ശിവന് അവാര്‍ഡ് നല്‍കിയതിന്റെ ധാര്‍മ്മികതയെ സംവിധായകന് രഞ്ജിത്ത് ചോദ്യം ചെയ്തതും വിവാദമായി. അതിനു ശേഷം ഇന്ത്യന് പനോരമയിലേക്ക് മലയാള ചിത്രങ്ങള് തിരഞ്ഞെടുത്തപ്പോള്, പാലേരി മാണിക്യത്തെ തഴഞ്ഞത് മറ്റൊരു വിവാദത്തിനു തിരി കൊളുത്തി. ദേശീയ അവാര്‍ഡിനെ ചോദ്യം ചെയ്ത തന്നോട്, ചിത്രത്തെ തഴയുക വഴി ശിവന് പകപോക്കല് നടത്തി എന്ന് ആരോപിച്ച് രഞ്ജിത്ത് വിമര്‍ശനം നടത്തുകയും, ശിവന് അതിനു മറുവാദവുമായി വരികയും ചെയ്തതോടെ വിവാദം മുറുകി. വര്‍ഷത്തിനൊടുവില്, കയം എന്ന സിനിമയുടെ സ്റ്റില്ലുകള് മുസ്ലി പവര് എക്സ്ട്രായുടെ പരസ്യത്തിനായി തന്റെ അനുവാദം കൂടാതെ ഉപയോഗിച്ചു എന്ന് നടി ശ്വേതാമേനോന് പരാതി നല്‍കിയതും മാധ്യമ ശ്രദ്ധ നേടിയ ഒരു വിവാദമായിരുന്നു.\n2009നെ അപേക്ഷിച്ച് കലാമൂല്യമുള്ള ചിത്രങ്ങള് അല്പം കുറവായിരുന്നു ഈ വര്‍ഷം. വര്‍ഷത്തിന്റെ ആദ്യപകുതി നമ്മെ നന്നേ നിരാശപ്പെടുത്തുന്നതുമായിരുന്നു. അതിനിപ്പം വിട്ടു മാറാതെ നിന്ന വിവാദങ്ങളും മലയാള സിനിമയുടെ നിറം കെടുത്തി. എന്നാല് രണ്ടാം പകുതി ആ ദുഖഭാരം കുറച്ചു എന്നു വേണം പറയുവാന്. കുട്ടിസ്രാങ്കിനെ മികച്ച ചിത്രമായി തിരഞ്ഞെടുത്തത് നമുക്കേറെ സന്തോഷം പകര്‍ന്നു. അതിനൊപ്പം ഒരു പിടി നല്ല ചിത്രങ്ങള് തീയേറ്ററില് എത്തിയതും ഒരു പുത്തനുണര്‍വ്വിനു കാരണമായി. 2011ലേക്കായി നല്ല ചിത്രങ്ങള് അണിയറയിലൊരുങ്ങുന്നു എന്നു കേള്‍ക്കുന്നു. നല്ല ചിത്രങ്ങള് മലയാളികള്‍ക്കായി ലഭിക്കട്ടേ എന്ന് ഈ അവസരത്തില് ആശംസിക്കുന്നു....\nപോസ്റ്റിലേക്കുള്ള ലിങ്ക് എഴുതിയത് പിള്ളാച്ചന് at 11:17:00 PM\nവിഭാഗങ്ങള് : എന്റെ, പാഥേയം, ബൂലോകം, മലയാളം, സിനിമാലോകം2പ്രതികരണങ്ങള്\nപോസ്റ്റിലേക്കുള്ള ലിങ്ക് എഴുതിയത് പിള്ളാച്ചന് at 9:48:00 AM\nവിഭാഗങ്ങള് : എന്റെ, ബൂലോകം, മലയാളം, സിനിമാലോകം3പ്രതികരണങ്ങള്\nപോസ്റ്റിലേക്കുള്ള ലിങ്ക് എഴുതിയത് പിള്ളാച്ചന് at 8:41:00 AM\nവിഭാഗങ്ങള് : എന്റെ, ബൂലോകം, മലയാളം, സിനിമാലോകം2പ്രതികരണങ്ങള്\nമലയാള സിനിമയില് അവാര്‍ഡുകള്‍ക്ക് യാതോരു പഞ്ഞവുമില്ല. കേരള സംസ്ഥാന സര്‍ക്കാരിന്റെ അവാര്‍ഡിനൊപ്പം, ഇപ്പോള് ചാനലുകളും സംഘടനകളുമെല്ലാം വാരിക്കൊരിയാണ് അവാര്‍ഡുകള് നല്‍കുന്നത്. അവാര്‍ഡ് സമ്മാനിക്കുന്നത് വമ്പിച്ച താര നിശയോടൊപ്പവും. ചാനലുകള് നല്‍കുന്ന അവാര്‍ഡുകള്, പ്രേക്ഷകര് തിരഞ്ഞെടുക്കുന്ന അവാര്‍ഡുകള് എന്നാണ് അറിയപ്പെടുന്നത്. പക്ഷേ പലപ്പോഴും അവാര്‍ഡ് പ്രഖ്യാപനങ്ങള് കേട്ടാല് ഇങ്ങനെയും അവാര്‍ഡുകള് കൊടുക്കാമോ എന്നോര്‍ത്ത്, മൂക്കത്തു വിരല് വയ്ക്കാതെ തരവുമില്ല. ഇത്തവണ പുതുവര്‍ഷ ദിനത്തില്, അവാര്‍ഡ് പ്രഖ്യാപനം നടത്തി, ഏഷ്യാനെറ്റ് നമ്മെ ‘ഞെട്ടിച്ചിരിക്കുകയാണ്’. അവാര്‍ഡിന്റെ വിവരങ്ങള് താഴെ ചേര്‍ക്കുന്നു:\nമികച്ച നടന് - മമ്മൂട്ടി (പ്രാഞ്ചിയേട്ടന്, കുട്ടിസ്രാങ്ക്, ബെസ്റ്റ് ആക്ടര്)\nമികച്ച നടി - നയന്‍താര (ബോഡിഗാര്‍ഡ്)\nഏഷ്യാനെറ്റ് ഗോള്‍ഡന് സ്റ്റാര് അവാര്‍ഡ് - മോഹന്‍ലാല്\nജനപ്രിയ നായകന് - ദിലീപ് (ബോഡിഗാര്‍ഡ്, പാപ്പി അപ്പച്ചാ, കാര്യസ്ഥന്, മേരിക്കുണ്ടൊരു കുഞ്ഞാട്)\nജനപ്രിയ നടി - മംമത് മോഹന്‍ദാസ് (കഥ തുടരുന്നു, അന്‍വര്)\nപ്രത്യേക ജൂറി അവാര്‍ഡ് - ശ്രീനിവാസന് (ആത്മകഥ)\nയൂത്ത് ഐക്കണ് - ജയസൂര്യ\nമികച്ച ചിത്രം - പ്രാഞ്ചിയേട്ടന് ആന്‍ഡ് ദ സെയിന്റ്\nമികച്ച സംവിധായകന് - ലാല് (ഇന് ഗോസ്റ്റ് ഹൌസ് ഇന്)\nസ്വഭാവ നടന് - ഇന്നസെന്റ് (കഥ തുടരുന്നു)\nസ്വഭാവനടി - സംവൃത (കോക്ക്ടെയില്)\nസഹനടന് - നെടുമുടി വേണു (എത്സമ്മ എന്ന ആണ്‍കുട്ടി, ബെസ്റ്റ് ആക്ടര്)\nസഹനടി - ലക്ഷ്മി പ്രിയ (കഥ തുടരുന്നു)\nമികച്ച വില്ലന് - ആസിഫ് അലി (അപൂര്‍വ്വരാഗം)\nഹാസ്യതാരം - സുരാജ് വെഞ്ഞാറമൂട്\nതിരക്കഥ - സത്യന് അന്തിക്കാട് (കഥ തുടരുന്നു)\nഗാനരചയിതാവ് - മുരുകന് കാട്ടാക്കട (ഒരു നാള് വരും)\nസംഗീത സംവിധായകന് - എം.ജി.ശ്രീകുമാര് (ഒരു നാള് വരും)\nഗായകന് - ഹരിഹരന് (കഥ തുടരുന്നു)\nഗായിക - ശ്രേയാ ഘോഷാല് (ആഗതന്)\nകാമാറാമാന് - വേണു (ഇന് ഗോസ്റ്റ് ഹൌസ് ഇന്)\nഎഡിര് - അരുണ്‍കുമാര് (കോക്ക്ടെയില്)\nബാലനടന് - മാസ്റ്റര് അലക്‌സാണ്ടര് (ടി.ഡി.ദാസന് സ്റ്റാ.6ബി)\nബാലനടി - ബേബി അനിഖ (കഥ തുടരുന്നു)\nപുതുമുഖ നടി - ആന് അഗസ്റ്റിന് (എത്സമ്മ എന്ന ആണ്‍കുട്ടി)\nതാരജോഡി - കുഞ്ചാക്കോ ബോബന് & അര്‍ച്ചനകവി (മമ്മീ & മീ)\nദേശിയോദ്ഗ്രഥന ചിത്രം - കാണ്ഡഹാര്\nഇതൊരു വിമര്‍ശനം അല്ല, ജനങ്ങളാല് നല്‍കപ്പെടുന്ന അവാര്‍ഡുകള് ഇങ്ങനെ തരം താഴുന്നതു കാണുമ്പോള്, ഒരു പ്രേക്ഷകന് അല്ല, ഒരു സാധാരണക്കാരന് നടത്തുന്ന പ്രതികരണം മാത്രം... നമുക്കീ അവാര്‍ഡൊന്നു വിശകലം ചെയ്താലോ?\n1. മികച്ച നടന് - മമ്മൂട്ടി (പ്രാഞ്ചിയേട്ടന്, കുട്ടിസ്രാങ്ക്, ബെസ്റ്റ് ആക്ടര്)- കലാമൂല്യമുള്ള ചിത്രങ്ങളിലെ അഭിനയത്തിനാണ് മമ്മൂട്ടിക്ക് ഈ അവാര്‍ഡ്. ഒരു പക്ഷേ അദ്ദേഹത്തിന് ഈ വിഭാഗത്തില് എതിരാളികളേ ഇല്ലായിരുന്നു എന്നു വേണം കരുതാന്.\n2. മികച്ച നടി - നയന്‍താര (ബോഡിഗാര്‍ഡ്) - വളരെക്കാലത്തിനു ശേഷമാണ് നയന് താര മലയാളത്തിലേക്ക് മടങ്ങി വരുന്നത്. എന്നാല് അത് അവാര്‍ഡ് നല്‍കാനുള്ള കാരണമല്ല. ബോഡി ഗാര്‍ഡിലെ നയന്‍സിന്റെ പ്രകടനത്തെ വിലയിരുത്തിയാല്, അതിനേക്കാള് മികച്ച അഭിനയം കാഴ്ച വച്ച നടിമാര് ഉണ്ടെന്നു കാണാം. പുണ്യം അഹം, കോക്ക്ടെയില് എന്നെ ചിത്രങ്ങളിലെ സംവൃതയുടെ പ്രകടനം നയന്‍സിന്റെ പ്രകടനത്തേക്കള് മികച്ചതായിരുന്നു. സംവൃതയെ പൂര്‍ണ്ണമായും തഴഞ്ഞ് നയന്‍സിന് അവാര്‍ഡ് കൊടുത്തത്, താരനിശ ഒന്നു കൊഴുപ്പിക്കാനായിരുന്നു എന്നു തോന്നുന്നു.\n3. ഏഷ്യാനെറ്റ് ഗോള്‍ഡന് സ്റ്റാര് അവാര്‍ഡ് - മോഹന്‍ലാല് - എന്തിനാണ് ഇങ്ങനെ ഒരു അവാര്‍ഡെന്ന് എത്ര ആലോചിച്ചിട്ടും മനസ്സിലാകുന്നില്ല. മമ്മൂട്ടിക്കു മികച്ച നടനുള്ള അവാര്‍ഡ് കൊടുത്തപ്പോള്, എന്നാല് മോഹന് ലാലിനെ പിണക്കേണ്ടാ എന്നു കരുതായാണോ ആവോ ഈ ഗോള്‍ഡന് സ്റ്റാര് അവാര്‍ഡ് ?\n4. ജനപ്രിയ നായകന് - ദിലീപ് (ബോഡിഗാര്‍ഡ്, പാപ്പി അപ്പച്ചാ, കാര്യസ്ഥന്, മേരിക്കുണ്ടൊരു കുഞ്ഞാട്) - വേറെ ഒരു ജനപ്രിയ നായകനും മലയാളത്തില് ഇല്ലല്ലൊ? മീശമാധവനിറങ്ങിയ കൊല്ലം മുതലേ പുള്ളിക്കാരനല്ലേ ജനപ്രിയന്?\n5. ജനപ്രിയ നടി - മംമത് മോഹന്‍ദാസ് (കഥ തുടരുന്നു, അന്‍വര്) - ഒരു പരിധി വരെ ശരിയായ അവാര്‍ഡ്. കാരണം ഇതിന് മറ്റൊരു അവകാശിയെ കണ്ടെത്താനാവില്ല.\n6. പ്രത്യേക ജൂറി അവാര്‍ഡ് - ശ്രീനിവാസന് (ആത്മകഥ) - ആത്മകഥയിലെ ശ്രീനിവാസന്റെ പ്രകടനം നിരൂപ പ്രശംസ നേടിയിരുന്നു. പ്രത്യേക ജൂറി അവാര്‍ഡ് തികച്ചും ശരിയായ നിര്‍ണ്ണയമാണ്.\n7. യൂത്ത് ഐക്കണ് - ജയസൂര്യ - ജയസൂര്യ, താന് ഒരു മികച്ച നടനാണ് എന്നു തെളിയിച്ച് കൊണ്ടിരിക്കയാണ്. കോക്ക്ടെയിലിലെയും ഫോര്‍ഫ്രണ്ടസിലേയും കഥാപാത്രങ്ങള് അതു തെളിയിക്കുന്നു. പക്ഷേ യൂത്ത് ഐക്കോണ് എന്ന അവാര്‍ഡ് എത്രത്തോളം അര്‍ത്ഥവത്താണെന്ന് സംശയിക്കുന്നു. ആ നടനെ പ്രോത്സാഹിപ്പിക്കാനാണെങ്കില്, ഒരു പ്രത്യേക ജൂറി പുരസ്കാരമായിരുന്നു നല്ലത്. ഇതിപ്പോള് എന്തിനോ വേണ്ടി ഓക്കാനിക്കുന്നതു പോലെയൊരു അവാര്‍ഡായി പോയി.\n8. മികച്ച ചിത്രം - പ്രാഞ്ചിയേട്ടന് ആന്‍ഡ് ദ സെയിന്റ് - പ്രാഞ്ചിയേട്ടന് മികച്ക ചിത്രം തന്നെ, പക്ഷേ കുട്ടിസ്രാങ്കായിരുന്നു മികച്ച ചിത്രത്തിന്റെ കുറച്ചു കൂടി ശരിയായ ചിത്രം. അവാര്‍ഡ് വാങ്ങാന് ചിത്രത്തിന്റെ സംവിധായകനായ ഷാജി എന് കരുണ് വരുമോ എന്ന സംശയം കൂടിയാവാം പ്രാഞ്ചിയേട്ടനു ഈ അവാര്‍ഡ് കൊടുക്കാനുള്ള കാരണം.\n9. മികച്ച സംവിധായകന് - ലാല് (ഇന് ഗോസ്റ്റ് ഹൌസ് ഇന്) - അബദ്ധജഡിലമായ മറ്റൊരു അവാര്‍ഡ്. ഇന് ഗോസ്റ്റ് ഹൌസ് ഇന് എന്ന ചിത്രം ആള്‍ക്കാരെ ആനന്ദിപ്പിച്ച ചിത്രമെന്നതിനപ്പുറം, കലാമൂല്യം ഒട്ടുമില്ലാത്ത ഒരു ചിത്രമായിരുന്നു. കഴിഞ്ഞ വര്‍ഷമിറങ്ങിയ ടി.ഡി ദാസന് സ്റ്റാന്‍ഡേര്‍ഡ്6ബി എന്ന ചിത്രത്തിന്റെ സംവിധായകനായ മോഹന് രാഘവനാണ് ഈ അവാര്‍ഡിന്റെ യഥാര്‍ത്ഥ അവകാശി എന്നു തോന്നുന്നു.\n10. സ്വഭാവ നടന് - ഇന്നസെന്റ് (കഥ തുടരുന്നു) - കഥ തുടരുന്നു എന്ന ചിത്രത്തിലെ അഭിനയം വച്ചു മാത്രം അങ്ങനെ ഒരു വിലയിരുത്തലിലേക്ക് എത്താന് കഴിയില്ല. കാരണം സത്യന് അന്തിക്കാടിന്റെ ഒരു ക്ലീഷേ കഥാപാത്രം മാത്രമായിരുന്നു അത്.\n11. സ്വഭാവനടി - സംവൃത (കോക്ക്ടെയില്) - മികച്ച നടിക്കുള്ള അവാര്‍ഡ് കൊടുക്കുന്നതിനു പകരം സ്വഭാവനടി എന്നത് ഒരു സമാശ്വാസ സമ്മാനം പോലെ തോന്നുന്നു.\n12. സഹനടന് - നെടുമുടി വേണു (എത്സമ്മ എന്ന ആണ്‍കുട്ടി, ബെസ്റ്റ് ആക്ടര്) - വളരെ നല്ല നിര്‍ണ്ണയം നെടുമുടി വേണുവിനു ലഭിച്ച വളരെ നല്ല രണ്ടു കഥാപാത്രങ്ങളായിരുന്നു എത്സമ്മയിലേതും ബെസ്റ്റ് ആക്ടറിലേതും.\n13. സഹനടി - ലക്ഷ്മി പ്രിയ (കഥ തുടരുന്നു) - സത്യന് അന്തിക്കാടിന്റെ മറ്റൊരു ക്ലീഷേ കഥാപാത്രത്തിനപ്പുറം, ഈ അവാര്‍ഡ് ഒട്ടും തന്നെ ഇണങ്ങുന്നില്ല. ഒരു പക്ഷേ ശ്വേതാമേനോനാവണം ഈ അവാര്‍ഡ് ലഭിക്കേണ്ടിയിരുന്നത്.\n14. മികച്ച വില്ലന് - ആസിഫ് അലി (അപൂര്‍വ്വരാഗം) - ഒരു പരിധി വരെ യോജിക്കുന്നു. പക്ഷേ മികച്ച വില്ലന്മാര് വേറേയും ഉണ്ടായിരുന്നു.\n15. ഹാസ്യതാരം - സുരാജ് വെഞ്ഞാറമൂട് - ഒട്ടും യോജിക്കാന് സാധിക്കാത്ത അവാര്‍ഡ്. തിരോന്തോരം ഭാഷയും, കോപ്രായങ്ങളുമായി ചുരുങ്ങിയിരിക്കുന്നു സുരാജിന്റെ കോമഡീ, അതും പണ്ടേ പോലെ ഫലിക്കുന്നുമില്ല. എന്നിട്ടും അവാര്‍ഡ്. ഏഷ്യാനെറ്റുമായി സുരാജ് പുലര്‍ത്തുന്ന അടുത്ത ബന്ധമാകും ഈ അവാര്‍ഡിനു പിന്നില്.\n16. തിരക്കഥ - സത്യന് അന്തിക്കാട് (കഥ തുടരുന്നു) - സ്ഥിരം പാറ്റേണില് ചിത്രങ്ങള് ചെയ്യുന്ന സത്യന് അന്തിക്കാട്, വ്യത്യസ്തതയാര്‍ന്ന ഒരു ചിത്രം ചെയ്തിട്ടു വര്‍ഷങ്ങളായി. രസതന്ത്രം മുതലിങ്ങോട്ടുള്ളുള്ള ചിത്രങ്ങളോന്നും തന്നെ സത്യന് അന്തിക്കാട് ചിത്രങ്ങളെന്ന തോന്നലുളവാക്കിയിട്ടില്ല. കഥ തുടരുന്നുവും വ്യത്യസ്തമല്ല. ബൂലോകത്തെ ഒരു നിരൂപകന് എഴുതിയ വാക്കുകള് കടം കൊണ്ടാല്, ‘ഇപ്പോഴും പഴയ പച്ചക്കറിക്കടയും തുറന്നു വച്ചാണ് സത്യന് അന്തിക്കാടിരിക്കുന്നത്.’ ഈ അവാര്‍ഡ് സത്യന് അന്തിക്കാടിനു നല്‍കേണ്ടതല്ല. അത് ടി.ഡി ദാസന് സ്റ്റാന്‍ഡേര്‍ഡ്6ബി എന്ന ചിത്രത്തിന്റെ തിരക്കഥാകൃത്തായ മോഹന് രാഘവനാണ് കൊടുക്കേണ്ടിയിരുന്നത്.\n17. ഗാനരചയിതാവ് - മുരുകന് കാട്ടാക്കട (ഒരു നാള് വരും) - ഈ ചിത്രത്തിലെ ഒരൊറ്റ ഗാനം പോലും ആകര്‍ഷകമായിരുന്നില്ല. അതില് വരികളുടെ പ്രാധാന്യം എടുത്തു കാണിക്കാനുമില്ല. വയലാര് ശരത്ചന്ദ്ര വര്‍മ്മയും, അനില് പനച്ചൂരാനും, സന്തോഷ് വര്‍മ്മയും, നമ്മെ വിട്ടു പോയ ഗിരീഷ് പുത്തഞ്ചേരിയും ഇതിലും നല്ല ഗാനങ്ങള് നമുക്കായി രചിച്ചിട്ടുണ്ട് പോയ വര്‍ഷം. പിന്നെ എന്തിനായിരുന്നു ഈ അവാര്‍ഡ്? ഏഷ്യാനെറ്റിനു മാത്രമറിയാം.\n18. സംഗീത സംവിധായകന് - എം.ജി.ശ്രീകുമാര് (ഒരു നാള് വരും) - ജനകീയ അവാര്‍ഡെന്നു പറഞ്ഞു മനുഷ്യനെ കളിയാക്കുന്നത് ഇങ്ങനെ അവാര്‍ഡ് കൊടുത്താണ്. വര്‍ഷങ്ങളായി ഏഷ്യാനെറ്റിന്റെ സന്തത സഹചാരിയാണ് എം.ജി ശ്രീകുമാര്. ഏഷ്യാനെറ്റിന്റെ റിയാലിറ്റി ഷോകളിലും, സംഗീത പരിപാടികളിലും വര്‍ഷങ്ങളായി നിറഞ്ഞു നില്‍ക്കുകയാണദ്ദേഹം. അദ്ദേഹത്തിനെ സുഖിപ്പിക്കാനായിട്ടാണെന്നു തോന്നുന്നു ഈ അവാര്‍ഡ്. ഒരു എളിയ സംഗീതാസ്വാദകനെന്ന നിലയില് പറഞ്ഞാല്, എം.ജയചന്ദ്രനെയോ, ഇളയരാജയെ മറികടക്കാനുള്ള സംഗീത സംവിധാനമൊന്നും, എം.ജി.ശ്രീകുമാര് ഒരു നാള് വരും എന്ന ചിത്രത്തില് നടത്തിയിട്ടില്ല. മുന് വര്‍ഷത്തില് അദ്ദേഹത്തിന് മികച്ച ഗായകനുള്ള അവാര്‍ഡ് ഏഷ്യാനെറ്റ് നല്‍കിയിരുന്നു. അന്നും നല്ല ഗാനങ്ങള് ആ‍ലപിച്ചവരെ മറികടന്നായിരുന്നു അവാര്‍ഡ്. ഇത്തരം സുഖിപ്പീര് അവാര്‍ഡുകള്, ജനകീയ അവാര്‍ഡുകളുടെ വില തന്നെ കളയും എന്നതില് സംശയമില്ല.\n19. ഗായകന് - ഹരിഹരന് (കഥ തുടരുന്നു) - ആരോ പാടുന്നു ദൂരെ എന്ന ഗാനമാണ് ഹരിഹരനെ ഈ അവാര്‍ഡിന് അര്‍ഹമാക്കിയിരിക്കുന്നത്. നല്ലതു തന്നെ, പക്ഷേ ഈ വര്‍ഷം നിരവധി നല്ല ഗാനങ്ങള് പാടിയ വിജയ് യേശുദാസിനൊ, കാര്‍ത്തിക്കിനോ ഈ അവാര്‍ഡ് കൊടുക്കാമായിരുന്നു.\n20. ഗായിക - ശ്രേയാ ഘോഷാല് (ആഗതന്) - ഗോമ്പറ്റീഷന് ഇല്ലാത്ത വിഭാഗമായിരുന്നു ഇത് എന്നു തോന്നുന്നു. അവാര്‍ഡ് ശ്രേയക്കു തന്നെ. മറുവാക്കില്ല..\n21. കാമാറാമാന് - വേണു (ഇന് ഗോസ്റ്റ് ഹൌസ് ഇന്) - ഇന് ഗോസ്റ്റ് ഹൌസ് ഇന് എന്ന ചിത്രം പ്രേക്ഷകരെ ആകര്‍ഷിക്കാനുള്ള പ്രധാന കാരണം വേണുവിന്റെ ഛായാഗ്രഹണമാണ്. പക്ഷേ അവാര്‍ഡ് ലഭിക്കുവാന് തക്ക വണ്ണം മികവ് അതിനുണ്ടോ എന്നു ചിന്തിക്കേണ്ടിയിരിക്കുന്നു. ആഗതന്, ബെസ്റ്റ് ആക്ടര്, അപൂര്‍വ്വരാഗം എന്നീ ചിത്രങ്ങളുടെ ഛായാഗ്രഹണം നിര്‍വഹിച്ച അജയന് വിന്‍സന്റ് കാണിച്ചിരിക്കുന്ന മികവിന്റെ അടുത്തെങ്ങും എത്തില്ല വേണുവിന്റെ ഛായാഗ്രഹണം എന്നാണ് എന്റെ അഭിപ്രായം.\n22. എഡിറ്റര് - അരുണ്‍കുമാര് (കോക്ക്ടെയില്) - ഒരു സംവിധായകന് എഡിറ്ററാകുക എന്നത് കോക്ക്ടെയില് എന്ന ചിത്രത്തിലൂടെയാവും മലയാളത്തില് ആദ്യമായി സംഭവിക്കുന്നത്. അത് ആ ചിത്രത്തെ എത്രത്തോളം സഹായിച്ചിട്ടുണ്ടെന്നു പറഞ്ഞറിയിക്കുവാന് സാധിക്കുകയില്ല. 100 ശതമാനം യോജിക്കാവുന്ന അവാര്‍ഡാണ് ഇത്.\n23. ബാലനടന് - മാസ്റ്റര് അലക്‌സാണ്ടര് (ടി.ഡി.ദാസന് സ്റ്റാ.6ബി) - വീണ്ടും 100 ശതമാനം യോജിക്കാവുന്ന അവാര്‍ഡ്. മറ്റൊരു ബാലതാരം ഉണ്ടെന്നു തോന്നുന്നില്ല ഈ അവാര്‍ഡിനു അര്‍ഹനാകാന്.\n24. ബാലനടി - ബേബി അനിഖ (കഥ തുടരുന്നു) - ബാലനടന്റെ കാര്യത്തില് പറഞ്ഞതു തന്നെ ഇവിടേയും പറയാവുന്നതാണ്.\n25. പുതുമുഖ നടി - ആന് അഗസ്റ്റിന് (എത്സമ്മ എന്ന ആണ്‍കുട്ടി) - എത്സമ്മയുടെ വിജയമാണ് ആനിന് ഈ അവാര്‍ഡ് നേടിക്കൊടുത്തത്. എന്നാല് അഭിനയത്തില് ഇനിയും വളരെയധികം മുന്നോട്ടു പോകേണ്ടിയിരിക്കുന്നു ആന്. അതിനു കഴിയുമെന്നാണ് തോന്നുന്നത്.\n26. താരജോഡി - കുഞ്ചാക്കോ ബോബന് & അര്‍ച്ചനകവി (മമ്മീ & മീ) - താരജോഡി എന്ന അവാര്‍ഡ് നിര്‍ണ്ണയിച്ചവര് മമ്മീ & മീ എന്ന ചിത്രം കാണാതെയാണോ ഇതു തീരുമാനിച്ചത് എന്നു തോന്നിപോകുന്നു. കാരണം ചിത്രത്തിലൊരിക്കല് പോലും കുഞ്ചാക്കോ ബോബനും അര്‍ച്ചനാ കവിയും താരജോഡികളാണെന്നു തോന്നുന്നില്ല. രണ്ടു പേരും രണ്ടു ലോകത്തില് ജീവിക്കുന്ന കഥാപാത്രങ്ങള്. അവരെ പിടിച്ചു താരജോഡികളാക്കിയ ഏഷ്യാനെറ്റിന്റെ കഴിവ് അപാരം തന്നെ...\n27. ദേശിയോദ്ഗ്രഥന ചിത്രം - കാണ്ഡഹാര് - ഇത് മറ്റൊരു സമാശ്വാസ സമ്മാനമാണെന്നു തോന്നുന്നു. ദേശിയോദ്ഗ്രഥനമെന്നാല് തീവ്രവാദികളെ വെടിവെച്ചിടുന്നതാണെന്ന അഭിപ്രായമാണ് ഏഷ്യാനെറ്റിനെന്നു തോന്നുന്നു, കാരണം മേജര് രവി എപ്പോള് പടമെടുത്താലും, അതിനു ദേശിയോദ്ഗ്രഥനത്തിനത്തിനുള്ള അവാര്‍ഡ് റിസര്‍വ്വ് ചെയ്തു വയ്ക്കും. ഈ പടത്തിന് അവാര്‍ഡ് കൊടുത്താല് ചുളുവില് ബച്ചനെ താരനിശയ്ക്കു കൊണ്ടു വരാം എന്നതായിരിക്കും ഇതിലെ ഏഷ്യാനെറ്റിന്റെ ബുദ്ധി. ഒരു കൊള്ളാം നടക്കട്ടേ..\nഏഷ്യാനെറ്റിലെ പരിപാടികള് പോലെ തന്നെ, പ്രഹസനമാകുന്നു അവര് നല്‍കുന്ന അവാര്‍ഡും. ലാലേട്ടന്റെ ഭാഷയില് പറഞ്ഞാല് അവര് അവരുടെ നിലവാരം കാണിച്ചുവെന്നേയുള്ളൂ എന്നും പറയാം. ആദ്യകാലങ്ങളില് അവാര്‍ഡെന്നാല് കഴിവിനു ലഭിക്കുന്ന അംഗീകാരമായിരുന്നു, കഴിവിലേക്കുള്ള ചൂണ്ടുപലകയായിരുന്നു. ഓരോ അവാര്‍ഡിനേയും വലിയ ആദരവോടെയാണ് കാലാകാരന്മാരും, പ്രേക്ഷകരും കണ്ടിരുന്നത്. അതു കൊണ്ടു തന്നെ ഒരു അവാര്‍ഡു ലഭിക്കുക എന്നാല് അതിനെ വളരെ വലിയ ഒരു അംഗീകാരമായിട്ടായിരുന്നു കണ്ടിരുന്നത്. എന്നാല് ഇത്തരം പ്രഹസനങ്ങള് അവാര്‍ഡിന്റെ മൂല്യമിടിക്കുമെന്നതില് തര്‍ക്കമില്ല. വാണീജ്യ താല്പര്യങ്ങളുടെ പേരില് ഇങ്ങനെ അവാര്‍ഡുകള് നല്‍കിയാല് ഭാവിയില് അവാര്‍ഡുകള്‍ക്കേ വിലയില്ലാതാവും. അതു കൊണ്ടു ഈ അവസരത്തില് എനിക്ക് ഏഷ്യാനെറ്റിനോട് അഭ്യര്‍ത്ഥിക്കാനുള്ളത്, ഇത്തരം പ്രഹസനങ്ങള് അവസാനിപ്പിക്കണം. അവാര്‍ഡു കൊടുക്കണമെങ്കില്, അത് അതിന്റെ യഥാര്‍ത്ഥ ഉടമയെ കണ്ടെത്തി ഏല്‍പ്പിക്കണം, അപ്പോഴേ അതിനു മൂല്യമുണ്ടാകൂ...\nപോസ്റ്റിലേക്കുള്ള ലിങ്ക് എഴുതിയത് പിള്ളാച്ചന് at 8:55:00 AM\nവിഭാഗങ്ങള് : എന്റെ, ചാനല് വിശേഷം, ബൂലോകം, മലയാളം, മാധ്യമം, സാമൂഹികം, സിനിമാലോകം2പ്രതികരണങ്ങള്\nകുറച്ചു കാലം മുന്നെ, മലയാള സിനിമയില് ക്യാമറയ്ക്കു മുന്നിലും പിറകിലുമുള്ള പ്രമുഖര് അണിനിരന്ന ഒരു സിനിമാധിഷ്ഠിത ടോക്ക് ഷോയില് പൊതുവായി ഉയര്‍ന്നു വന്ന ഒരു വാ‍ദമായിരുന്നു, മലയാളത്തില് മികച്ച കഥകളുടെ അഭാവവും, സംവിധായകര് പരീക്ഷണങ്ങള്‍ക്കു മുതിരാത്തതുമാണ് മലയാള സിനിമയുടെ പ്രതിസന്ധിയെന്ന്. എന്നാല് ആ മേഖലയിലേക്ക് വിപ്ലവകരമായ ഒരു മാറ്റവുമായി കടന്നു വന്ന ചിത്രമായിരുന്നു രഞ്ജിത് ശങ്കറൊരുക്കിയ പാസഞ്ചര്. അതിനു ശേഷം, പ്രമുഖരായ സംവിധായകര് തങ്ങളുടെ സ്ഥിരം ശൈലിയില് ചടഞ്ഞുകൂടിയിരുന്നപ്പോള്, പുതുമുഖ സംവിധായകര് പാസഞ്ചറിന്റെ ചുവടുപിടിച്ച് വളരെയധികം നല്ല പ്രൊജക്ടുകളുമായി മുന്നോട്ടു വരുന്ന കാഴ്ച നാം കണ്ടു. അതിന്റെ പിന്നോടിയാണ് രാജേഷ് പിള്ളയുടെ ‘ട്രാഫിക്ക്’ എന്ന ചിത്രം. മലയാളത്തിന് പുതുമ സമ്മാനിക്കുന്ന ഒരു പരീക്ഷണ ചിത്രമാണിത്.\nമാജിക് ഫ്രെയിംസിന്റെ ബാനറില് ലിസ്റ്റിന് സ്റ്റീഫന് നിര്‍മ്മിച്ച് രാജേഷ് പിള്ള സംവിധാനം ചെയ്ത ചിത്രമാണ് ട്രാഫിക്ക്. 2011 ആദ്യമായി പുറത്തിറങ്ങിയ ചിത്രമാണ് ട്രാഫിക്ക്. ഒട്ടേറെ ചിത്രങ്ങള്‍ക്ക് തിരക്കഥകളൊരുക്കിയ ബോബി-സഞ്ജയ് കൂട്ടുകെട്ടാണ് ട്രാഫിക്കിന്റെ കഥയും തിരക്കഥയുമൊരുക്കിയിരിക്കുന്നത്. ശ്രീനിവാസന്, വിനീത് ശ്രീനിവാസന്, ആസിഫ് അലി, റഹ്മാന്, കുഞ്ചാക്കോ ബോബന്, അനൂപ് മേനോന്, സായ് കുമാര്, സന്ധ്യ, ലെന, റോമ തുടങ്ങി വലിയൊരു താര നിരയുമായാണ് ട്രാഫിക്ക് നമുക്ക് മുന്നില് എത്തുന്നത്. മലയാളത്തിലെ റോഡ് മൂവി ത്രില്ലര് എന്ന ഗണത്തിലേക്കാണ് ട്രാഫിക്ക് എത്തുന്നത്.\nഒരേ ദിവസം, കൃത്യമായി പറഞ്ഞാല് സെപ്തംബര് 16ന് പല സമയം പല സ്ഥലങ്ങളില് നിന്നായി യാത്രയാരംഭിക്കുന്ന ഒരു പറ്റം ആളുകളുടെ ജീവിതത്തില് ആകസ്മികമായി സംഭവിക്കുന്ന ചിലകാര്യങ്ങളും, അതിനെ തുടര്‍ന്ന് അവരുടെ യാത്ര ഒരേ ദിശയില് ഒരേ ലക്ഷ്യത്തിലേക്കാവുന്നതുമാണ് ട്രാഫിക്ക് എന്ന ചിത്രത്തിന്റെ ഇതിവൃത്തം. കൈകൂലി കേസില് അറസ്റ്റിലായി, ഒടുവില് രാഷ്ട്രീയക്കാരുടെ സഹായത്തോടെ തിരിച്ച് സര്‍വീസില് ജോയിന് ചെയ്യാന് പോകുന്ന ട്രാഫിക്ക് കോണ്‍സ്റ്റബില് സുദേവന് (ശ്രീനിവാസന്), നല്ലൊരു ജേര്‍ണലിസ്റ്റാകണമെന്ന അഭിലാഷത്തോടെ ഇന്ത്യാവിഷന് ചാനലില് ജോയില് ചെയ്യാന് തയ്യാറെടുക്കുന്ന റെഹാന് (വിനീത് ശ്രീനിവാസന്), കൂട്ടുകാരന് രാജീവ് (ആസീഫ് അലി), തന്റെ ഡ്രീം പ്രോജക്റ്റിന്റെ റിലീസ് കാത്തിരിക്കുന്ന സൂപ്പര് സ്റ്റാര് സിദ്ധാര്‍ത്ഥ് ശങ്കര് (റഹ്മാന്), വിവാഹ വാര്‍ഷിക ദിവസത്തില് തന്റെ ഭാര്യയ്ക്ക് മുന്നറിയിപ്പില്ലാതെ ഒരു വിവാഹ സമ്മാനമായി ഒരു കാര് വാങ്ങിപ്പോകുന്ന ഹൃദ്രോഗ വിദഗ്ദന് ഡോ.ഏബല് (കുഞ്ചാക്കോ ബോബന്) എന്നിവരാണ് അവര്. എറണാകുളത്തു വച്ച്, രാവിലെ9മണിക്ക്, ഒരു ബൈക്കപകടത്തില് റെഹാന് മരിക്കുന്നു. അയാളുടെ ഹൃദയം, പാലക്കാട്ട് മരണവുമായി മല്ലടിക്കുന്ന സിദ്ധാര്‍ത്ഥ് ശങ്കറിന്റെ മകള്‍ക്കു വേണ്ടി മാറ്റി വയ്ക്കാന് തീരുമാനിക്കുന്നു. എന്നാല്2മണിക്കൂറിനുള്ളില് അവിടെ ഹൃദയമെത്തിക്കുക എന്ന ദൌത്യം പോലീസ് കമ്മീഷണര് അജ്മല് നാസര് (അനൂപ് മേനോന്) ഏറ്റെടുക്കുന്നു. അതില് സുദേവനും, രാജീവും, ഡോ.ഏബലും എത്തിപ്പെടുന്നു. പിന്നീട് നടക്കുന്ന ഉദ്ദ്വേഗഭരിതമായ സംഭവ വികാസങ്ങളാണ് ട്രാഫിക്ക് നമുക്കായി അവതരിപ്പിക്കുന്നത്.\nഅതി മനോഹരമായാണ് ബോബിയും സഞ്ജയും ഇതിന്റെ കഥയും, തിരക്കഥയും കഥാപാത്രങ്ങളും സൃഷ്ടിച്ചിരിക്കുന്നത്. ഒഴുക്കോടെ, പിരിമുറുക്കം നിലനിര്‍ത്തി, ഇഴച്ചിലുകളുണ്ടാക്കാതെയാണ് ഇതിന്റെ തിരനാടകം എഴുതപ്പെട്ടിരിക്കുന്നത്. ഓരോ പ്രതിബന്ധങ്ങള് തരണം ചെയ്യുമ്പോള്, ഇനിയെന്താകുമെന്ന ചോദ്യം പ്രേക്ഷക മനസ്സുകളിലേക്കു കടന്നു വരുമ്പോള് തന്നെ, അവരെ കാത്തിരിക്കുന്നത് അടുത്ത ഒരു ട്വിസ്റ്റാണ്. ചിത്രത്തിലുടനീളം പ്രേക്ഷകരെ കഥയ്ക്കൊപ്പം കൊണ്ടു പോകുവാന് തിരക്കഥാകൃത്തിനു കഴിഞ്ഞിരിക്കുന്നു എന്നതാണ് ഇതിന്റെ വിജയം. അനാവശ്യമെന്നു തോന്നുന്ന ഒരൊറ്റ കഥാപാത്രം പോലും ഈ ചിത്രത്തിലില്ല എന്ന മലയാള സിനിമയില് അപൂര്‍വ്വമായി മാത്രം സംഭവിക്കുന്ന പ്രതിഭാസം ഈ ചിത്രത്തില് കാണാം. മനോഹരമായി എഴുതപ്പെട്ട കഥയെ, മോശമാക്കാതെ അതി ഗംഭീരമായി തിരശ്ശീലയിലെത്തിക്കുവാന് സംവിധായകനായ രാജേഷ് പിള്ളയ്ക്കു കഴിയുന്നു എന്നത് ചിത്രത്തിന്റെ വിജയത്തിന് പ്രധാന കാരണമാകുന്നു. പല രംഗങ്ങളിലും തീയേറ്ററില് പ്രേക്ഷകര് അറിയാതെ തന്നെ കയ്യടിക്കുന്നു എന്നത് തന്നെ സംവിധായകനും തിരക്കഥാകൃത്തുക്കള്‍ക്കുമുള്ള അംഗീകാരമായി നമുക്ക് കണക്കാക്കാം.\nഅഭിനയത്തില് എല്ലാവരും ഒന്നിനൊന്നു മികച്ചു നില്‍ക്കുന്നു. ചിത്രത്തിലുടനീളം നിറഞ്ഞു നില്‍ക്കുന്ന കഥാപാത്രമാണ് ശ്രീനിവാസന് അവതരിപ്പിക്കുന്ന സുദേവന്. ചിത്രത്തിന്റെ കഥാഗതിയെ നിയന്ത്രിക്കുന്ന ഈ കഥാപാത്രത്തെ ശ്രീനിവാസന് നന്നായി അവതരിപ്പിച്ചിരിക്കുന്നു. എടുത്തു പറയേണ്ട മറ്റൊരു പ്രകടനം യുവതാരം ആസിഫ് അലിയുടേതാണ്. രാജീവ് എന്ന കഥാപാത്രത്തോട് 100% നീതിപുലര്‍ത്താന് ആസിഫിനു കഴിഞ്ഞിരിക്കുന്നു. അപൂര്‍വ്വരാഗത്തിലെ നെഗറ്റീവ് കഥാപാത്രത്തിനു ശേഷം ആസിഫിനു ലഭിക്കുന്ന മികച്ച കഥാപാത്രമാണിത്. അല്പം നെഗറ്റീവ് കലര്‍ന്ന ഡോ.ഏബില് എന്ന കഥാപാത്രത്തെ കുഞ്ചാക്കോ ബോബന് മികച്ചതാക്കിയിരിക്കുന്നു. മറ്റൊരു മികച്ച പ്രകടനം സൂപ്പര് സ്റ്റാര് സിദ്ധാര്‍ത്ഥായി അഭിനയിച്ച റഹ്മാന്റേതാണ്. ഇന്നത്തെ പല സൂപ്പര് സ്റ്റാറുകളെയും വിമര്‍ശിക്കുന്ന രീതിയിലുള്ള പ്രകടനം പലപ്പോഴും തീയേറ്റരുകളില് പൊട്ടിച്ചിരികളും കയ്യടികളും സമ്മാനിച്ചു. ചെറുതെങ്കിലും വിനീത് ശ്രീനിവാസന്റെ റെയ്ഹാന് ചിത്രത്തിലുടനീളം നിറഞ്ഞു നില്‍ക്കുന്നു. സന്ധ്യ, റോമ, ലെന, സായ് കുമാര്, വിജയകുമാര്, രമ്യാ നമ്പീശന്, റീനാ ബഷീര് എന്നിവരുടേയും അഭിനയം ആകര്‍ഷകമായി എന്നു മാത്രമല്ല, ഒരു കഥാപാത്രവും പ്രേക്ഷകരെ മുഷിപ്പിക്കുന്നുമില്ല. രണ്ടു സീനില് മാത്രമായി നമുക്കു മുന്നിലെത്തുന്ന ജോസ് പ്രകാശും പ്രേക്ഷക മനസ്സില് തങ്ങി നില്‍ക്കും. പുതുമുഖങ്ങളും മികച്ച നിലവാരം പുലര്‍ത്തിയിരിക്കുന്നു.\nഈ ചിത്രത്തെ ആകര്‍ഷകമാക്കി മാറ്റുവാന് ഇതിന്റെ സാങ്കേതിക വിഭാഗം വഹിച്ചിരിക്കുന്ന പങ്ക് ചെറുതല്ല. ഷൈജു ഖാലിദ് പകര്‍ത്തിയിരിക്കുന്ന ദൃശ്യങ്ങള് പ്രേക്ഷകരുടെ കണ്ണുകള്‍ക്ക് കുളിര്‍മ പകരുന്നതാണ്. ക്യാമറ കൊണ്ട് സര്‍ക്കസ് കാണിക്കാതെ, മനോഹരമായാണ് ഷൈജു ട്രാഫിക്കിനായി ഛായാഗ്രഹണം നിര്‍വഹിച്ചിരിക്കുന്നത്. അതിവേഗതയില് ചലിക്കുന്ന വാഹനങ്ങളും, വാഹനങ്ങളില് നിന്നുള്ള ദൃശ്യങ്ങളും അസ്വാഭാവികത കൂടാതെ ചിത്രീകരിക്കാന് ഷൈജുവിന് കഴിഞ്ഞിട്ടുണ്ട്. മഹേഷ് നാരായണന്റെ ചിത്രസംയോജനമാണ് ഛായാഗ്രഹണത്തോടൊപ്പം ഈ ചിത്രത്തിനു അനുഗ്രഹമായത്. ചിത്രത്തിന്റെ പിരിമുറുക്കം നിലനിര്‍ത്താനും, പ്രേക്ഷകരെ മുഷിപ്പിക്കാതിരിക്കാനും മഹേഷിനു കഴിഞ്ഞിരിക്കുന്നു. ചിത്രത്തിന്റെ വേഗത പ്രേക്ഷകരെ ഫീല് ചെയ്യിക്കുന്നത് ചിത്രസംയോജനത്തിന്റെ മികവുകൊണ്ടാണ്.\nചിത്രത്തിന് പശ്ചാത്തല സംഗീതം നല്‍കിയിരിക്കുന്നത് മെജോ ജോസഫാണ്. ബഹളമലയമല്ലാത്ത രീതിയില് പ്രേക്ഷകരെ മുള്‍മുനയിലെത്തിക്കാന് തിരക്കഥയെ സഹായിക്കുന്ന ഒരു ഘടകം ഈ മെജോയുടെ പശ്ചാത്തല സംഗീതമാണ്. മെജോയും സാംസണ് കോട്ടൂറും ചേര്‍ത്തൊരുക്കിയിരിക്കുന്ന ഒരു ഗാനമാണ് ചിത്രത്തിലുള്ളത്. ചിത്രത്തിലെ കഥാപാത്രങ്ങളെ പരിചയപ്പെടുത്താനാണ് ഈ ഗാനം ഉള്‍പ്പെടുത്തിയിരിക്കുന്നത്. മനോഹരമായി ദൃശ്യവത്കരിച്ചിരിക്കുന്ന ഈ ഗാനം നമ്മെ കഥാപാത്രങ്ങളിലേക്ക് കൊണ്ടുപോകുന്നു. ചെറിയ ഒരു സംഘട്ടന രംഗം മാത്രമാണ് ചിത്രത്തിലുള്ളത്. അതു നന്നായി ബോറടിപ്പിക്കാതെ ചിത്രീകരിക്കാനുള്ള വിവേകം സംവിധായകന് കാണിച്ചിരിക്കുന്നു എന്നത് സന്തോഷം പകരുന്ന ഒരു വസ്തുതയായി.\nസൂപ്പര് താരങ്ങളില്ലാത്തെ ഈ ചിത്രത്തിലെ താരമാരാണ് എന്ന ചോദ്യത്തിന് കഥയും തിരക്കഥയും എന്നു പറയാം. വ്യത്യസ്തയാര്‍ന്ന പ്രമേയവും, ആകര്‍ഷകമായ അവതരണ ശൈലിയും മലയാളി പ്രേക്ഷകര് ഇരുകയ്യും നീട്ടി സ്വീകരിക്കുമെന്ന വസ്തുത ഒരിക്കല് കൂടി തെളിയിക്കപ്പെടുകയാണ് ട്രാഫിക്കിലൂടെ. മലയാളത്തില് നിന്നും പരീക്ഷണ ചിത്രങ്ങള് ഉണ്ടാകുന്നില്ല എന്ന പരാതിക്കും വിരാമമിട്ടുകൊണ്ടാണ് ട്രാഫിക്കിന്റെ വരവ്. ഒരു പക്ഷേ പ്രാഞ്ചിയേട്ടന് കണ്ടതിനു ശേഷം, പ്രേക്ഷകരില് നിന്നും വളരെ പോസിറ്റീവായ പ്രതികരണം ലഭിക്കുന്നതിന് ട്രാഫിക്കിനാണെന്നു തോന്നുന്നു. ഏറ്റവും സന്തോഷം നല്‍കുന്ന വസ്തുതയെന്തെന്നാല്, വളരെക്കാലത്തിനു ശേഷം, ഒരു ചിത്രം കഴിഞ്ഞതിനു ശേഷം തീയേറ്ററിലെ പ്രേക്ഷകരെല്ലാം, എഴുന്നേറ്റു നിന്നു കയ്യടിക്കുന്ന ഒരു കാഴ്ച ഞാന് കാണുന്നത്, ട്രാഫിക്ക് അവസാനിക്കുമ്പോഴാണ്. ട്രാഫിക്കിന്റെ അണിയറ പ്രവര്‍ത്തകര്‍ക്ക് എല്ലാ ആശംസകളും നേരുന്നു, അതിനൊപ്പം ഇനിയും നല്ല ചിത്രങ്ങളുമായി വരാന് അവര്‍ക്കു കഴിയട്ടെ എന്നു ആശംസിക്കുകയും ചെയ്യുന്നു.\nഎന്റെ റേറ്റിങ് - 6.75 / 10\nപോസ്റ്റിലേക്കുള്ള ലിങ്ക് എഴുതിയത് പിള്ളാച്ചന് at 4:08:00 AM\nവിഭാഗങ്ങള് : ആസ്വാദനം, എന്റെ, മലയാളം, സിനിമാലോകം 13 പ്രതികരണങ്ങള്\nമമ്മൂട്ടി:ഭാഷയും ദേശവും : ലൗഡ്‌സ്പീക്കറില് ഉയര്‍ന്ന ശബ്ദം ( ഭാഗം അഞ്ച്)\n'ലൗഡ്‌സ് പീക്കറിലെ നായകന്റെ ഭാഷയെ മധ്യതിരുവിതാംകൂര് ഭാഷയായി കാണാനാവില്ല. ഓണാട്ടുകര ഭാഷ അതിലില്ല. വൈക്കം, തലയോലപ്പറമ്പ്, ഏറ്റുമാനൂര്, കുറുവിലങ്ങാട്, പാലാ ഭാഗങ്ങളിലെല്ലാമുള്ള ഭാഷാരീതിയാണത്. കുറച്ചുകൂടി ഉച്ചത്തില് സംസാരിക്കുന്നു എന്നതാണ്\nമലയോരഭാഷയുടെ പ്രത്യേകത. ഉറച്ചുസംസാരിക്കുന്ന രീതിയാണ് അവര് ശീലിച്ചിട്ടുള്ളത്. നഗരത്തിലെ സംസാരരീതിയില് നിന്ന് നാട്ടിന്‍പുറത്തേതിന് വ്യത്യാസമുണ്ട്. ആ വ്യത്യാസമാണ് ഭാഷയിലുള്ളത്. 'ലൗഡ്‌സ്പീക്കര് എന്ന സിനിമയിലെ സ്വന്തം നായകകഥാപാത്രത്തിന്റെ ഭാഷ സംബന്ധിച്ച് മമ്മൂട്ടിയുടെ ഏറ്റവും ലളിതമായ നിരീക്ഷണമാണ് ഇത്. മറ്റൊരുതരത്തില് കരുതിയാല് കുടിയേറി വന്ന ഭാഷയുടെ വക്താവാണ് നായകകഥാപാത്രമായ മൈക്ക് പീലിപ്പോസ്.\nഇടുക്കി പ്രധാനമായും ഒരു കുടിയേറ്റജില്ലയാണ്. പീരുമേട്, ഉടുമ്പന്‍ചോല, ദേവികുളം താലൂക്കുകള് പൊതുവെ തമിഴ് സ്വാധീന മേഖലകളായിരുന്നു. തൊടുപുഴ താലൂക്കിന്റെ കുറച്ചുഭാഗങ്ങള് മലയാളികളുടെ ആധിപത്യത്തിലും. പലപ്പോഴായി ഈ ഭൂപ്രദേശങ്ങളെല്ലാം കുടിയേറ്റങ്ങള്‍ക്ക് വിധേയമായി. 1940 കളുടെ ആദ്യപാദത്തോടെ അത് കൂടുതല് സംഘടിതവും സംരക്ഷിതവുമായി നടന്നു. രണ്ടാം ലോകമഹായുദ്ധത്തിന്റെ ഭാഗമായുണ്ടായ കൊടിയ ദാരിദ്ര്യത്തിന്റെ തുടര്‍ച്ചയായിരുന്നു അത്. അധികഭക്ഷ്യോല്‍പ്പാദനം മുന്‍നിര്‍ത്തി വനഭൂമി ഉപയോഗപ്പെടുത്താന് ഭരണാധികാരികള് തന്നെ ജനങ്ങളെ പ്രേരിപ്പിച്ചു.\nഇക്കാലയളവില് തിരുവിതാംകൂറിലും ഭക്ഷ്യക്ഷാമം ഗണ്യമായി അനുഭവപ്പെട്ടുതുടങ്ങി. വനഭൂമി പരിമിതമായ വിസ്തൃതിയിലാണെങ്കില്‍ക്കൂടി കൃഷിയോഗ്യമായ വിളഭൂമിയാക്കാന് സര്‍ക്കാര്‍തന്നെ നേതൃത്വം നല്‍കി. കൃഷി ചെയ്യാനുള്ള അധികാരം മാത്രം മുന്‍നിര്‍ത്തി സര്‍ക്കാര് നല്‍കിയ കുത്തകപ്പാട്ടവുമായി ഇത്തരത്തില് മലയോരമേഖലകളില് കടന്നുകൂടിയവരില് അധികം പേരും മധ്യതിരുവിതാംകൂറിലെ സിറിയന് കാത്തലിക് വിഭാഗത്തില്‍പ്പെട്ട ക്രിസ്ത്യാനികള് ആയിരുന്നു. പട്ടം താണുപിള്ള തിരുവിതാംകൂര്-കൊച്ചി മുഖ്യമന്ത്രി ആയിരുന്ന കാലത്ത് ഹൈറേഞ്ച് മേഖലയില് കോളനിവല്‍ക്കരണപദ്ധതികളും കൊണ്ടുവന്നു. നെടുങ്കണ്ടത്തിനടുത്തുള്ള കല്ലാര് പട്ടം കോളനി ഇത്തരത്തിലുള്ള സെറ്റില്‍മെന്റ് കോളനികളില് ഏറ്റവും കൂടുതല് അംഗസംഖ്യയുള്ളതാണ്. സംസ്ഥാന പുന:സംഘടന, കൂടുതല് ഭക്ഷ്യവിളകള് നട്ടുവളര്‍ത്താനുള്ള പദ്ധതി എന്നിങ്ങനെ നയപരമായ തീരുമാനങ്ങളെത്തുടര്‍ന്ന് കുടിയേറിയ കത്തോലിക്കര് വാസ്തവത്തില് മറ്റു വിഭാഗങ്ങളെ അപേക്ഷിച്ച് ശക്തവും സുസംഘടിതവുമായ വ്യവസ്ഥ തന്നെ മലയോരമേഖലയില് രൂപപ്പെടുത്തിയിട്ടുണ്ട്.\nവനഭൂമികയ്യേറ്റം നിയന്ത്രണാതീതമാകുകയും സാമൂഹിക-പാരിസ്ഥിതിക വിഷയമാകുകയും ചെയ്തതോടെ അനധികൃതകയ്യേറ്റക്കാരെ ഒഴിവാക്കുക എന്നതായി സര്‍ക്കാറുകള്‍ക്കു മുന്നിലെ കീറാമുട്ടി. പലപ്പോഴായി ഇതിനുവേണ്ടി നടന്ന ശ്രമങ്ങളെല്ലാം കുടിയേറ്റ മേഖലയിലെ സംഘടിതസമൂഹത്തിനു മുന്നില് നിഷ്പ്രഭമായി. പിന്നീട് 1964ല് കേരളാ കോണ്‍ഗ്രസിന്റെ രൂപീകരണം കൂടി നടന്നതോടേ ഇടുക്കിയിലെ മലയോരമേഖല സിറിയന് കാത്തലിക് വിഭാഗത്തിന്റെ അധീശത്വത്തിലായി എന്നുതന്നെ പറയേണ്ടിവരും.\nമധ്യതിരുവിതാംകൂറിലെ പ്രത്യേകിച്ചും കോട്ടയം ഭാഗത്തെ സിറിയന് കാത്തലിക് ജനത ഇടുക്കിക്കൊപ്പം മലബാറിലേക്കും കുടിയേറിയിരുന്നു. വൈജാത്യങ്ങള് വളരെക്കൂടുതലുള്ള മലബാര് ഭാഷയോടുചേര്‍ന്നതോടെ അവരുടെ ഭാഷാവ്യക്തിത്വത്തിനും പ്രകടമായ പരിണാമം വന്നു. അതേസമയം കോട്ടയത്തിന്റെ ഭാഗം പോലെ കിടന്നിരുന്ന ( ഇടുക്കി ജില്ല രൂപീകരിച്ചത് 1972 ലായിരുന്നെങ്കിലും അതിന്റെ ആസ്ഥാനം കോട്ടയത്തു നിന്ന് പൈനാവിലേക്ക് മാറ്റിയത് 1976ലാണ് ) ഇടുക്കിയുടെ മലയോരമേഖലയിലെ കുടിയേറ്റഭാഷ ആനുപാതികമായി കൊണ്ടുകൊടുക്കലുകള്‍ക്ക് വിധേയമായെങ്കിലും തനതുസ്വരൂപമായ കോട്ടയം നസ്രാണിഭാഷയെ ഒരളവോളം കാത്തുസൂക്ഷിക്കുക തന്നെ ചെയ്തു. പാലാ, മീനച്ചില് താലൂക്കുകളിലെ ക്രൈസ്തവജനതയായിരുന്നു പ്രധാനമായും കുടിയേറ്റം നടത്തിയത്. അവരുടെ തനതായ ശൈലികളും ഭാഷാപ്രയോഗങ്ങളും വിനിമയരീതികളും ഇടുക്കിയുടെ ഭാഷയെ മൊത്തത്തില്‍ത്തന്നെ സ്വാധീനിക്കുകയും ചെയ്തു.\nകാട്ടാനയോടും മലമ്പനിയോടുമൊക്കെ മല്ലടിച്ച് മണ്ണില് പൊന്നു വിളയിച്ച കുടിയേറ്റജനതക്ക് പോരാട്ടത്തിന്റെതായ വീര്യമുണ്ടായിരുന്നു. ഈ വീര്യം അവരുടെ വിനിമയമാധ്യമത്തിലും പ്രകടമായിരുന്നു. ചുറ്റും ട്രഞ്ച് കുഴിച്ച് അതിനു നടുവില് പുല്ലുകൊണ്ടുണ്ടാക്കിയ വീട്ടിലും ഏറുമാടത്തിലും മറ്റുമായി താമസിച്ചിരുന്നവര് ഗതകാലസ്മരണകള് അയവിറക്കുമ്പോള്‍പ്പോലും ഒരു തരം 'എക്‌സാജറേഷന്' ഭാഷയുടെ ശൗര്യത്തിന്റെ ഭാഗമായി കടന്നു വരുന്നു. മൈക്ക് പിലിപ്പോസ് എന്ന കഥാപാത്രത്തെ സിനിമയില് ആദ്യമായി കാട്ടുന്ന സീന് തന്നെ നോക്കൂ ;\n'തോപ്രാംകുടി അന്ന് കൊടുങ്കാടാ. ആനയും കാട്ടുപോത്തുമൊക്കെയുണ്ട്.ഏറുമാടത്തേന്ന് അപ്പനെറങ്ങിയപ്പഴാ കാണുന്നെ...എന്നതാ..? എന്നതാ..? ഒരൊന്നാന്തരം ഒറ്റയാന് നേരെ മുന്നി നിക്കുവാ... ട്രഞ്ചിനപ്പറത്ത് തീ കൊടുത്തിട്ടുണ്ട്. അപ്പനൊരു തീക്കൊള്ളിയെടുത്തേച്ചും പറയുവാ; ഒന്നുകി ഞാന്... അല്ലെങ്കി നീയെന്ന്. രണ്ടുപേരും മൊകത്തോടു മൊകം നോക്കി ഒരൊറ്റ നിപ്പാ. ഒടുക്കം ആരു തോറ്റു...?'\nആദിദ്രാവിഡഭാഷയും ആദിവാസിഗോത്രഭാഷയും ചേരുന്ന ഇടുക്കിയുടെ യഥാര്‍ത്ഥഭാഷയില് മീനച്ചില് താലൂക്കിലെയും മൂവാറ്റുപുഴയിലെയും ശുദ്ധ അച്ചായന് ഭാഷ ആദേശം നടത്തിയതായി ഭാഷാപരിണാമത്തിന്റെ പൂര്‍വ്വദശകള് കൂടി കണക്കിലെടുത്താല് കാണാവുന്നതാണ്. ഒരു സവിശേഷജനതയുടെ ഐക്യബോധം ഭാഷക്ക് വേറിട്ടൊരു ഊറ്റം നല്‍കുകയും ചെയ്തു. പിന്നീട് ഈ കുടിയേറ്റ വിഭാഗം മുന്നോട്ടു വന്ന വഴികളിലെല്ലാം സ്വന്തം മതസ്ഥാപനങ്ങളും ആരാധനാലയങ്ങളും പള്ളിക്കൂടങ്ങളും മറ്റും സ്ഥാപിക്കുകയും അനന്തരഫലമെന്നോണം ക്രിസ്ത്യന് മേധാവിത്വമുള്ള ഭാഷയും സംസ്‌കാരവും ഇടുക്കിയില് മൊത്തത്തില് രൂപപ്പെടുകയും ചെയ്തു.\nസംവേദനമാധ്യമത്തില് കുടിയേറ്റജനത നടത്തിയ ഇടപെടലുകള്‍ക്ക് ഉദാഹരണങ്ങള് നിരവധിയാണ്. കാലാകാലങ്ങളായി നിലനിന്നിരുന്ന സ്ഥലനാമങ്ങളില് വ്യാപകമായുണ്ടായ മാറ്റം തന്നെ ഒരുദാഹരണം. ലൗഡ്‌സ്പീക്കറിലെ നായകന് തോപ്രാംകുടിക്കാരനാണ്. തോപ്രാന് എന്ന ആദിവാസി താമസിച്ചിരുന്ന കുടിയാണ് കാലാന്തരത്തില് തോപ്രാംകുടിയായത്. ഇത്തരത്തില് ജീവിച്ചിരുന്ന ആദിവാസികളുടെ പേരിലാണ് പല സ്ഥലങ്ങളും അറിയപ്പെടുന്നതുതന്നെ. ആദിവാസിപ്പെണ്‍കുട്ടികളുടെ പേരില് നിന്ന് രൂപം കൊണ്ട സ്ഥലങ്ങളായ തങ്കമണി , രാജകുമാരി എന്നിങ്ങനെ ഉദാഹരണങ്ങള് നിരവധിയുണ്ട്. അതുപോലെ പ്രകൃതിയുമായും ജീവജാലങ്ങളുമായും ധാരണയെത്തുന്ന സ്ഥലനാമങ്ങളും നിരവധിയാണ് ; ആന വീണ സ്ഥലം ആനക്കുഴിയായതു പോലെ.\nഇത്തരം സ്ഥലനാമങ്ങളില് പലതിനും ക്രിസ്ത്യന് കുടിയേറ്റജനതയുടെ മതപരവും ഭാഷാപരവുമായ മേല്‍ക്കോയ്മയില് പേരുമാറ്റം സംഭവിച്ചു. ഇടുക്കിക്കും കട്ടപ്പനക്കും ഇടയിലുള്ള പത്താംമൈല് കാല്‍വരി മൗണ്ടായതും ചട്ടിക്കുഴി മരിയാപുരമായതും ചിന്നാര് ബഥേലായതുമെല്ലാം ഇങ്ങനെയാണ്. കുടിയേറ്റ ജനത പ്രാദേശികമായി ആര്‍ജ്ജിച്ച സ്വാധീനശക്തി തെളിയിക്കുന്ന സ്ഥലനാമങ്ങള് ഇനിയുമുണ്ട്. സീബാമല, വിമലഗിരി, സെന്റ് തോമസ് മൗണ്ട്, രാജമുടി, രാജപുരം എന്നിങ്ങനെ പോകുന്നു അത്. ചരിത്രപരമായപ്രാധാന്യമുള്ള അയ്യപ്പന് കോവിലും കാഞ്ചിയാറും മറ്റും ഇന്നവിടെയില്ല. അയ്യപ്പന്‍കോവിലെന്ന് പഞ്ചായത്തിന് പേരുണ്ടെങ്കിലും അതിന്റെ ആസ്ഥാനം മാട്ടുക്കട്ടയാണ്.\nകാര്‍ഷികവൃത്തിയുമായി ചേര്‍ന്നുനില്‍ക്കുന്ന പുത്തന് പദാവലികളുടെ പ്രവേശനവും നിലവിലുള്ളവയുടെ പരിഷ്‌കരണവും എക്കാലത്തും പ്രാദേശികഭാഷകളുടെ വളര്‍ച്ചക്ക് ഒരളവോളം അനുകൂലമായിട്ടുണ്ട്. ലോകനിലവാരത്തില്‍ത്തന്നെ ഏലം കൃഷിക്ക് പേരു കേട്ട സ്ഥലങ്ങളിലൊന്നാണ് ഇടുക്കി. ഇടുക്കിയുടേതു മാത്രമെന്നു പറയാവുന്ന കൃഷിയിനങ്ങളും കാര്‍ഷികപരിചരണരീതികളും ഉണ്ടെന്നുപറഞ്ഞാല്‍പ്പോലും അതില് അതിശയോക്തിയില്ല. കളയെടുപ്പ്, വളപ്രയോഗം, വിളവെടുപ്പ് തുടങ്ങിയ പ്രവൃത്തികളുമായി ബന്ധപ്പെട്ട പദപ്രയോഗങ്ങള് ഭാഷയില് കടന്നു വരുന്നത് അങ്ങനെയാണ്.\nഹൈറേഞ്ച് ഭാഷയില് സാധാരണമായ പ്രയോഗങ്ങളിലൊന്നാണ് ' ഉഴവു വെട്ടിച്ചുടുക' എന്നത്. അതിനര്‍ത്ഥം കാടുവെട്ടി തീയിട്ട് കൃഷിക്കനുയോജ്യമാക്കിയെടുക്കുക എന്നാണ്. പല സ്ഥലങ്ങളിലും പ്രാദേശികഭാഷയില് വ്യാപകമായി ഉപയോഗത്തില് വന്ന ബ്ലേഡ് എന്ന വാക്ക് ഇടുക്കിയുടെ സംഭാവനയാണെന്നു പറയേണ്ടി വരും. മലയോരമേഖലയില് സജീവമായിരുന്ന സ്വകാര്യപണമിടപാടിന്റെയും കൊള്ളപ്പലിശയുടെയും സ്വാഭാവികസൃഷ്ടികളായിരുന്നു അത്തരം പദങ്ങള് . പലിശക്കടവും ജപ്തിയും ബാങ്ക് നടപടികളുമെല്ലാം ഭാഷാപ്രയോഗത്തില്‍പ്പോലും ഇടപെട്ട ഒരു കാലഘട്ടത്തിന്റെ പ്രതിനിധി കൂടിയാണ് മൈക്ക് പീലിപ്പോസ്.\nമൈക്ക് : എന്റെ സ്തലമായിരുന്നെ പോട്ടേന്നു വച്ചേനെ. ഇതപ്പനായിട്ടൊണ്ടാക്കിയതാ. തന്നേമല്ല... ഉരുളുപൊട്ടി മലയിടിഞ്ഞുവന്നപ്പോ അതിനടീപ്പെട്ടാ എന്റപ്പന് ചത്തത്. എന്റപ്പനതിനടീലെവിടെയോ ഉണ്ട്. അതു പോവാന്നു വച്ചാ എനിക്കു ജീവന് പോന്നേന് തുല്യമാ...\nമേനോന് : കാര്‍ഷികവായ്പയാണോ?\nമൈക്ക് : എന്നാപ്പിന്നെ എഴുതിത്തള്ളിയേനെ. ഇതു കാട്ടിക്കുന്നേലപ്പച്ചന്‍ചേട്ടന്റെ കാശാ. ബ്ലേഡുമല്ല; അറക്കവാളാ... എല്ലാ കൃഷീംകൂടൊരുമിച്ചു ചതിക്കുമെന്ന് ഞാന് വിചാരിച്ചോ. കൃഷിക്കാര് പന്ത്രണ്ടുപേരാ വെഷമടിച്ചു വടിയായത്. ചെലരു മുങ്ങി... മൈക്കിനെ അതിനൊന്നും കിട്ടില്ല.\n'വന്നാറുന്നു. പോയാറുന്നു' എന്നിങ്ങനെ 'റ'കാരത്തിന്റെ ആധിക്യം കൂടുതലുള്ള കോതമംഗലം, മൂവാറ്റുപുഴ പ്രദേശങ്ങളിലെ ഭാഷ കോട്ടയം,പാലാ ഭാഷയോടു ചേര്‍ന്ന് ചെറുതെങ്കിലും വ്യക്തമായ വ്യതിയാനം നേടിയ സങ്കരവകഭേദമാണ് ഹൈറേഞ്ച് ഭാഷ. 'ആന കാനത്തില് പട്ടയന്വേഷിച്ച് നടക്കുവാ'- എന്ന വാചകം തന്നെയെടുക്കുക. കാനം എന്നാണ് അവിടെ കാടിന് പറയുന്നത്. കോട്ടയം ഭാഷയില് ഇത്തരമൊരു പ്രയോഗം കാണാനില്ല.\n'വെളുുുുുുുുപ്പിനെ തോപ്രാംകുടീന്ന് കാലുകൊടുത്തതാ' -വെളുപ്പിനെ എന്ന പദത്തില് കാണുന്ന പതിവില് കവിഞ്ഞ നീട്ടല് ഇത്തരത്തിലുള്ള പല പദങ്ങളുടെയും പ്രത്യേകതയും നാടന് ഭാഷയുടെ ശക്തിവിശേഷവുമാണ്. ആക്‌സിലറേറ്റര് അമര്‍ത്തിയതാണെന്നോ വേഗത്തില് വരുകയാണെന്നോ ധ്വനിപ്പിക്കാന് 'കാലുകൊടുക്കുക' എന്നും സ്ഥലം വിടുന്നതിന് 'സ്റ്റാന്റു വിടുക' എന്നും മറ്റുമുള്ള പ്രയോഗങ്ങളും ഇവിടെ പതിവാണ്. വൃക്ക വില്‍ക്കാനായി നഗരത്തിലെ ആശുപത്രിയിലെത്തിയ മൈക്കിന്റെ സ്വതസിദ്ധമായ നാടന്‍ശൈലി ഇത്തരം പദാവലിയാല് സമൃദ്ധമാണ്;\n'ഒറങ്ങുവാന്നോ. ഒറങ്ങുവാന്നേ ഒറങ്ങിക്കോ. ഞാന് ശല്യപ്പെടുത്തുന്നില്ല. ഹൊ; എന്നാ മുടിഞ്ഞ ചൂടാ... തോപ്രാംകുടീന്ന് വെളുുുുുുപ്പിനെ കാലുകൊടുത്തതാ... മോണിംഗ്‌സ്റ്റാറില്. നല്ല പിടിപ്പീരാരുന്നു. ഏഴുമണിയായപ്പോ മൂവാറ്റുപുഴ സ്റ്റാന്റു പിടിച്ചു. അയിരിക്കട്ടെ; എന്നാ പിണഞ്ഞതാ.... എന്റെ പേര് പീലിപ്പോസ്. മൈക്കെന്നാ എല്ലാരും വിളിക്കുന്നെ. എന്റപ്പന്റെ പേരും മൈക്കെന്നായിരുന്നു.... സാറേ... ഒറങ്ങുവാന്നോ. ഒറങ്ങിക്കോ. നമ്മളാരേം ശല്യപ്പെടുത്തുന്നില്ല.'\n'ഒരു കാലഘട്ടത്തില് കുടിയേറ്റജനതക്കിടയില് ഏറ്റവുമധികം വായിക്കപ്പെട്ട പ്രസിദ്ധീകരണങ്ങള് പൗരധ്വനി, ജനനി, മനോരാജ്യം എന്നിവയൊക്കെയായിരുന്നു. അന്നതില് എഴുതിക്കൊണ്ടിരുന്ന മുട്ടത്തു വര്‍ക്കി, കാനം ഈ ജെ തുടങ്ങിയവരുടെ രചനകള് ഹൈറേഞ്ചിനെ സംബന്ധിക്കുന്ന ഭാഷാപ്രയോഗങ്ങള് കൊണ്ട് സമ്പന്നമായിരുന്നു. അത് ഇടുക്കി ജനതയെ വല്ലാതെ സ്വാധീനിച്ചിട്ടുണ്ട്.' പരിസ്ഥിതി പ്രവര്‍ത്തകനും ഇടുക്കി സ്വദേശിയുമായ ജോണ് പെരുവന്താനം പറയുന്നു. മേല്‍പ്പറഞ്ഞ എഴുത്തുകാര് ഇടുക്കിയില് ജനിച്ചവരോ മീനച്ചില് താലൂക്കിന്റേതായ ഭാഷയില് നിന്ന് കാര്യമായി വ്യതിചലിച്ച് എഴുതിയിരുന്നവരോ അല്ല. എന്നിട്ടും ആ രചനകള് ഇടുക്കിയിലെ സാധാരണജനതയുടെ ദൈനംദിന ഭാഷയെ പ്രതിഫലിപ്പിച്ചിരുന്നു. അതേ സമയം ജനപ്രിയ സാഹിത്യവും വര്‍ഗ്ഗസംസ്‌കൃതികളായ രചനകളും ഗൗരവസ്വഭാവമുള്ള രചനകളും ഇടുക്കിയിലെ തന്നെ പഴയതും പുതിയതുമായ എഴുത്തുകാരില് നിന്ന് അപൂര്‍വ്വമായെങ്കിലും ഉണ്ടാകുന്നുമുണ്ട്.\nആചാരാനുഷ്ഠാനങ്ങളുടെ ഭാഗമായും മലയോരമേഖലയിലെ പ്രാദേശികഭാഷയില് കാര്യമായ വികാസം ഉണ്ടായിട്ടുണ്ട്. ഇക്കാര്യത്തില് കത്തോലിക്കന് വൈദികനായ ഫാദര് ആബേലിനെപ്പോലുള്ളവരുടെ സാന്നിധ്യം ശ്രദ്ധേയമാണ്.\n-നിത്യനായ ദൈവത്തിന് പുത്രനാണ് നീ\nലോകൈകരക്ഷകനാം ക്രിസ്തുവാണു നീ\nഇസ്രയേലി രാജരാജനാണു നീ\nശക്തനായ ദൈവത്തില് ദിവ്യയാണു നീ....\n(ഫാദര് ആബേലിന്റെ രചനയില് നിന്ന് )\nജനഹൃദയത്തില് ചിരപ്രതിഷ്ഠ നേടിയ ഫാദര് ആബേല് രചിച്ച ഒട്ടേറെ ഗാനങ്ങള് കുടിയേറ്റ ഭാഷാരൂപീകരണത്തില് മുതല്‍ക്കൂട്ടായിട്ടുണ്ട്. ഇടുക്കിയിലെ ക്രിസ്തീയദേവാലയങ്ങളില് പലയിടത്തും ജനനം മുതല് മരണം വരെയുള്ള ശുശ്രൂഷാ ചടങ്ങുകള്‍ക്ക് ഫാദര് ആബേലിന്റെ രചനകളാണ് സ്വീകരിച്ചിട്ടുള്ളത്. ഓണം പോലെയുള്ള ആഘോഷങ്ങള് മലയോരമേഖലയില് സ്പന്ദനങ്ങള് സൃഷ്ടിച്ചു തുടങ്ങിയത് സമീപകാലത്താണെന്നതും ശ്രദ്ധേയമാണ്. അതിനുമുന്‍പ് ക്രിസ്തുമസും പെസഹവ്യാഴവും കുരിശിന്റെ വഴിയുമെല്ലാമായിരുന്നു മലയോരമേഖലയിലെ പ്രധാന അനുഷ്ഠാനങ്ങള്. 1960 മുതല് 1990 വരെയുള്ള കാലഘട്ടത്തില് നാട്ടിലെ പ്രധാന ഉത്സവങ്ങള് വരെ പള്ളിപ്പെരുന്നാളുകളായിരുന്നു. ഇതു വ്യക്തമാക്കുന്നത് കുടിയേറ്റജനതയുടെ പ്രാദേശികഭാഷയില് മതം എത്രത്തോളം സ്വാധീനശക്തിയായിട്ടുണ്ടെന്നാണ്.\nജാതിഭാഷയുടെ ശാസ്ത്രീയത സംബന്ധിച്ച് വിരുദ്ധാഭിപ്രായങ്ങള് ഭാഷാപഠനത്തില് സജീവമാണ്. ഗ്രാമീണജീവിതത്തിലെ 'സോഷ്യല് വേരിയബിളാ'യ ജാതി നഗരജീവിതത്തില് പരാമര്‍ശപ്രാധാന്യമുള്ളതല്ലെന്ന അഭിപ്രായഗതി പോലും ഭാഷാ പണ്ഠിതന്‍മാര്‍ക്കിടയിലുണ്ട്. എന്നാല് ഒരു ജാതിവിഭാഗത്തിന്റെ ഒട്ടാകെയുള്ള ഭാഷയോ,ജാതീയമായ സ്വാധീനം പൊതുഭാഷയില് വരുത്തിയ പരിഭേദങ്ങളോ അവഗണിക്കാനാവില്ലെന്നതിന്റെ പ്രകടമായ ഉദാഹരണമാണ് ഇടുക്കിയിലെ മലയോരഭാഷ. ജാതിഭാഷ സത്യവും സംസ്‌കാരത്തിന്റെ ഭാഗവുമാണെന്ന തിരിച്ചറിവുകൂടിയാണത്.\nലൗഡ്‌സ്പീക്കര് എന്ന സിനിമയുടെ ഏറ്റവും വലിയ കരുത്ത് മമ്മൂട്ടിയുടെ അസാധാരണമായ അഭിനയപാടവമാണ്. ചിത്രത്തിന്റെ ആദ്യാവസാനം നമുക്ക് മമ്മൂട്ടി എന്ന വ്യക്തിയെയോ നടനെയോ കാണാന് കഴിയില്ല. മൈക്ക് പിലിപ്പോസ് എന്ന കഥാപാത്രത്തിന്റെ വ്യക്തിത്വത്തിന് അണുവിട പോലും ചോരാത്ത അഭിനയപിന്തുണയാണ് മമ്മൂട്ടി നല്‍കിയത്. മണ്ണിന്റെ സ്പര്‍ശം നഷ്ടപ്പെടുത്താതിരിക്കാന് ചെരിപ്പുപോലും ഉപക്ഷേിച്ച അങ്ങേയറ്റം 'ഡൗണ് റ്റു എര്‍ത്ത്'ആയ കഥാപാത്രമാണത്.\nവനഭൂമിയിലും മലയോരത്തുമെല്ലാമായി ജീവിതത്തെ രണ്ടറ്റവും കൂട്ടിമുട്ടിക്കാന് യത്‌നിക്കുന്നതിനിടയില് നഗരത്തിലെത്തിയിട്ടും അപരിചിതത്വങ്ങള് അപകര്‍ഷതയാകാതെ വളരെപ്പെട്ടെന്നുതന്നെ എല്ലാവരോടും ഇഴുകിച്ചേരാന് അയാള്‍ക്കു കഴിയുന്നു. ശുദ്ധനും സമാധാനകാംക്ഷിയുമാണെന്നിരിക്കെത്തന്നെ വ്യക്തിത്വം ചോദ്യം ചെയ്യപ്പെടുമ്പോഴെല്ലാം ഏറ്റവും ശക്തമായി അയാള് പ്രതികരിക്കുന്നുണ്ട്. നാട്ടിന്‍പുറത്തിന്റെ നന്മകള് വ്യക്തിഗുണമായി കാത്തുസൂക്ഷിക്കുന്ന മൈക്ക് സൂക്ഷ്മാംശത്തില്‍പ്പോലും ജാഗ്രതയുള്ള അഭിനയം ആവശ്യപ്പെടുന്ന കഥാപാത്രമാണ്. ആ കഥാപാത്രത്തെ നൂറു ശതമാനവും ജാജ്ജ്വലമാക്കാന് മമ്മൂട്ടിക്ക് കഴിഞ്ഞു.\n'മമ്മൂട്ടിയുടെ ഏറ്റവും വലിയ പ്രത്യേകത ശബ്ദത്തിന്റെ മോഡുലേഷനാണ്. ഞാന് കാഞ്ഞിരപ്പള്ളിക്കാരന് ക്രിസ്ത്യാനിയാ. കാഞ്ഞിരപ്പള്ളിക്കാര്‍ക്ക് അവന്റെ ഭാര്യയെ നിലക്ക് നിര്‍ത്തേണ്ടത് എങ്ങനെയാണെന്നറിയാം എന്നിങ്ങനെയുള്ള കൂടെവിടെ സിനിമയിലെ ഡയലോഗ് ഒരു ചാട്ടുളി പോലെയാണ് മലയാളസിനിമ കേട്ടത്. ഭാഷാപ്രയോഗത്തിലെ ഈ കഴിവ് മമ്മൂട്ടി എന്ന നടന്റെ സ്റ്റാര്‍ഡത്തെയും പെര്‍ഫോമന്‍സിനെയും തെല്ലൊന്നുമല്ല സഹായിച്ചിട്ടുള്ളത്. അതുവരെ ഇവിടെയണ്ടായിരുന്ന താരസിംഹാസനങ്ങള് പലതും തകര്‍ന്നുവീഴാനും ഒരു കാരണം മമ്മൂട്ടി അനായാസേന ഭാഷ പ്രയോഗിച്ചതാണ്. നിലവിലുണ്ടായിരുന്ന ബലം പിടിച്ചുള്ള സംസാരരീതി മാറി മനുഷ്യന് സംസാരിക്കുന്നതുപോലെ സംസാരിക്കുകയായിരുന്നു. അവിടെയാണ് സ്ലാംഗിന്റെ പ്രാധാന്യം' - ലൗഡ്‌സ്പീക്കറിന്റെ സംവിധായകന് ജയരാജ് പറയുന്നു.\nമൈക്ക് : പ്രായമായ അമ്മച്ചിയല്ലേ. എത്രനേരമെന്നു വച്ചാ മിണ്ടാതേം പറയാതേമിരിക്കുന്നെ. കൊച്ചു കാശൊക്കെയൊണ്ടാക്കി തിരിച്ചു വരുമ്പം അമ്മച്ചിയില്ലാത്ത സ്ഥിതിയൊന്നാലോചിച്ചുനോക്കിയേ. എന്തോത്തിനാ ഈ പെടാപ്പാടൊക്കെ പെട്ടേന്നന്നേരം തോന്നും. സങ്കടോം വരും. എന്റമ്മച്ചിയെ ഫോട്ടോത്തെപ്പോലും ഞാന് കണ്ടിട്ടില്ല . അതുകൊണ്ട് പറഞ്ഞതാ. അങ്ങു ക്ഷമീര്.\nവ്യക്തവും ലളിതവുമായ ഈ നാട്ടുഭാഷയും നിഷ്‌കളങ്കനായ ഒരു മലയോരകര്‍ഷകനും പ്രേക്ഷകമനസ്സില് മായാത്ത മുദ്രയാണ് പതിപ്പിച്ചത്.മൈക്ക് എന്ന കഥാപാത്രത്തിന് മമ്മൂട്ടി നല്‍കിയ ഊര്‍ജ്ജം തന്നെയായിരുന്നു ഒരു തരത്തില് ഇതിനു കാരണം.\nപോസ്റ്റിലേക്കുള്ള ലിങ്ക് എഴുതിയത് പിള്ളാച്ചന് at 8:04:00 AM


Iran was spooked by reports of US F-35s when it downed airliner: Russia | ഇറാന് അതിര്‍ത്തിയില്6യുഎസ് യുദ്ധവിമാനങ്ങള്; 176 പേരുടെ മരണത്തിലേക്ക് നയിച്ചത് ഇങ്ങനെ... - Malayalam Oneindia\nUpdated: Sat, Jan 18, 2020, 14:55 [IST]\nമോസ്‌കോ: ഇറാനും അമേരിക്കയും തമ്മിലുള്ള തര്‍ക്കത്തിന്റെയും സംഘര്‍ഷത്തിന്റെയും കൂടുതല് വിവരങ്ങള് പുറത്തുവരുന്നു. അമേരിക്കന് സൈന്യം ഇറാന് കമാന്റര് ഖാസിം സുലൈമാനിയെ ഇറാഖില് വച്ച് വധിച്ചതാണ് മേഖലയില് യുദ്ധ ഭീതി ഉയര്‍ത്തിയത്. ഇറാന്റെ തിരിച്ചടിയില് ആര്‍ക്കും പരിക്കില്ലെന്ന അമേരിക്കന് പ്രസിഡന്റ് ട്രംപിന്റെ വാദം തെറ്റാണെന്ന് തെളിയിക്കുന്നതാണ് കഴിഞ്ഞദിവസം വന്ന വിവരം.\n14 അമേരിക്കന് സൈനികര്‍ക്ക് പരിക്കേറ്റുവെന്നും ചികില്‍സയിലാണെന്നുമാണ് സൈനികവൃത്തങ്ങളെ ഉദ്ധരിച്ചുള്ളവിവരം. ആക്രമണത്തിന് പിന്നാലെ ഉക്രൈന് യാത്രാവിമാനം ഇറാന് സൈന്യം വെടിവച്ചിട്ടതോടെ സാഹചര്യം മാറിമറിയുകയായിരുന്നു. എന്താണ് ഉക്രൈന് വിമാനം വെടിവച്ചിടുന്ന സംഭവത്തിലേക്ക് നയിച്ചത്? ഇക്കാര്യത്തില് ചില സൂചനകള് നല്‍കിയിരിക്കുകയാണ് റഷ്യ...\nഅമേരിക്കന് സൈനിക കേന്ദ്രം ആക്രമിച്ചതിന് തിരിച്ചടിക്കാനായി യുഎസ് യുദ്ധവിമാനങ്ങള് എത്തുന്നുവെന്ന വിവരം മേഖലയില് പരന്നിരുന്നു. ഇറാന് സൈന്യത്തിനും ഇതു സംബന്ധിച്ച സൂചന ലഭിച്ചു. ഇറാന് സൈന്യത്തിന് ജാഗ്രത പാലിക്കാന് നിര്‍ദേശം ലഭിക്കുകയും ചെയ്തിരുന്നു.\nഈ വേളയിലാണ് ഉക്രൈന് യാത്രാ വിമാനം ടെഹ്‌റാനില് നിന്ന് പറയുയര്‍ന്നത്. അമേരിക്കന് യുദ്ധവിമാനമാണെന്ന് തെറ്റിദ്ധരിച്ചതാകാം യാത്രാ വിമാനം വെടിവച്ചിടാന് കാരണമെന്ന് റഷ്യന് വിദേശകാര്യ മന്ത്രി സെര്‍ജി ലാവ്‌റോവ് പറയുന്നു. എന്നാല് അമേരിക്കന് യുദ്ധവിമാനം ഇറാന് അതിര്‍ത്തിയിലെത്തിയിരുന്നോ എന്ന കാര്യം ഉറപ്പിക്കാനായിട്ടില്ലെന്നും ലാവ്‌റോവ് പറഞ്ഞു.\nഇറാന് സൈന്യം ജാഗരൂകരായിരുന്നു. ഈ വേളയിലാണ് യാത്രാവിമാനം കണ്ടത്. സംഘര്‍ഷ സാഹചര്യത്തില് ഇറാന് സൈന്യം തെറ്റിദ്ധരിച്ചതാകാമെന്നും സെര്‍ജി ലാവ്‌റോവ് പറഞ്ഞു. മോസ്‌കോയില് വാര്‍ഷിക വാര്‍ത്താസമ്മേളനം നടത്തവയൊണ് പശ്ചിമേഷ്യയിലെ സംഭവങ്ങളില് അദ്ദേഹം പ്രതികരിച്ചത്.\nമാനുഷികമായ തെറ്റാണ് സംഭവിച്ചിരിക്കുന്നത്. എന്നാല് ആരെയും രക്ഷപ്പെടുത്താനല്ല താന് ഇക്കാര്യം പറയുന്നത്. സാഹചര്യം എല്ലാവരും മനസിലാക്കണം. ഇറാന് സൈന്യം അമേരിക്കന് കേന്ദ്രങ്ങള് ആക്രമിച്ചതിന് പിന്നാലെ എന്തും സംഭവിക്കാമെന്ന സാഹചര്യമുണ്ടായിരുന്നുവെന്നും സെര്‍ജി ലാവ്‌റോവ് പറഞ്ഞു.\nമാപ്പ് അര്‍ഹിക്കാത്ത തെറ്റ്\nആക്രമണത്തെ അപലപിച്ച് ഇറാന് പ്രസിഡന്റ് ഹസന് റൂഹാനി രംഗത്തുവന്നിരുന്നു. ഇറാന് സംഭവത്തെ കുറിച്ച് അന്വേഷിക്കുകയും ചില സൈനികരെ അറസ്റ്റ് ചെയ്യുകയുമുണ്ടായി. തുടരന്വേഷണം നടക്കുകയാണ്. മാപ്പ് അര്‍ഹിക്കാത്ത തെറ്റാണ് സംഭവിച്ചിരിക്കുന്നതെന്ന് ഹസന് റൂഹാനി പറഞ്ഞു.\nസൈന്യത്തെ ന്യായീകരിച്ച് ഖാംനഇ\nഎന്നാല് ഇറാന് സൈന്യത്തെ ന്യായീകരിച്ചാണ് ആത്മീയ നേതാവ് അയത്തുല്ല അലി ഖാംനഇ രംഗത്തുവന്നത്. അമേരിക്കക്കെതിരെ കടുത്ത ഭാഷയില് അദ്ദേഹം പ്രതികരിക്കുകയും ചെയ്തു. ഖാംനഇ വാക്കുകള് സൂക്ഷിക്കണമെന്നാണ് അമേരിക്കന് പ്രസിഡന്റ് ട്രംപ് ഇതിനോട് പ്രതികരിച്ചത്.\n82 ഇറാനുകാര്, 56 കാനഡക്കാര്, 11 ഉക്രൈനില് നിന്നുള്ളവര് ജീവനക്കാര് എന്നിവരാണ് തകര്‍ന്ന വിമാനത്തിലുണ്ടായിരുന്നത്. വിമാനത്തില് ഇറാന്റെ മിസൈലുകള് പതിക്കുന്ന വീഡിയോകള് പുറത്തുവന്നിരുന്നു. കൊല്ലപ്പെട്ട കാനഡക്കാര്‍ക്ക് കനേഡിയന് സര്‍ക്കാര് പ്രാഥമിക നഷ്ടപരിഹാരമായി 25000 ഡോളര് പ്രഖ്യാപിച്ചു.\nനിഴല് യുദ്ധത്തിന് ഇറാന്\nഅമേരിക്കന് സൈനികരെ ഇറാന് നേരിട്ട് ആക്രമിക്കില്ലെന്നാണ് പുതിയ വിവരങ്ങള്. പകരം നിഴല് യുദ്ധമാകും ഇറാന്റെ ലക്ഷ്യം. ഇതിന്റെ സൂചനകള് കഴിഞ്ഞദിവസം ലഭിച്ചിരുന്നു. കഴിഞ്ഞ ബുധനാഴ്ച അഞ്ച് കത്യുഷ മിസൈലുകള് ബഗ്ദാദിനടുത്ത അമേരിക്കന് താവളത്തില് പതിച്ചതിന് പിന്നില് ഇറാനല്ല. അതേസമയം ഇറാഖിലെ ഷിയാ സംഘമാണന്നാണ് വിവരം.\nബഗ്ദാദില് നിന്ന് 85 കിലോമീറ്റര് അകലെയുള്ള അല് താജി സൈനിക ക്യാമ്പിലാണ് മിസൈലുകള് പതിച്ചത്. ഇവിടെ ഒട്ടേറെ അമേരിക്കന് സൈനികര് ക്യാമ്പ് ചെയ്യുന്നുണ്ട്. എന്നാല് അമേരിക്കന് സൈനികര്‍ക്ക് പരിക്കില്ലെന്നാണ് ഇറാഖ് ആഭ്യന്തര മന്ത്രാലയം അറിയിച്ചത്. അമേരിക്കന് സൈനികര് മാത്രമല്ല അല് താജി സൈനിക ക്യാമ്പിലുള്ളത്. മറ്റു വിദേശരാജ്യങ്ങളിലെ സൈനികരുമുണ്ട്.\nവെറുതെവിടില്ലെന്ന് ഷിയാ നേതാവ്\nഅസായിബ് അഹ്ലല് ഹഖ് എന്ന ഷിയാ സംഘത്തിന്റെ നേതാവ് ഖൈസ് അല് ഗസ്സാലി അമേരിക്കയെ വെറുതെവിടില്ലെന്ന് പറഞ്ഞിരുന്നു. ഇറാന് സൈനിക കമാന്റര് ഖാസിം സുലൈമാനിയെ വധിച്ചതിനെതിരെ ഇറാന് തിരിച്ചടി നല്‍കി. എന്നാല് ഇറാഖ് തിരിച്ചടി നല്‍കിയിട്ടില്ല. ഇനി ഇറാഖിലെ പോരാളികള് ആക്രമണം നടത്താന് പോകുകയാണ് എന്നാണ് കഴിഞ്ഞദിവസം ഖൈസ് അല് ഗസ്സാലി മുന്നറിയിപ്പ് നല്‍കിയത്.\nഇറാഖില് 5000 അമേരിക്കന് സൈനികരാണ് നേരത്തെയുള്ളത്. ആയിരം സൈനികരെ കൂടി അടുത്തിടെ ഇവിടെ എത്തിച്ചിരുന്നു. അമേരിക്കന് സൈന്യം ഇറാഖ് വിട്ടുപോകണമെന്ന ആവശ്യവും ശക്തമാണ്. എന്നാല് അമേരിക്കന് സൈന്യമോ മറ്റു വിദേശരാജ്യങ്ങളുടെ സൈന്യമോ പശ്ചിമേഷ്യ വിടില്ലെന്ന് ട്രംപും യൂറോപ്യന് നേതാക്കളും വ്യക്തമാക്കിയിട്ടുണ്ട്.\niran russia america war donald trump middle east gulf ഇറാന് അമേരിക്ക യുദ്ധം ഡൊണാള്‍ഡ് ട്രംപ് പശ്ചിമേഷ്യ ഗള്‍ഫ്


Wednesday, July 15, 2020 06:01:16 AM\nസ്വന്തം ലേഖകൻ: രാജ്യത്തെ ഡ്രൈവിങ് ലൈസൻസുകൾക്ക് ഇനി ഏകീകൃത രൂപത്തിലേക്ക് മാറുകയാണ്. കേരളത്തിൽ തിരുവനന്തപുരം, വയനാട്, കണ്ണൂർ, കാസർഗോഡ് എന്നീ ജില്ലകളിലെ ഡ്രൈവിങ് ലൈസൻസുകൾ കേന്ദ്രീകൃത വെബ് പോർട്ടലായ സാരഥിയിലേക്ക് മാറ്റുന്ന നടപടികൾ പൂർത്തിയായി.\nനേരത്തെ ഓഫീസ് കോഡ്, വർഷം, ലൈസൻസ് നമ്പർ അല്ലെങ്കില് ഓഫീസ് കോഡ്, ലൈസൻസ് നമ്പർ, വർഷം എന്നീ ഫോർമാറ്റിൽ ആയിരുന്നത് സംസ്ഥാനം ഓഫീസ് കോഡ്, വര്‍ഷം, ലൈസൻസ് നമ്പർ എന്ന ഫോർമാറ്റിലേക്ക് മാറി. ഈ സാഹചര്യത്തിൽ കേന്ദ്രീകൃത വെബ് പോർട്ടൽ ആയ പരിവാഹൻ (സാരഥി) സൈറ്റിലൂടെ ലഭിക്കുന്ന മോട്ടോർ വാഹന വകുപ്പിന്റെ ലൈസൻസ് സംബന്ധമായ സേവനങ്ങൾക്കായി (ലൈസൻസ് നമ്പർ വിവരങ്ങൾ അറിയാൻ, അപേക്ഷ തയാറാക്കാൻ)നിങ്ങളുടെ ലൈസൻസ് നമ്പർ, പുതിയ ഫോർമാറ്റിലേക്ക് മാറ്റി ഉപയോഗിക്കുക എന്നാണ് മോട്ടോർ വാഹന വകുപ്പ് അറിയിക്കുന്നത്.\nഇതുവരെ പോർട്ടിംഗ് പൂർത്തിയായ തിരുവനന്തപുരം, വയനാട്, കണ്ണൂർ, കാസർഗോഡ് ജില്ലകളിലെ ലൈസൻസുകൾക്കാണ് ഇത് ബാധകം. മറ്റു ജില്ലകളിലെ പോർടിങ് പൂർത്തിയാക്കുന്ന മുറയ്ക്ക് അറിയിക്കുമെന്നും മോട്ടർ വാഹന വകുപ്പ് പറയുന്നു.


ഇന്ത്യൻ വിപണിയിൽ ഏറ്റവും കൂടുതൽ മൈലേജ് വാഗ്ദാനം ചെയ്യുന്ന 10 കാറുകൾ - Malayalam DriveSpark\n6 hrs ago ഹെക്‌ടറിന് ഫെയ്‌സ്‌ലിഫ്റ്റ് പതിപ്പ് ഒരുങ്ങുന്നു; പരീക്ഷണ ചിത്രങ്ങൾ കാണാം\n9 hrs ago കെടിഎം 250 അഡ്വഞ്ചര് Vs 390 അഡ്വഞ്ചര്: പ്രധാന മാറ്റങ്ങള് പരിചയപ്പെടാം\n12 hrs ago ഒറ്റ തവണപോലും ബ്രേക്ക്ഡൗണായിട്ടില്ല; 77 വർഷം പിന്നിട്ട് ഒരു റോൾ റോയ്സ്\n24 hrs ago ഹിമാലയന് പുതിയ അഡ്വഞ്ചർ പതിപ്പുമായി റോയൽ എൻഫീൽഡ്\nMovies വമ്പന് താരനിരയുമായി പൃഥ്വിരാജ് ചിത്രം കുരുതി, ടൈറ്റില് പോസ്റ്റര് പുറത്ത്\nഇന്ത്യൻ വിപണിയിൽ ഏറ്റവും കൂടുതൽ മൈലേജ് വാഗ്ദാനം ചെയ്യുന്ന 10 കാറുകൾ\nUpdated: Wednesday, May 6, 2020, 10:26 [IST]\nകർശനമായ ബി‌എസ് VI എമിഷൻ മാനദണ്ഡങ്ങൾ നടപ്പിലാക്കുന്നതിലൂടെ, ധാരാളം ഇന്ധനക്ഷമതയുള്ള പവർട്രെയിനുകൾ നിർത്തേണ്ടിവന്നു, പ്രത്യേകിച്ചും ചില മിതമായ ഡീസൽ യൂണിറ്റുകൾ.\nബി‌എസ് IV എഞ്ചിനുകളുമായി താരതമ്യപ്പെടുത്തുമ്പോൾ ഇന്ധനക്ഷമതയുടെ റേറ്റിംഗിന് നേരിയ തിരിച്ചടി ലഭിച്ചിട്ടുണ്ട്, എന്നാൽ ഒരു കാർ വാങ്ങുന്നത് പരിഗണിക്കുമ്പോൾ മൈലേജ് ഇപ്പോഴും വളരെ പ്രധാനപ്പെട്ട ഒരു ഘടകമാണ് എതിനാൽ കാർ നിർമ്മാതാക്കൾ ഇത് മെച്ചപ്പെടുത്തുന്നതിനായി നിരന്തരം പ്രവർത്തിക്കുന്നു.\nരാജ്യത്ത് ഇപ്പോൾ ലഭ്യമായ ഏറ്റവും ലാഭകരമായ 10 ബി‌എസ് VI കംപ്ലയിന്റ് കാറുകളുടെ ഒരു പട്ടിക നമുക്ക് ഒന്ന് പരിചയപ്പെടാം.\n1. ഹ്യുണ്ടായി ഓറ ഡീസൽ\nഹ്യുണ്ടായി ഓറയുടെ ഡീസൽ ഡ്രൈവ്ട്രെയിൻ വാഹനത്തെ ഇപ്പോൾ രാജ്യത്ത് ലഭ്യമായ ഏറ്റവും ഇന്ധനക്ഷമതയുള്ള കാറാക്കി മാറ്റുന്നു. 1.2 ലിറ്റർ മൂന്ന് സിലിണ്ടർ CRDi ഓയിൽ ബർണറാണ് കാറിന് ലഭിക്കുന്നത്.\nഇത് 75 bhp കരുത്തും 190 Nm torque ഉം ഉത്പാദിപ്പിക്കുന്നു. AMT ഗിയർ‌ബോക്സുമായി ഘടിപ്പിക്കുമ്പോൾ പവർ‌ട്രെയിൻ 25.40 കിലോമീറ്റർ മൈലേജ് നൽകുന്നു.\nഅതേസമയം അഞ്ച് സ്പീഡ് മാനുവൽ ഗിയർബോക്സിനൊപ്പം 25.35 കിലോമീറ്റർ മൈലേജാണ് ARAI സാക്ഷ്യപ്പെടുത്തുന്നത്. നിലവിൽ 7.74 ലക്ഷം രൂപയാണ് ഹ്യുണ്ടായി ഓറ ഡീസലിന്റെ പ്രാരംഭ എക്സ്-ഷോറൂം വില. ഇത് 9.23 ലക്ഷം രൂപ വരെ ഉയരുന്നു.\n2. ടാറ്റ ആൾട്രോസ് ഡീസൽ\nപ്രീമിയം ഹാച്ച്ബാക്ക് വിഭാഗത്തിൽ പ്രവേശിക്കാൻ ടാറ്റ അൽപ്പം വൈകിയെങ്കിലും, ഫീച്ചറുകൾ, പവർട്രെയിൻ, വില, അതോടൊപ്പം മൈലേജ് എന്നിവയിൽ ഉപഭോക്താക്കളെ ആകർഷിക്കുന്നതിൽ ആൾട്രോസ് പരാജയപ്പെട്ടിട്ടില്ല.\nടാറ്റ ആൽ‌ട്രോസിന്റെ 1.5 ലിറ്റർ നാല് സിലിണ്ടർ റിവോട്ടോർക്ക് ഡീസൽ മോട്ടോർ 90 bhp കരുത്തും 200 Nm torque ഉം ടോർക്കും ഉൽ‌പാദിപ്പിക്കുന്നു. അഞ്ച് സ്പീഡ് മാനുവൽ ഗിയർബോക്സ് മാത്രമാണ് വാഹനത്തിൽ നിലവിൽ നിർമ്മാതാക്കൾ നൽകുന്നത്. ഈ പവർട്രെയിനിന് 25.11 കിലോമീറ്റർ മൈലേജാണ് ARAI സാക്ഷ്യപ്പെടുത്തുന്നത്.\nഡീസൽ ആൾട്രോസിന് 6.99 ലക്ഷം മുതൽ 9.34 ലക്ഷം വരെയാണ് എക്സ്-ഷോറൂം വില. ഹ്യുണ്ടായി i20, മാരുതി സുസുക്കി ബലേനോ, ഹോണ്ട ജാസ്, ഫോക്‌സ്‌വാഗണ് പോളോ എന്നിവയാണ് ആൾട്രോസിന്റെ പ്രധാന എതിരാളികൾ.\n3. ഹ്യുണ്ടായി ഗ്രാൻഡ് i10 നിയോസ് ഡീസൽ\nഹ്യുണ്ടായി ഓറയുടെ ഹാച്ച്ബാക്ക് ഇരട്ടയായ ഗ്രാൻഡ് i10 നിയോസിന് മുമ്പത്തേതിന് സമാനമായ 1.2 ലിറ്റർ U2 CRDi ഡീസൽ മോട്ടോർ ലഭിക്കുന്നു, അതിനാൽ ഇന്ധനക്ഷമതയും ശ്രദ്ധേയമാണ്.\nഅഞ്ച് സ്പീഡ് മാനുവൽ ഗിയർബോക്സുമായി വരുമ്പോൾ ഗ്രാൻഡ് i10 നിയോസ് ഡീസൽ 25.1 കിലോമീറ്റർ മൈലേജ് നൽകുന്നു. എന്നിരുന്നാലും, ഡീസൽ AMT -യുടെ കണക്ക് ഇതുവരെ കണ്ടെത്താനായിട്ടില്ല.\nഹ്യുണ്ടായി ഗ്രാൻഡ് i10 നിയോസ് ഡീസൽ നിലവിൽ 6.75 ലക്ഷം രൂപ മുതൽ 8.04 ലക്ഷം രൂപ എക്സ്-ഷോറൂം വിലയ്ക്കാണ് വിൽപ്പനയ്ക്ക് എത്തുന്നത്.\n4. ഹോണ്ട അമേസ് ഡീസൽ\n1.5 ലിറ്റർ നാല് സിലിണ്ടർ i-DTEC ഡീസൽ എഞ്ചിനാണ് ഹോണ്ട അമേസ് വാഗ്ദാനം ചെയ്യുന്നത്. ഇത് അഞ്ച് സ്പീഡ് മാനുവൽ ഗിയർബോക്സുമായി ഇണചേരുന്നു.\nകൂടാതെ ഓപ്‌ഷണലായി CVT ഓട്ടോമാറ്റിക് ഗിയർബോക്‌സും നിർമ്മാതാക്കൾ വാഗ്ദാനം ചെയ്യുന്നു. 200 Nm torque ഉം 100 bhp കരുത്തും പുറപ്പെടുവിക്കുന്ന എഞ്ചിൻ 24.7 കിലോമീറ്റർ മൈലേജ് വാഗ്ദാനം ചെയ്യുന്നു.\nഅതേസമയം, ഡീസൽ CVT പതിപ്പുകൾ 80 bhp കരുത്തും 160 Nm torque ഉം ഉത്പാദിപ്പിക്കുന്നു. 21 കിലോമീറ്ററാണ് വാഹനത്തിന് ARAI രേഖപ്പെടുത്തുന്ന മൈലേജ്. 7.34 ലക്ഷം രൂപയാണ് ഹോണ്ട അമേസ് ഡീസലിന്റെ പ്രാരംഭ എക്സ്-ഷോറൂം വില.\n5. ഫോർഡ് ഫിഗോ / ആസ്പയർ ഡീസൽ\n1.2 ലിറ്റർ Ti-VCT പെട്രോളും 1.5 ലിറ്റർ TDCi ഡീസൽ എഞ്ചിൻ യൂണിറ്റുകളിലാണ് ഫിഗോ ഹാച്ചും അതിന്റെ സബ് കോംപാക്ട് സെഡാൻ ആസ്പയറും ഫോർഡ് വാഗ്ദാനം ചെയ്യുന്നത്.\nഇവയിൽ കൂടുതൽ ലാഭകരം ഡീസൽ യൂണിറ്റ് തന്നെയാണ്. ഓയിൽ ബർണർ 100 bhp കരുത്തും പരമാവധി 215 Nm torque ഉം പുറപ്പെടുവിക്കുന്നു. അഞ്ച് സ്പീഡ് മാനുവൽ ഗിയർ‌ബോക്‌സാണ് സ്റ്റാൻഡേർഡായി വാഹനങ്ങളിൽ വരുന്നത്.\nഇരു കാറുകൾക്കും ലിറ്ററിന് 24.4 കിലോമീറ്ററാണ് ARAI സാക്ഷ്യപ്പെടുത്തുന്ന മൈലേജ്. ഫിഗോ ഡീസലിന് 6.86 ലക്ഷം മുതൽ 7.85 ലക്ഷം രൂപ വരെയാണ് എക്സ്-ഷോറൂം വില. അതേസമയം ആസ്പയർ ഡീസലിന് 7.49 ലക്ഷം രൂപ മുതൽ 8.34 ലക്ഷം രൂപ വരെയാണ് നിർമ്മാതാക്കൾ നിശ്ചയിച്ചിരിക്കുന്നത്.\n6. മാരുതി സുസുക്കി ഡിസൈർ\nമാരുതി സുസുക്കി അടുത്തിടെ ഡിസൈറിനായി ഒരു ഫെയ്‌സ്‌ലിഫ്റ്റ് പുറത്തിറക്കിയിരുന്നു. പരിഷ്കരണത്തിന്റെ ഫലമായി പഴയ 1.2 ലിറ്റർ K12B പെട്രോൾ എഞ്ചിനും 1.3 ലിറ്റർ DDiS ഡീസൽ എഞ്ചിനും കമ്പനി നിർത്തലാക്കി.\nപകരം, ഡിസൈറിന് ഇപ്പോൾ ഒരു ബി‌എസ് VI-കംപ്ലയിന്റ് 1.2 ലിറ്റർ K12C ഡ്യുവൽ ജെറ്റ് യൂണിറ്റ് ലഭിക്കുന്നു. എഞ്ചിൻ 90 bhp പരമാവധി കരുത്തും 113 Nm torque ഉം ഉൽ‌പാദിപ്പിക്കുന്നു. അഞ്ച് സ്പീഡ് മാനുവൽ അല്ലെങ്കിൽ AMT ഗിയർ‌ബോക്സ് വാഹനത്തിന് ലഭിക്കുന്നു.\nഡിസൈറിന്റെ മാനുവൽ പതിപ്പുകൾക്ക് 23.26 കിലോമീറ്ററാണ് ARAI സാക്ഷ്യപ്പെടുത്തുന്ന മൈലേജ്. ഓട്ടോമാറ്റിക് പതിപ്പുകൾ ലിറ്ററിന് ശരാശരി 24.12 കിലോമീറ്റർ നൽകുന്നു. ഇത് രാജ്യത്തെ ഏറ്റവും ലാഭകരമായ പെട്രോൾ പവർട്രെയിനായി മാറുന്നു. മാരുതി സുസുക്കി ഡിസൈറിന്റെ എക്സ്-ഷോറൂം വില 5.89 ലക്ഷം മുതൽ 8.8 ലക്ഷം രൂപ വരെയാണ്.\n7. മാരുതി സുസുക്കി ബലേനോ\nമാരുതി സുസുക്കി ബലേനോയ്ക്ക് 2020 ഡിസയറിന്റെ അതേ 1.2 ലിറ്റർ ഡ്യുവൽ ജെറ്റ് VVT എഞ്ചിനാണ് വരുന്നത്. എന്നാൽ ഇതിന് പുറമേ 12V ലിഥിയം അയൺ ബാറ്ററി പായ്ക്കും വാഹനത്തിന് ലഭിക്കുന്നു.\nപ്രീമിയം ഹാച്ചിൽ അഞ്ച് സ്പീഡ് മാനുവൽ ഗിയർബോക്സിനൊപ്പം മാത്രമാണ് പവർട്രെയിൻ ബന്ധിപ്പിച്ചിരിക്കുന്നത്. ലിറ്ററിന് 23.87 കിലോമീറ്റർ മൈലേജാണ് വാഹനം നൽകുന്നത്.\nമൈൽഡ്-ഹൈബ്രിഡ് സാങ്കേതികവിദ്യയില്ലാതെ 1.2 ലിറ്റർ നാച്ചുറലി ആസ്പിറേറ്റഡ് VVT പെട്രോൾ മോട്ടോറും ബലേനോയ്‌ക്ക് നിർമ്മാതാക്കൾ നൽകുന്നുണ്ട്.\nഅഞ്ച് സ്പീഡ് മാനുവൽ ഗിയർബോക്സിനു പുറമെ ഓപ്‌ഷണലായി CVT ഓട്ടോമാറ്റിക് ഗിയർബോക്‌സും ഈ പവർട്രെയിനിന് ലഭിക്കും. 5.63 ലക്ഷം രൂപ മുതൽ 8.96 ലക്ഷം രൂപ വരെയാണ് മാരുതി സുസുക്കി ബലേനോയുടെ എക്സ്-ഷോറൂം വില.\n8. ഫോർഡ് ഫ്രീസ്റ്റൈൽ ഡീസൽ\nഫ്രീസ്റ്റൈൽ അടിസ്ഥാനപരമായി ഫിഗോ ഹാച്ചിന്റെ കൂടുതൽ പരുക്കൻ രൂപത്തിലുള്ള ക്രോസ്ഓവർ പതിപ്പാണ്. ഇതിന് അല്പം ഉയർത്തിയ ഗ്രൗണ്ട് ക്ലിയറൻസും ലഭിക്കുന്നു. പക്ഷേ പവർട്രെയിനുകൾ ഫിഗോ, ആസ്പയർ എന്നിവയുമായി വാഹനം പങ്കിടുന്നു.\nഫ്രീസ്റ്റൈലിന് 100 bhp കരുത്തും, 215 Nm torque ഉം ഉത്പാദിപ്പിക്കുന്ന അതേ 1.5 ലിറ്റർ നാല് സിലിണ്ടർ ഓയിൽ ബർണർ യൂണിറ്റും, അഞ്ച് സ്പീഡ് മാനുവൽ ഗിയർബോക്സുമാണ് ലഭിക്കുന്നത്.\nപക്ഷേ 23.8 കിലോമീറ്റർ മൈലേജാണ് ക്രോസ്ഓവറിന് ARAI സാക്ഷ്യപ്പെടുത്തുന്നത്. ഫ്രീസ്റ്റ്‌ലി ഡീസലിന് നിലവിൽ 7.34 ലക്ഷം മുതൽ 8.19 ലക്ഷം വരെയാണ് എക്സ്-ഷോറൂം വില.\n9. ഹ്യുണ്ടായി വെന്യു ഡീസൽ\nഹ്യുണ്ടായി വെന്യുവിന്റെ 1.4 ലിറ്റർ ഡീസൽ എഞ്ചിന് പകരം ക്രെറ്റയുടെ ബി‌എസ് VI-കംപ്ലയിന്റ് 1.5 ലിറ്റർ U2 CRDi ഓയിൽ ബർണറിന്റെ ചെറുതായി ഡീട്യൂൺ ചെയ്ത പതിപ്പാണ് നിർമ്മാതാക്കൾ നൽകുന്നത്.\nഈ യൂണിറ്റ് സബ് കോംപാക്ട് എസ്‌യുവിയിൽ 100 bhp കരുത്തും 240 Nm torque ഉം ടോർക്കും ഉത്പാദിപ്പിക്കുന്നു. ആറ് സ്പീഡ് സ്റ്റിക്ക് ഷിഫ്റ്ററിനൊപ്പം ചേർക്കുമ്പോൾ, പവർട്രെയിൻ ലിറ്ററിന് 23.3 കിലോമീറ്റർ മൈലേജ് നൽകുമെന്ന് കമ്പനി അവകാശപ്പെടുന്നു.\nബി‌എസ് VI ഹ്യുണ്ടായി വെന്യു ഡീസൽ ശ്രേണിയുടെ എക്സ്-ഷോറൂം വില 8.10 രൂപയിൽ നിന്ന് ആരംഭിച്ച് 11.40 ലക്ഷം രൂപ വരെയാണ്. ടാറ്റ നെക്സോൺ, ഫോർഡ് ഇക്കോസ്പോർട്ട്, മാരുതി സുസുക്കി വിറ്റാര ബ്രെസ്സ, മഹീന്ദ്ര XUV300 എന്നിവയാണ് എസ്‌യുവിയുടെ പ്രധാന എതിരാളികൾ.\n10. റെനോ ക്വിഡ്\nരണ്ട് തരം മൂന്ന് സിലിണ്ടർ പെട്രോൾ എഞ്ചിനുകളാണ് എൻ‌ട്രി ലെവൽ ക്വിഡ് ഹാച്ച്ബാക്കിൽ റെനോ വാഗ്ദാനം ചെയ്യുന്നത്. 799 സിസി മോട്ടോർ 54 bhp കരുത്തും 72 Nm torque ഉം നിർമ്മിക്കുന്നു.\nഅതേസമയം 1.0 ലിറ്റർ യൂണിറ്റ് 72 bhp കരുത്തും 91 Nm torque ഉം പുറപ്പെടുവിക്കുന്നു. 1.0 ലിറ്റർ യൂണിറ്റ് AMT ഗിയർ‌ബോക്‌സിനൊപ്പം ലിറ്ററിന് 22.5 കിലോമീറ്റർ മൈലേജ് വാഹനം നൽകുമെന്ന് കമ്പനി അവകാശപ്പെടുന്നു.\nഅഞ്ച് സ്പീഡ് മാനുവൽ ഗിയർ‌ബോക്‌സുമായി ജോടിയാക്കുമ്പോൾ 21.7 കിലോമീറ്ററാണ് നിർമ്മാതാക്കൾ അവകാശപ്പെടുന്ന മൈലേജ്. 22.3 കിലോമീറ്റർ മൈലേജാണ് ക്വിഡിന്റെ 0.8 ലിറ്റർ എഞ്ചിൻ നൽകുന്നത്.\nഎന്നിരുന്നാലും, ഈ എഞ്ചിൻ സ്റ്റാൻഡേർഡായി അഞ്ച് സ്പീഡ് മാനുവൽ ട്രാൻസ്മിഷനുമായി വരുന്നു. ഈ പട്ടികയിലെ ഏറ്റവും താങ്ങാനാവുന്ന കാറാണ് റെനോ ക്വിഡ്, നിലവിൽ വാഹനത്തിന്റെ എക്സ്-ഷോറൂം വില 2.92 മുതൽ 5.01 ലക്ഷം വരെയാണ്.\nTop 10 Fuel efficient cars in India. Read in Malayalam.


കണ്ണറവിള ഉപതെരഞ്ഞെടുപ്പ്: ആത്മവിശ്വാസത്തോടെ സ്ഥാനാര്‍ഥികള് : Deepika.com Nattu Visesham\nനെയ്യാറ്റിന്‍കര : അതിയന്നൂര് പഞ്ചായത്തിലെ കണ്ണറവിള വാര്‍ഡിലെ ഉപതെരഞ്ഞെടുപ്പിൽ ആത്മവിശ്വാസത്തോടെ സ്ഥാനാര്‍ഥികള്. നിലവിലെ വാർഡ്അംഗം സിപിഎമ്മിലെ ജി.എല് രാജഗോപാലിന്‍റെ നിര്യാണത്തെത്തുടര്‍ന്നാണ് ഉപതെരഞ്ഞെടുപ്പ് വേണ്ടിവന്നത്. ഇടതുപക്ഷത്തില് നിന്നും വാര്‍ഡ് പിടിച്ചെടുക്കാന് യുഡിഎഫ് കളത്തിലിറക്കിയിരിക്കുന്നത് യുവനേതാവായ ഇ.എല്. അരുണ്‍ലാലിനെയാണ്.\nകോണ്‍ഗ്രസ് ബൂത്ത് പ്രസിഡന്‍റായ അരുണ്‍ലാല് വിദ്യാര്‍ഥി പ്രസ്ഥാനത്തിലൂടെയാണ് രാഷ്ട്രീയരംഗത്ത് സജീവമായത്. വാര്‍ഡ് നിലനിര്‍ത്താന് സിപിഎം നിയോഗിച്ചിരിക്കുന്നത് എന്. വിജയകുമാറിനെയാണ്. പാര്‍ട്ടി നെല്ലിമൂട് നോര്‍ത്ത് ബ്രാഞ്ച് സെക്രട്ടറിയാണ് വിജയകുമാര്. മുന് പഞ്ചായത്ത് അംഗം കൂടിയായ വി. സജികുമാറാണ് ബിജെപി സ്ഥാനാര്‍ഥി.\nഒബിസി മോര്‍ച്ച മണ്ഡലം വൈസ് പ്രസിഡന്‍റാണ് സജികുമാര്. വീടുകള് തോറും കയറിയിറങ്ങിയുള്ള പ്രചാരണവും വാഹനങ്ങളിലൂടെയുള്ള ശബ്ദ പ്രചാരണവും കാര്യക്ഷമമായി തുടരുകയാണ്. പ‍ഞ്ചായത്ത് ഭരിക്കുന്ന യുഡിഎഫിന് ആറ് അംഗങ്ങളാണുള്ളത്. എല്‍ഡിഎഫിനും ബിജെപിക്കും നിലവില് അഞ്ച് വീതം അംഗങ്ങളുണ്ട്. നേരത്തെ ആറ് അംഗങ്ങളുണ്ടായിരുന്ന എല്‍ഡിഎഫിനും യുഡിഎഫിനും ഒരേ അംഗസംഖ്യയായതിനാല് നറുക്കെടുപ്പിലൂടെയാണ് പ്രസിഡന്‍റിനെയും വൈസ് പ്രസിഡന്‍റിനെയും തെരഞ്ഞെടുത്തത്. 17 ന് നടക്കുന്ന വോട്ടെടുപ്പിൽ വോട്ടർമാർ തങ്ങളെ കൈവിടില്ലെന്ന വിശ്വാസത്തിലാണ് സ്ഥാനാർഥികൾ.


Malayalam Movie Gossip - Madhu Muttom. still in Manichithrathazhu hang over തെക്കിനിയിലെ തമിഴത്തി പിടിവിട്ടില്ലേ...ഇതുവരെ... - Malayalam Filmibeat\nഓര്‍ത്തു നോക്കൂ.. മോഹന്‍ലാലിന്റെ ആദ്യ സീന്...\nഏതാണ്ട് ആ ബന്ധം മാത്രമല്ലേ ചന്ദ്രമുഖിയും മണിച്ചിത്രത്താഴുമായും ഉളളത്? ചന്ദ്രമുഖിയില് രജനീകാന്തിന്റെ പ്രവേശവും മണിച്ചിത്രത്താഴില് മോഹന്‍ലാലിന്റെ ആദ്യസീനും ഓര്‍ത്തു നോക്കൂ. രണ്ടും സൂപ്പര് കോമഡിയാണ്. എന്നാല് ലാലിന്റെ പ്രകടനം കണ്ട് മലയാളി ചിരിക്കുന്പോലെയല്ല, രജനിയുടെ കാലുകറക്കി ചുഴലിക്കാറ്റുണ്ടാക്കുന്ന സീന് കണ്ടുളള ചിരി. രണ്ടും ചിരിക്കും പിടക്കോഴിയും കുളക്കോഴിയും തമ്മിലുളള സാമ്യമേയുളളൂ.\nമധുമുട്ടത്തിന്റെ തിരക്കഥ അതുപോലെ ചന്ദ്രമുഖി കടംകൊണ്ടിരുന്നെങ്കില് രജനിയുടെ ചലച്ചിത്രജീവിതത്തിലെ ഏറ്റവു വലിയ പരാജയമായേനെ ആ ചിത്രം.\nരജനിയുടെ ആരാധകരുടെ ഇഷ്ടത്തിനനുസരിച്ചാണ് ചന്ദ്രമുഖിയിലെ സീനുകള് നീങ്ങുന്നത്. അത് എഴുതിയുണ്ടാക്കിയവനാണ് ചന്ദ്രമുഖിയുടെ വിജയത്തിന്റെ ആണിക്കല്ലും. അതില് എവിടെയാണ് മധുമുട്ടം വരുന്നത്? മണിച്ചിത്രത്താഴ് എന്ന ചിത്രം ഉപജീവിച്ചുണ്ടാക്കിയ മറ്റൊരു സിനിമ മാത്രമാണ് ചന്ദ്രമുഖി. അങ്ങനെ ചെയ്യുന്നതിന് നിലവില് നിര്‍മ്മാതാവിന്റെ അനുമതി മാത്രം മതി താനും.\nമധുമുട്ടത്തിന്റെ തന്റെ തിരക്കഥയാണ് ചന്ദ്രമുഖിയുടേതുമെങ്കില് ഈ പരാതിയ്ക്ക് അടിസ്ഥാനമുണ്ട്. പക്ഷേ ഇവിടെ അങ്ങനെയല്ലല്ലോ സാര്. മൂലകഥ എന്ന ക്രെഡിറ്റിനപ്പുറം മധുമുട്ടത്തിന്റെ അവകാശവാദം അല്‍പം അതിരുകടന്നതാണെന്ന് പറയാതെ വയ്യ.\nമലയാളത്തില് ആര്‍ക്കും കിട്ടാത്ത ഒരു അവസരമാണ് മധുമുട്ടത്തിന് കിട്ടിയത്. മണിച്ചിത്രത്താഴ് നല്‍കിയ മൈലേജ് മുതലാക്കി മറ്റു ഹിറ്റുകള് ഉണ്ടാക്കാന് കഴിയാതെ പോയത് മധുവിന്റെ മാത്രം പരാജയമാണ്. വിവാദങ്ങളും കേസുമായി നടന്ന് ദുഷ് ചെലവും മാനസിക പ്രശ്നങ്ങളും വരുത്തിവെയ്ക്കുന്നതിനു പകരം പോയിരുന്ന് നല്ല തിരക്കഥയെഴുത് മാഷേ...\nഅങ്ങനെയല്ല, ഇതൊരു ചതിയായി മനസില് കിടക്കുന്നുവെങ്കില് മരുന്ന് അടുത്ത കരാറില് ആദ്യമേ പ്രയോഗിക്കുക. അല്ലാതെ തെക്കിനിയിലെ പഴയ പ്രേതത്തിന്റെ പേരില് ഇപ്പോഴും പൂട്ടും താക്കോലുമായി നടക്കുന്നത് അത്ര നല്ല പണിയല്ല.


നീതുവിനെ കാത്തിരിയ്ക്കാന് അനില് അക്കരക്കൊപ്പം രമ്യ ഹരിദാസ് എംപിയും | Ramya Haridas Joints Anil Akkara For waiting Neethu\nരാവിലെ ഒമ്പത് മുതല് 11 വരെയാണ് ഇവര് കാത്തിരിക്കുന്നത്. അനില് അക്കരയോടൊപ്പം പെണ്‍കുട്ടിയെ കാത്തിരിക്കാന് താനുമുണ്ടാകുമെന്ന് ഫേസ്ബുക്ക് കുറിപ്പിലാണ് രമ്യ ഹരിദാസ് അറിയിച്ചത്.\nThrissur, First Published Sep 29, 2020, 9:27 AM IST\nതൃശൂര്: അനില് അക്കരക്കൊപ്പം നീതു ജോണ്‍സണെ കാണാന് രമ്യ ഹരിദാസ് എംപിയും. ചൊവ്വാഴ്ചയാണ് കൗണ്‍സിലര് സൈറാബാനുവിനൊപ്പം അനില് അക്കരയും രമ്യ ഹരിദാസും മങ്കരയില് കാത്തിരിക്കുന്നത്. രാവിലെ ഒമ്പത് മുതല് 11 വരെയാണ് ഇവര് കാത്തിരിക്കുന്നത്. അനില് അക്കരയോടൊപ്പം പെണ്‍കുട്ടിയെ കാത്തിരിക്കാന് താനുമുണ്ടാകുമെന്ന് ഫേസ്ബുക്ക് കുറിപ്പിലാണ് രമ്യ ഹരിദാസ് അറിയിച്ചത്.\nലൈഫ് പദ്ധതി എംഎല്‍എ മുടക്കുകയാണെന്നാരോപിച്ച് സോഷ്യല് മീഡിയയില് പെണ്‍കുട്ടിയുടേതെന്ന പേരില് പ്രചരിക്കുന്ന കത്തിനെ തുടര്‍ന്നാണ് ഇവര് കത്തെഴുതിയ പെണ്‍കുട്ടിയെ തേടിയിറങ്ങിയത്. കഴിഞ്ഞ ദിവസമാണ് സോഷ്യല്‍മീഡിയയില് നീതു ജോണ്‍സണ് എന്ന പെണ്‍കുട്ടി എംഎല്‍എക്കെതിരെ എഴുതിയതെന്ന് അവകാശപ്പെടുന്ന കുറിപ്പ് പ്രചരിച്ചത്.\n'സാറിന് കിട്ടിയ ഒരു വോട്ട് ജീവിക്കാനായി ടെക്സ്റ്റൈല് ഷോപ്പില് ജോലി ചെയ്യുന്ന എന്റെ അമ്മയുടെ ആയിരുന്നു. അടച്ചുറപ്പുള്ള വീടെന്നത് ഞങ്ങളെപ്പോലെ നഗരസഭ പുറമ്പോക്കില് ഒറ്റമുറിയില് താമസിക്കുന്നവരുടെ വലിയ സ്വപ്നമാണ്. ഞങ്ങളുടെ കൗണ്‍സിലല് സൈറാബാനുത്ത ഇടപെട്ട് ലൈഫ് മിഷനില് ലിസ്റ്റില് ഞങ്ങളുടെ പേരും ഉള്‍പ്പെടുത്തിയിട്ടുണ്ട്. രാഷ്ട്രീയം കളിച്ച് അത് തകര്‍ക്കരുത് പ്ലീസ്' - നീതു ജോണ്‍സണ്, മങ്കര എന്നായിരുന്നു കുറിപ്പ്.\nLast Updated Sep 29, 2020, 9:27 AM IST


കവിതകളിൽ മായ ബാലകൃഷ്ണൻ ചിരിക്കുന്നു\nPublished: Mar 7, 2016, 11:33 PM IST\nകേട്ടിട്ടില്ലേ.. അനുഭവങ്ങളിൽ ആത്മാവിഷ്‌കാരത്തിന്റെ വേദന നിറയ്ക്കാൻ ജീവിതത്തിൽ നോവുനേടി അലഞ്ഞിരുന്നവരെക്കുറിച്ച്. വിഖ്യാതരായ എഴുത്തുകാരെയും ചിത്രകാരന്മാരെയും കുറിച്ച്...\nഎന്നാലിവിടെ ജീവിതം തന്നെ നോവാകുമ്പോൾ ഈ പെൺകുട്ടി എങ്ങനെ എഴുതാതിരിക്കും? അത് ജീവിച്ചിരിക്കുന്ന കാലഘട്ടത്തെയോ തന്നെ തന്നെയോ അടയാളപ്പെടുത്താനുള്ള ഒരു ശ്രമമല്ല. തന്റെ നിലനിൽപ്പ് തന്നോട് തന്നെ പറഞ്ഞുറപ്പിക്കുകയാണിവൾ. മായ ബാലകൃഷ്ണൻ.\nജീവിതത്തിന്റെ ഏറ്റവും സുന്ദരമായ നിമിഷങ്ങളിൽ ചിറകരിഞ്ഞു വീഴ്ത്തപ്പെട്ട ഒരു പൂമ്പാറ്റ, അദൃശ്യമെങ്കിലും താനെ പടുത്തുയർത്തിയ ചിറകുകൾ വിരിച്ച് നമുക്കിടയിൽ പാറി നടക്കുകയാണവൾ. ആ കരുത്ത് അവൾക്ക് സമ്മാനിച്ചതാവട്ടെ ജീവിതത്തിലെപ്പോഴോ കൂടെക്കൂടിയ കവിതകളും.\nശരീരത്തിന്റെ 90 ശതമാനവും തളർന്ന് ഒരുമുറിയിൽ നാല് ചുവരുകളുടെ സുരക്ഷിതത്വത്തിലേക്കിറങ്ങിയപ്പോൾ ഭയം ഒരിക്കലവളുടെ സ്വപ്‌നങ്ങളെയും ചേർത്ത് കരിച്ചിരുന്നു. പിന്നീട് പുറത്തേക്കുള്ള വാതിൽ ശരീരത്തിനൊപ്പം മനസും അടച്ചു വച്ചു. അവളിലേക്കന്ന് പ്രവേശനമുണ്ടായിരുന്നത് ബിന്ദു എന്ന സുഹൃത്തിനും പുസ്തകങ്ങൾക്കും മാത്രം. പുസ്തകങ്ങൾ തന്നെക്കുറിച്ച് ചിന്തിക്കാൻ അവൾക്കിടം നൽകി. അവൾ കുറിച്ച എഴുപതോളം കവിതകളിൽ നിന്നും തിരഞ്ഞെടുത്ത 33 കവിതകളുമായി തുടികൊട്ട് എന്ന കവിതാ സമാഹാരം കഴിഞ്ഞമാസം പുറത്തിറങ്ങി. കവി റഫീഖ് അഹമ്മദും വി.എം ഗിരിജയും ചേർന്നാണ് പുസ്തകം പ്രകാശനം ചെയ്തത്. അവളുടെ ജീവിതത്തെ തുടികൊട്ടിയുണർത്തിയ കവിതകൾ. തന്റെ മേഖല എഴുത്താണെന്ന് തിരിച്ചറിയാൻ അവളെ പ്രേരിപ്പിച്ചത് വായനയാണ്. റേഡിയോ പ്രോഗ്രാമിലേക്ക് പേരുവയ്ക്കാതെ എഴുതുന്ന കത്തുകളായിരുന്നു എഴുത്തിന്റെ ആദ്യരൂപം. ആ കത്തുകളൊക്കെയും വായിക്കപ്പെടാൻ തുടങ്ങിയപ്പോൾ തന്റെ വാക്കുകൾക്ക് ഒരിടമുണ്ടെന്ന് അവൾ തിരിച്ചറിഞ്ഞു.\nഅങ്കമാലി നായത്തോട് സ്വദേശിനിയായ മായ അധ്യാപക ദമ്പതിമാരായ കെ.എസ്. ബാലകൃഷ്ണൻ നായരുടെയും പി.കെ. വിജയമ്മയുടെയും മകളായി 1970 ലാണ് ജനിച്ചത്\nപത്താംക്ലാസ് പഠന കാലത്ത് 'റുമാറ്റോയിഡ് ആർത്രൈറ്റീസ്' എന്ന രോഗം അവളിൽ പിടിമുറുക്കാനാരംഭിച്ചു. സ്കൂളിൽ പോക്ക് നിലച്ചെങ്കിലും 80 ശതമാനം മാർക്കോടെ എസ്.എസ്.എൽ.സി പൂർത്തിയാക്കി. പ്രീഡിഗ്രിയ്ക്ക് കാലടി ശ്രീശങ്കര കോളേജിൽ അഡ്മിഷൻ ലഭിച്ചെങ്കിലും പോകാൻ കഴിഞ്ഞില്ല. അപ്പോഴേക്കും സന്ധികളിൽ വേദനയുടെ ആഴം കൂട്ടി രോഗം അതിന്റെ പാരമ്യത്തിലെത്തിയിരുന്നു. സാധ്യമായ ചികിത്സകൾ പലതും നോക്കിയെങ്കിലും ശരീരത്തിന്റെ 90 ശതമാനം ചലനശേഷിയും അവൾക്ക് നഷ്ടപ്പെട്ടു. വീട്ടിൽ\nകാലടി കമ്യൂണിറ്റി ഹെൽത്ത് സെന്ററിലെ ഡോക്ടർ ഇ.വി. രത്‌നമ്മയാണ് അവളുടെ ജീവിതത്തിൽ നിർണായക സ്വാധീനം ചെലുത്തിയത്. രത്‌നമ്മ ഡോക്ടർ മായയെ തേടി വീട്ടിലെത്തി അവളെ വരയ്ക്കാൻ പഠിപ്പിച്ചു. വായനയ്ക്കും പ്രോത്സാഹനം നൽകി.\nതൃശ്ശൂരിലെ പാലിയേറ്റീവ് കെയർ ഹോമോഹോപ്പിലെ ഡോക്ടർ ജെറി ജോസഫും മായയ്ക്ക് നൽകുന്നത് എഴുതാനും വായിക്കാനുമുള്ള പ്രേരണകളാണ്. ലാപ്‌ടോപ്പ് വഴി അവൾ സമൂഹവുമായി ബന്ധപ്പെട്ടു. സാമൂഹ്യ മാധ്യമങ്ങളിലെ കൂട്ടുകൾ അവളാസ്വദിച്ചു. തന്റെ എഴുത്തുകൾ വളരെ പെട്ടെന്നു തന്നെ അവൾക്കവിടെ ഒരിടമൊരുക്കി. അവൾക്കത് നേരംപോക്കല്ലാതായി. ‘സ്നേഹപൂർവം സ്നേഹിത’ യെന്ന ബ്ലോഗും, അവളുടെ ഫെയ്‌സ് ബുക്ക് അക്കൗണ്ടും നാട്ടുകാർക്കും കൂട്ടുകാർക്കും പ്രിയമായി. അവളൊരിക്കൽക്കൂടി കൂട്ടുകാർക്കു നടുവിൽ ജീവിതമാസ്വദിക്കാൻ തുടങ്ങിയിരിക്കുന്നു. സുഗതകുമാരിയുടേയും ബാലചന്ദ്രൻ ചുള്ളിക്കാടിന്റേയും കവിതകളോടാണ് മായയ്ക്ക് സ്നേഹം കൂടുതൽ. കവിത ചെല്ലിക്കേൾക്കുന്നതും ഏറെ ഇഷ്ടമാണ്.\nതാളപ്പെരുക്കം എന്ന കവിതയിൽ അവൾ കുറിക്കുന്നു\nഒരു സമയ സൂചി സദാ\nകാലത്തിനു ചുറ്റും ഓടുന്നുണ്ട് .\nജീവന്റെ എല്ലാ കുതിപ്പും\nമിടിക്കുന്ന താളമായ് അത് ഓടുകയാണ് .\nപിന്തിരിഞ്ഞ് ഓടിയാൽ തെറ്റുന്നത്\nആരുടെ താളമാണ് ? കിതയ്ക്കുന്നത്\nആരുടെ ശ്വാസമാണ് ?\nഇനിയുമെത്രയോ കാലം സമയത്തിനൊപ്പം കലയും കവിതകളുമായി നിനക്കും ഓടേണ്ടതുണ്ട്. പ്രി്യപ്പെട്ട മായേ നശ്വരമായ ജീവിതത്തിൽ നീ കവിതകളിലൂടെ അനശ്വരതയിലേക്കുള്ള യാത്രയിലാണ്. കാലിടറാതെ മുന്നോട്ട് കൈപിടിച്ചു നടത്താൻ ഇതുവരെയുള്ള അനുഭവങ്ങളുടെ താങ്ങും തണലും മാത്രം മതിയാകും.\nമണ്ണടി ഭഗവതിമഠം ക്ഷേത്രത്തിലെ പുനഃപ്രതിഷ്ഠ ഇന്ന്


അട്ടപ്പാടിയില് വീണ്ടും ശിശുമരണങ്ങള് | Local Arabia Newspaper Malayalam\nഅട്ടപ്പാടിയില് മൂന്നാഴ്ചയ്ക്കിടെ മരിച്ചത് നാലു ശിശുക്കള്. അഗളിയിലാണ് ഏറ്റവും ഒടുവില് ശിശുമരണം റിപ്പോര്‍ട്ട് ചെയ്തിരിക്കുന്നത്.\nചൂട്ടറയിലെ ഊരില് 21 ദിവസം മാത്രം പ്രായമുള്ള നവജാത ശിശുവാണ് മരിച്ചത്. ഈ മാസം അഞ്ചിനാണ് ട്രൈബല് സ്‌പെഷ്യാലിറ്റി ആശുപത്രിയില് ജനിച്ച പെണ്‍കുഞ്ഞും മരിച്ചിരുന്നു. ഇതിനു മുമ്പ് ജനിച്ച നാലു ദിവസം മാത്രം പ്രായമുള്ള കുഞ്ഞും മരിച്ചിരുന്നു,. മുലപ്പാല് ശ്വാസകോശത്തില് കുടുങ്ങി മരിച്ചുവെന്നാണ് ആശുപത്രി അധികൃതര് പറയുന്നത്.\nമെയ് പതിമൂന്നിന് വീണ്ടും ശിശു മരണം റിപ്പോര്‍ട്ട് ചെയ്യുകയായിരുന്നു. ആശുപത്രിയില് സൗകര്യങ്ങള് ഇല്ലാത്തത് ശിശുമരണ നിരക്ക് വര്‍ദ്ധിക്കാന് കാരണമാകുന്നുവെന്നാണ് ആരോപണം. നാലു മരണങ്ങളില് ഒന്നു മാത്രമാണ് ജന്മനാ ഉള്ള വൈകല്യം നിമിത്തം മരിച്ചത്. മറ്റു മൂന്നു മരണങ്ങളും അസൗകര്യങ്ങളുടെ ഫലമായാണ് ഉണ്ടായതെന്ന് ചൂണ്ടിക്കാണിക്കപ്പെടുന്നു.\nTags : Infant death.


Republic Day Celebration: Minister K Raju is the chief guest; The ceremony met covid standards | റിപ്പബ്ലിക് ദിനം: ചടങ്ങുകളില് നിന്നും പൊതുജനങ്ങളെ ഒഴിവാക്കും, ക്ഷണിതാക്കള് 100 പേര് മാത്രം - Malayalam Oneindia\n18 min ago 'നടിയുടെ എല്ലാ നീക്കവും എതിര്‍ക്കും? അപ്പോള് സംശയം തോന്നില്ലേ?'; എന്തിനിത്ര പേടിയെന്ന് ഭാഗ്യലക്ഷ്മി\n32 min ago 'കണ്ടിട്ട് അച്ഛനെയും മോളെയും പോലെയുണ്ടല്ലോ...; ഗോപി സുന്ദറിനും അമൃതയ്ക്കും നേരെ വീണ്ടും സൈബറാക്രമണം\n33 min ago 'ദത്ത് വിവാദം മുതല് ഡബ്ല്യുസിസി വരെ'; നാക്കുപിഴയില് സജി ചെറിയാനെ പ്രതിരോധത്തിലാക്കിയ വിവാദങ്ങള്\nSports IND vs ENG: കോലി കണ്ട് പഠിക്കണം!, റൂട്ടിന് വീണ്ടും സെഞ്ച്വറി, റെക്കോഡുകളുടെ ചാകര\nTechnology മിസ്റ്റർ 'K' തിരിച്ച് വരുന്നു; ആകാംക്ഷ വളർത്തുന്ന പ്രഖ്യാപനവുമായി റെഡ്മി\nMovies പട്ടുപാവാട വേഷത്തിൽ അമ്മക്കൊപ്പം അമ്പിളി ദേവി, ചിത്രം ഏറ്റെടുത്ത് സോഷ്യൽ മീഡിയ\nFinance ചരിത്രം ആവര്‍ത്തിക്കുമോ?3മാസത്തെ തിരിച്ചടിക്കു ശേഷം നിഫ്റ്റി ജൂലൈയില് നേട്ടം കരസ്ഥമാക്കുമോ?\nAutomobiles ഇലക്‌ട്രിക് നിര വിപുലീകരിക്കാൻ Mercedes, EQB, EQS മോഡലുകൾ ഇന്ത്യയിലേക്ക് വരുന്നു\nTravel കൊച്ചിയില് നിന്നു ലഡാക്കിനു പോകാം...മഞ്ഞുമരുഭൂമി കാണാം..ഐആര്‍സിടിസിയുടെ ലേ-ലഡാക്ക് പാക്കേജ്\nLifestyle ഗുരുപൂര്‍ണിമ ദിനത്തില് രാശിപ്രകാരം ഇത് ദാനം ചെയ്യൂ: ഫലം അതിശയിപ്പിക്കും\nUpdated: Sun, Jan 24, 2021, 17:07 [IST]\nപത്തനംതിട്ട: 72-ാംമത് റിപ്പബ്ലിക് ദിനാഘോഷം വര്‍ണാഭമായ പരിപാടികളോടെ പത്തനംതിട്ട ജില്ലാ സ്റ്റേഡിയത്തില് 26 ന്് നടക്കും. വനം, മൃഗസംരക്ഷണ വകുപ്പ് മന്ത്രി അഡ്വ.കെ രാജുവായിരിക്കും ഇത്തവണ ജില്ലയിലെ ആഘോഷ പരിപാടികളിലെ മുഖ്യാതിഥി. സെറിമോണിയല് പരേഡ് ചടങ്ങുകള് രാവിലെ 8.30ന് ആരംഭിക്കും. മുഖ്യാതിഥി ഒമ്പതിന് ദേശീയ പതാക ഉയര്‍ത്തി അഭിവാദ്യം സ്വീകരിക്കും. തുടര്‍ന്ന് മുഖ്യാതിഥി പരേഡ് കമാന്‍ഡറോടൊപ്പം പരേഡ് പരിശോധിക്കും.\n9.15 ന് മുഖ്യാതിഥി റിപ്പബ്ലിക്ദിന സന്ദേശം നല്‍കും. കോവിഡ് 19 ന്റെ പശ്ചാത്തലത്തില് ആഘോഷ പരിപാടികള് പരിമിതപ്പെടുത്തിയിട്ടുണ്ട്. മാര്‍ച്ച് പാസ്റ്റ്, സമ്മാനദാനം എന്നിവ പരേഡിനോട് അനുബന്ധിച്ച് ഉണ്ടായിരിക്കില്ല.\nകോവിഡ് പശ്ചാത്തലത്തില് പൊതുജനങ്ങള്, വിദ്യാര്‍ഥികള്, മുതിര്‍ന്ന പൗരന്മാര് എന്നിവരെ ആഘോഷ പരിപാടികളില് നിന്നും ഒഴിവാക്കി. ക്ഷണിതാക്കളുടെ എണ്ണം പരമാവധി 100 ആയി നിജപ്പെടുത്തിയിട്ടുണ്ട്. പരിപാടിയില് പങ്കെടുക്കുന്നവര് സ്‌റ്റേഡിയം കവാടത്തില് തെര്‍മല് സ്്കാനിംഗിന് വിധേയമാകേണ്ടതും കൈകള് അണുവിമുക്തമാക്കേണ്ടതുമാണ്. സമൂഹിക അകലം പാലിച്ച് മാസ്‌ക് ധരിക്കണം.\nലഘുഭക്ഷണങ്ങള്, പാനീയങ്ങള് എന്നിവ സ്റ്റേഡിയത്തില് വിതരണം ചെയ്യരുത്. ജില്ലയിലെ എല്ലാ സര്‍ക്കാര് സ്ഥാപനങ്ങളും വീടുകളും കടകമ്പോളങ്ങളും ഗ്രീന് പ്രോട്ടോക്കോള് പാലിച്ച് കൊടിതോരണങ്ങളാല് അലങ്കരിക്കുകയും ദേശീയ പതാക ഉയര്‍ത്തുകയും ചെയ്യണമെന്ന് അഡീഷണല് ജില്ലാ മജിസ്‌ട്രേട്ട് അലക്‌സ് പി തോമസ് അഭ്യര്‍ഥിച്ചു.\nrepublic day pathanamthitta പത്തനംതിട്ട റിപ്പബ്ലിക് ദിനം\nRepublic Day Celebration: Minister K Raju is the chief guest; The ceremony met covid standards\n'എന്നാലും കൊമ്പാ..രണ്ട് പൂത്തിരിക്ക് 36000 രൂപയോ'; രണ്ട് ടൂറിസ്റ്റ് ബസുകള് പിഴയിട്ട് എംവിഡി\nഷുഹൈലയെ ശല്യപ്പെടുത്തിയ ആ യുവാക്കളെവിടെ? മരണ കാരണം ആ ഫോണ് സംഭാഷണമോ?\n'ഏത് സര്‍ക്കാറും പിന്നാലെ വന്നോളും'; തീയേറ്റര് ഉടമകള്‍ക്ക് മുന്നില് പുതിയ ആശയവുമായി ഹരീഷ് പേരടി


മോദിയുടെ വാരണാസിയില് ബിജെപിക്ക് തിരിച്ചടി: രണ്ട് സീറ്റും തോറ്റു - Keralabhooshanam Daily മോദിയുടെ വാരണാസിയില് ബിജെപിക്ക് തിരിച്ചടി: രണ്ട് സീറ്റും തോറ്റു\nHome/NEWS/BREAKING NEWS/മോദിയുടെ വാരണാസിയില് ബിജെപിക്ക് തിരിച്ചടി: രണ്ട് സീറ്റും തോറ്റു\nലഖ്‌നൗ: ഉത്തര്‍പ്രദേശ് നിയമസഭയുടെ ഉപരിസഭയായ കൗണ്‍സിലിലെ 11 സീറ്റുകളിലേക്കുനടന്ന തിരഞ്ഞെടുപ്പില് ബി.ജെ.പി. നാലെണ്ണത്തിലും സമാജ്‌വാദി പാര്‍ട്ടി മൂന്നെണ്ണത്തിലും വിജയിച്ചു. സ്വതന്ത്രസ്ഥാനാര്‍ഥികള് രണ്ടു സീറ്റുകള് നേടി. രണ്ടുമണ്ഡലങ്ങളിലെ ഫലം വരാനുണ്ട്.\nപ്രധാനമന്ത്രി നരേന്ദ്രമോദിയുടെ മണ്ഡലമായ വാരാണസിയില് നിന്നുള്ള രണ്ടുസീറ്റുകളും ഇത്തവണ ബി.ജെ.പി.ക്ക് നഷ്ടപ്പെട്ടു. പത്തുവര്‍ഷത്തിനിടെ ആദ്യമായാണ് ഇവിടെ ബി.ജെ.പി. തോല്‍ക്കുന്നത്. സമാജ്‌വാദി സ്ഥാനാര്‍ഥികളാണ് ഈ സീറ്റുകളില് വിജയിച്ചത്.\nചൊവ്വാഴ്ചയാണ് യുപി കൗണ്‍സിലിലെ 11 സീറ്റുകളിലേക്ക് തിരഞ്ഞെടുപ്പ് നടന്നത്. 199 സ്ഥാനാര്‍ഥികളാണ് തിരഞ്ഞെടുപ്പ് രംഗത്തുണ്ടായിരുന്നത്.\nമോദിയുടെ സ്വന്തം മണ്ഡലമായ വാരണാസിയിലെ തോല്‍വി തിരിച്ചടിയായി കരുതുകയാണ് ബിജെപി. ഇത് വലിയ വിജയമാണെന്ന് സമാജ്‌വാദി വക്താക്കള് പ്രതികരിച്ചു.\n2014ലെ ലോക്‌സഭാ തിരഞ്ഞെടുപ്പില് കെജ്രിവാളിനെതിരെ 36 ശതമാനം വോട്ടുകളുടേയും സമാജ്‌വാദി പാര്‍ട്ടി സ്ഥാനാര്‍ഥിക്കെതിരെ 45 ശതമാനം വോട്ടിന്റെ ഭൂരിപക്ഷത്തിനുമാണ് നരേന്ദ്ര മോദി വാരാണാസിയില് നിന്ന് വിജയിച്ചത്. 2014നും മുന്‍പും ബിജെപി നേതാവായ മുരളി മനോഹര് ജോഷിയായിരുന്നു വാരാണാസിയില് നിന്നുള്ള ലോക്‌സഭാഗം.\nക്രിസ്മസ് പരിപാടികളില് പങ്കെടുക്കുന്ന ഹിന്ദുക്കളെ 'കൈകാര്യം' ചെയ്യുമെന്ന് ബജ് രംഗ്ദള്


യാക്കോബിന്റെ വഴി: തീര്‍ത്ഥാടന കുറിപ്പുകള് 33-ാം ദിവസം – യാത്രയിലെ ഏറ്റവും ദുഃഖകരമായ അനുഭവം | Catholic Church News Malayalam\nHome Anecdotes യാക്കോബിന്റെ വഴി: തീര്‍ത്ഥാടന കുറിപ്പുകള് 33-ാം ദിവസം – യാത്രയിലെ ഏറ്റവും ദുഃഖകരമായ അനുഭവം\nയാക്കോബിന്റെ വഴി: തീര്‍ത്ഥാടന കുറിപ്പുകള് 33-ാം ദിവസം – യാത്രയിലെ ഏറ്റവും ദുഃഖകരമായ അനുഭവം\nപതുക്കെ ഉണര്‍ന്നു വരുന്ന റിബദേയോ പട്ടണം\nആവില്ലാസ് പട്ടണത്തിലെത്തിയപ്പോള് ജാംപൗളോ നേരത്തെ തന്നെ അവിടെയെത്തി എന്നെ കാത്തിരിക്കുകയായിരുന്നു. നാളെ കുഴപ്പമൊന്നും കൂടാതെ നടക്കുവാന് സാധിക്കുമെന്നാണ് അദ്ദേഹത്തിന്റെ ചിന്ത. പിറ്റേന്ന് രാവിലെ തന്നെ ഞങ്ങള് ഉണര്‍ന്നു. അടുത്ത പട്ടണമായ റിബദേയോ (Ribadeo) ലക്ഷ്യമാക്കി നടന്നു. അന്നത്തെ യാത്ര മനോഹരമായിരുന്നു. റിബദേയോ പട്ടണത്തിലേയ്ക്ക് പ്രവേശിക്കുന്നത് കടല് കയറിക്കിടക്കുന്ന സ്ഥലത്തിനു മുകളിലൂടെയുള്ള നീണ്ട ഒരു പാലത്തിലൂടെയാണ്. ഉണര്‍ന്നു വരുന്ന ആ കൊച്ചുപട്ടണത്തെ നോക്കി കൈയ്യിലിരുന്ന ജപമാലമണികള് ഉരുട്ടി ഞങ്ങള് രണ്ടുപേരും പ്രാര്‍ത്ഥനാപൂര്‍വ്വം നടന്നു.\nകഴിഞ്ഞ ദിവസത്തെ കാലിന്റെ വേദനകള് കുറഞ്ഞതിലുള്ള സന്തോഷത്തിലായിരുന്നു ജാംപൗളോ. ഉദ്ദേശിച്ചതിലും ഒരു ദിവസം മുമ്പേ സാന്റിയാഗോയിലെത്തണമെന്നും ജാംപൗളോ ആഗ്രഹിച്ചു. അവിടെ നിന്ന് ബസില് രണ്ട് മണിക്കൂര് യാത്ര ചെയ്താല് കടല്‍തീരത്തുള്ള ഫിനിസ്റ്റേര് (Finister) എന്ന സ്ഥലത്തെത്താം. മധ്യകാലയുഗത്തില് സാന്റിയാഗോ തീര്‍ത്ഥാടകര് ഫിനിസ്റ്റേര് ലോകത്തിന്റെ ഏറ്റവും അറ്റത്തുള്ള സ്ഥലമാണെന്ന വിശ്വാസത്താല് തങ്ങളുടെ യാത്ര അവിടേയ്ക്ക് നീട്ടിയിരുന്നു.\nയാത്രയിലെ ഏറ്റവും ദുഃഖകരമായ അനുഭവം\nലോറന്‍സോ (Lorenzo) എന്ന ഗ്രാമത്തിലായിരുന്നു അന്ന് ഞങ്ങള്‍ക്ക് അന്തിയുറങ്ങേണ്ടിയിരുന്നത്. അന്ന് ഞാന്, ജാംപൗളോയെക്കാള് ഒരു മണിക്കൂര് നേരത്തെ താമസിക്കുന്ന സത്രത്തിലെത്തി. 2017 ജൂണ് 25-ാം തീയതി ഞായറാഴ്ച യാത്രയിലെ മറക്കാനാവാത്ത ഒരു ദിവസമായി മാറുമെന്ന് ഞാന് ഒരിക്കലും ചിന്തിച്ചിരുന്നില്ല. ഗ്രാമത്തിലെ പള്ളിയിലെ കുര്‍ബാന ഉച്ചയ്ക്ക് കഴിഞ്ഞിരുന്നതിനാല് സത്രത്തില് കുര്‍ബാന ചൊല്ലുവാന് സാധിക്കുമോ എന്ന് ഞാന് അന്വേഷിച്ചു. അവിടെ യാതൊരു സൗകര്യവും ഇല്ലായിരുന്നതിനാല് അന്ന് കുര്‍ബാന ചൊല്ലാന് സാധിക്കില്ലല്ലോ എന്ന സങ്കടം എനിക്കുണ്ടായി. സത്രത്തിലെ അവസാനത്തെ കിടക്ക ജാംപൗളോ വരുന്നതുവരെ ആര്‍ക്കും കൊടുക്കാതെ സൂക്ഷിക്കുക വലിയ പണിയായിരുന്നു. ഞാന് പലപ്രാവശ്യം ഫോണില് വിളിച്ചിട്ടും എനിക്ക് അദ്ദേഹം യാതൊരു മറുപടിയും തന്നില്ല.\nകുറച്ചുകഴിഞ്ഞപ്പോള് യാത്രാക്ഷീണത്താല് അന്തിയുറങ്ങേണ്ട കിടക്കയില് ഇരുന്നുറങ്ങുകയായിരുന്ന എന്നെ ആരോ വിളിച്ചുണര്‍ത്തി. കരഞ്ഞുകലങ്ങിയ കണ്ണുകളുമായി ജാംപൗളോ എന്റെ മുമ്പില് നില്‍ക്കുന്നു. വിറയാര്‍ന്ന സ്വരത്തില് അദ്ദേഹം പറഞ്ഞു ‘My wife passed away in an accidentafew hours ago’ (എന്റെ ഭാര്യ ഏതാനും മണിക്കൂറുകള്‍ക്കു മുമ്പ് ഒരു അപകടത്തില് മരിച്ചു). എന്തു ചെയ്യണമെന്നറിയാതെ ഒരു നിമിഷം ഞാന് പകച്ചുനിന്നു. പിന്നീട് അദ്ദേഹത്തെ ആലിംഗനം ചെയ്ത് ഞങ്ങള് രണ്ടുപേരും കുറേനേരം സങ്കടപ്പെട്ടു കരഞ്ഞു.\nജാംപൗളോയുടെ വിവാഹം കഴിഞ്ഞിട്ട് 44 വര്‍ഷങ്ങളായി. എല്ലാ ദിവസവും യാത്ര അവസാനിക്കുമ്പോള് അദ്ദേഹം ആദ്യം ചെയ്യുക ഭാര്യയെ വിളിച്ച് അന്നത്തെ കാര്യങ്ങള് സംസാരിക്കുകയാണ്. ഇടവകയില് വിവാഹ ഒരുക്ക ക്ലാസ്സുകളുടെ ഭാഗമായി, വിവാഹം കഴിക്കുന്നവര്‍ക്ക് പ്രായോഗിക നിര്‍ദ്ദേശങ്ങള് നല്‍കാന് നിയോഗിക്കപ്പെട്ട മാതൃകാദമ്പതികളായിരുന്നു ജാംപൗളോയും അദ്ദേഹത്തിന്റെ ഭാര്യ അന്നീനയും (Annina).\nഭാര്യ മരിച്ച ദിവസം ഏകദേശം രണ്ട് മണിയായപ്പോള് അദ്ദേഹത്തിന്റെ മകന് തൊമാസൊ (Thommaso) വിളിച്ചു. പതറിയ സ്വരത്തില് തൊമാസോ ചോദിച്ചു: ‘ഡാഡി, അങ്ങ് വീട്ടില് തിരികെ വരുമെന്ന് വാക്ക് തന്നിട്ടല്ലേ യാത്രയ്ക്ക് പോയത്?’ ‘അതെ. പക്ഷേ അതിപ്പോള് ചോദിക്കാനുള്ള കാരണം എന്താണ്?’ തൊമാസായുടെ പതിവില്ലാത്ത ചോദ്യങ്ങള് ജാംപൗളോയെ അസ്വസ്ഥനാക്കി. ‘എന്നാല്, അമ്മ ഇനിയൊരിക്കലും തിരിച്ചുവരില്ല.’ അവിശ്വസനീയമായ വാക്കുകള് കേട്ട് ജാംപൗളോ തളര്‍ന്നിരുന്നു.\nജാംപൗളോ തീര്‍ത്ഥാടനത്തിനു പോയപ്പോള്, അന്നീന വീട്ടില് നിന്നും രണ്ട് മണിക്കൂര് യാത്ര ദൂരത്തിലുള്ള വെറോണായില് (Verona) സുഹൃത്തുക്കളെ സന്ദര്‍ശിക്കാന് പോയതായിരുന്നു. അവിടെ വച്ച് ഉച്ചഭക്ഷണത്തിനായി അടുത്തുള്ള റസ്റ്റോറന്റിലേക്ക് പോയപ്പോള് എതിരെ വന്ന കാറുമായി ഇവരുടെ കാര് കൂട്ടിയിടിച്ച് തല്‍ക്ഷണം മരിക്കുകയായിരുന്നു. യാതൊരു ആരോഗ്യപ്രശ്‌നവും ഇല്ലാത്ത ഭാര്യയുടെ മരണം ജാംപൗളോക്ക് വലിയൊരു ആഘാതമായിരുന്നു.\nആപത്ത് വരുമ്പോഴാണ് മനുഷ്യര് എല്ലാം മറന്ന് ഒന്നാവുന്നത്. പെട്ടെന്ന് ബൈലോറഷ്യക്കാരായ (Bielorussia) ദമ്പതികള് അദ്ദേഹത്തിനു വേണ്ട ഭക്ഷണം ക്രമീകരിച്ചു. ജര്‍മ്മന്‍കാരിയായ ഒരു ഡോക്ടര് അദ്ദേഹത്തിന്റെ യാത്രയ്ക്കു വേണ്ട ടിക്കറ്റുകള് ക്രമീകരിച്ചു. സൗകര്യമില്ലാതിരുന്ന ആ സത്രത്തിന്റെ അടുക്കള വൃത്തിയാക്കി മേശയില് വെള്ളത്തുണി വിരിച്ച് ജാംപൗളോയുടെ ഭാര്യയുടെ ആത്മശാന്തിക്കായി ഞാന് അന്നത്തെ കുര്‍ബാന അര്‍പ്പിച്ചു. ആ അടുക്കളയിലെ അടുപ്പില് ഭക്ഷണം പാകം ചെയ്ത് കഴിച്ച് ഒരുപാട് തീര്‍ത്ഥാടകര് ശാരീരികശക്തി സംഭരിച്ചിട്ടുണ്ട്. ആദ്യമായി ആ അടുക്കളയില് താല്‍ക്കാലികമായി ഉയര്‍ത്തിയ അള്‍ത്താരയിലെ ആത്മീയമേശയില് നിന്ന് തീര്‍ത്ഥാടകര്‍ക്ക് ആശ്വാസമായി ആത്മീയഭക്ഷണവും നല്‍കപ്പെട്ടു. കത്തോലിക്കരും, അകത്തോലിക്കരും, അവിശ്വാസികളും ഒരു വ്യത്യാസവുമി ല്ലാതെ അന്നത്തെ കുര്‍ബാനയില് സംബന്ധിച്ചു. സമാധാനാശംസയുടെ സമയത്ത് അവിടെയുണ്ടായിരുന്ന ഓരോരുത്തരും ജാംപൗളോയെ ആലിംഗനം ചെയ്ത് ആശ്വസിപ്പിച്ചു.\nജീവിതമാകുന്ന തീര്‍ത്ഥാടനത്തില് നമ്മളറിയാത്ത വഴിത്തിരിവുകള് ഉണ്ടാകും. തന്റെ ഭാര്യയുടെ ഈ ലോകത്തിലെ തീര്‍ത്ഥാടനം ജാംപൗളോയുടെ സാന്റിയാഗോ തീര്‍ത്ഥാടനത്തിന് മുമ്പേ ലക്ഷ്യത്തിലെത്തിയിരിക്കുന്നു. വലിയ ദൈവവിശ്വാസിയായ ജാംപൗളോ, ഭാര്യയുടെ ഓര്‍മ്മകളും പേറി സെപ്റ്റംബര് മാസത്തില് തിരികെ വന്ന് തന്റെ സാന്റിയാഗോ തീര്‍ത്ഥാടനം വീണ്ടും, അവസാനിപ്പിച്ചിടത്തു നിന്നും ആരംഭിച്ചു പൂര്‍ത്തിയാക്കി.\nസഹയാത്രികനെ നഷ്ടപ്പെട്ടതിന്റെ സങ്കടവും, ജീവിതത്തിന്റെ മറ്റ് ഭാരങ്ങളുടെ ഭാണ്ഡവും പേറി സാന്റിയാഗോ ലക്ഷ്യമാക്കി എന്റെ തീര്‍ത്ഥാടനം തുടര്‍ന്നു കൊണ്ടേയിരുന്നു.\nകർദ്ദിനാൾ സാറയുടെ പൗരോഹിത്യത്തെ കുറിച്ചുള്ള പുതിയ പുസ്തകം പ്രസിദ്ധീകരിച്ചു\n‘എനിക്ക് എന്റെ രാജ്യത്തെ ഓർത്ത് വേദന തോന്നുന്നു’: മിഷനറിമാരെ തട്ടിക്കൊണ്ടു പോയ വേദനയിൽ ഒരു...\nജോസഫ് ചിന്തകൾ 307: ജോസഫ് – ഇന്നത്തെ കാലത്തെ സഭയുടെ മദ്ധ്യസ്ഥൻ\nഎം. എസ്. ടി സമൂഹാംഗമായ ഫാ. സിബി നെല്ലൂർ നിര്യാതനായി\nഏഷ്യയിലും ആഫ്രിക്കയിലും കത്തോലിക്കരുടെ എണ്ണത്തിൽ വർദ്ധനവ്


സാബു അച്ചനും കൂട്ടുകാരും എന്താണീ ചെയ്യുന്നത്? - Kairos\nHome / Featured / സാബു അച്ചനും കൂട്ടുകാരും എന്താണീ ചെയ്യുന്നത്?\nതേവര സേക്രഡ് ഹാര്‍ട്ട് കോളേജിലെ ഇംഗ്ലീഷ് വിഭാഗം അധ്യാപകനായ സാബു അച്ചന് കണ്ണൂര് പേരാവൂര് സ്വദേശിയാണ്. 2013 ഒക്‌ടോബര് 10-ന് തിരുഹൃദയ കലാലയത്തിലെത്തുമ്പോള് പുതിയ ജോലി സ്ഥലത്തെക്കുറിച്ച് ആശങ്കകളുണ്ടായിരുന്നു. ഇന്ന്,4വര്‍ഷങ്ങള്‍ക്കുശേഷം തിരിഞ്ഞു നോക്കുമ്പോള് അത് ഒരു നിയോഗത്തിന്റെ ഭാഗമായിരുന്നു എന്ന് അച്ചന് തിരിച്ചറിയുന്നു. വൈദിക ജീവിതത്തിലെ 11 വര്‍ഷങ്ങള് യുവജനങ്ങളോടൊപ്പം ചിലവഴിച്ച് അവരെ അടുത്തറിഞ്ഞ് സ്‌നേഹിച്ച്, മനസ്സിലാക്കി കൂടെ നടത്തുവാന് അദ്ദേഹത്തിന് കഴിഞ്ഞു. ഈ അനുഭവങ്ങളാണ് തേവര കോളേജിലെ ജീസസ് യൂത്തിന്റെ പ്രവര്‍ത്തനങ്ങളെ പ്രശംസനീയമായ നിലയിലേക്ക് വളര്‍ത്തിക്കൊണ്ടണ്ടുവരാന് അച്ചനെ സഹായിച്ചത്. ജാതി മത വ്യത്യാസമില്ലാതെ എല്ലാ യുവ മിഷണറിമാര്‍ക്കും അവരെ നയിക്കുന്ന അധ്യാപകര്‍ക്കും മാതൃകയും വലിയ പ്രചോദനവും നല്‍കുന്ന അച്ചന്റെ പ്രവര്‍ത്തനങ്ങളെ അടുത്തറിയാം.\nഅച്ചന് എങ്ങനെയാണ് ജീസസ് യൂത്തിന്റെ\nജീസസ് യൂത്തിനെക്കുറിച്ച് എനിക്ക് കേട്ടു പരിചയം മാത്രമാണ് ഉണ്ടായിരുന്നത്. ഒരു ക്ലബ്ബിന്റെ മാതൃകയിലാണ് ജീസസ് യൂത്ത് ഇവിടെ പ്രവര്‍ത്തിക്കുന്നത്. അതിന്റെ ഇന്‍ചാര്‍ജ് ആകാന് എന്നോട് ആവശ്യപ്പെട്ടു. അങ്ങനെ തിങ്കളാഴ്ചകള് തോറുമുള്ള പ്രയര് മീറ്റിംഗുകളില് കുട്ടികളോടൊപ്പം പങ്കെടുത്തു തുടങ്ങി.\nഎങ്ങനെയാണ് വിദ്യാര്‍ഥികളെ ഒരുമിച്ച് കൂട്ടിയത്?\nഇവിടത്തെ ജീസസ് യൂത്ത് കൂട്ടായ്മയെ സെക്യുലര് പ്ലാറ്റ് ഫോം ആയി ഒപ്പം വ്യത്യസ്തതകളെ ബഹുമാനിക്കുന്ന നന്മയുള്ള ഒരു ഇടമായി കാണാന് ഞാന് ശ്രമിച്ചു. ‘സോള്‍റ്റീസ്’ എന്ന ക്യാമ്പാണ് ആദ്യം ചെയ്യുന്ന പരിപാടി. 4-5 പേര് മാത്രം ഒന്നിച്ച് കൂടിയിരുന്ന പ്രയര് മീറ്റിംഗില് നിന്ന് മുഴുവന് കോളജിനും വേണ്ടി വലിയ ഒരു പരിപാടി ചെയ്യുന്ന തലത്തിലേയ്ക്ക് ദൈവം ഉയര്‍ത്തി. ‘സോള്‍റ്റീസ്’ നല്ല പ്രതികരണം നേടി. ഒരുമിച്ചുള്ള പ്രാര്‍ഥനയുടെ ശക്തി അനുഭവിച്ചറിഞ്ഞ സമയങ്ങളായിരുന്നു അത്. തുടര്‍ന്ന് നമ്മുടെ എല്ലാ പ്രവര്‍ത്തനങ്ങള്‍ക്കും വിദ്യാര്‍ഥികളുടെ പങ്കാളിത്തം ലഭിച്ചു.\nവിദ്യാര്‍ഥികള് വലിയ താത്പര്യമാണ് എല്ലാ പ്രവര്‍ത്തനങ്ങള്‍ക്കും കാണിക്കുന്നത്.എന്താണിതിന്റെ രഹസ്യം?\nഅവരോടുള്ള സമീപനം മാറിയപ്പോള് ഇത്തരം പ്രവര്‍ത്തനങ്ങളോടുള്ള മനോഭാവം മാറി. വിദ്യാര്‍ഥികളുടെ ആശയങ്ങള്‍ക്ക് പിന്‍തുണ നല്‍കി. മാര്‍ഗനിര്‍ദേശവും പ്രചോദനവും ഒപ്പം തിരുത്തലുകളും ഒക്കെ ആയി ഞാന് അവരില് ഒരാളായി മാറുകയായിരുന്നു. അധ്യാപകന്-വിദ്യാര്‍ഥി ഈഗോയോ അകലമോ ഉണ്ടാക്കാതെ ശ്രദ്ധിച്ചു. അവരെ വിശ്വസിച്ച് ഓരോ കാര്യങ്ങള് ഏല്പിക്കുന്നു എന്ന് മനസ്സിലായി കഴിഞ്ഞപ്പോള് ആത്മാര്‍ഥമായി പ്രവര്‍ത്തിക്കാന് തുടങ്ങി. എന്നോട് വളരെ അടുത്ത് ഇടപെടുന്നവരും പഠിപ്പിക്കുന്നവരുമായ വിദ്യാര്‍ഥികള് കുമ്പസാരിക്കാന് എന്നെ തേടിവരുന്നത് എന്റെ ആത്മവിശ്വാസം കൂട്ടുന്നു.\nജീസസ് യൂത്തിനെ ഒരു സെക്യുലര് പ്ലാറ്റ് ഫോം ആയി കാണുന്നു എന്ന് പറഞ്ഞു. എങ്ങനെയാണ് അതിന് സാധിച്ചത്?\nഗ്ലീഷ് ഭാഷ പഠിപ്പിക്കുന്നതുകൊണ്ട് പല ഡിപ്പാര്‍ട്ട്മെന്റുകളിലെ കുട്ടികളുടെ ക്ലാസ്സുകള് കൈകാര്യം ചെയ്യാന് പറ്റുന്നു. ആശുപത്രി സന്ദര്‍ശനം, തണല് മരം പോലുള്ള പ്രവര്‍ത്തനങ്ങളിലെ അനുഭവങ്ങള് വിദ്യാര്‍ഥികളെക്കൊണ്ട് ക്ലാസ്സില് പൊതുവായി പങ്കുവയ്പിച്ചു. വളരെ ആഴത്തില് സ്പര്‍ശിക്കുന്ന അത്തരം അനുഭവങ്ങള് കുട്ടികളെയും ജീസസ് യൂത്ത് പ്രവര്‍ത്തനങ്ങളിലേയ്ക്ക് ആകര്‍ഷിച്ചു. എല്ലാവര്‍ക്കും പങ്കുചേരാന് പറ്റുന്ന രീതിയില് പൊതു പ്രാര്‍ഥനകള് ഉപയോഗിച്ചു തുടങ്ങി. വേര്‍തിരിവുകളില്ലാതെ എല്ലാവര്‍ക്കും ഓരോ പ്രവര്‍ത്തനങ്ങളുടെ ഉത്തരവാദിത്വം നല്‍കി. പതിയെ നമ്മുടെ ഇനിഷ്യേറ്റീവുകള് എല്ലാവര്‍ക്കും ഇഷ്ടമായി തുടങ്ങി.\nഅച്ചന്റെ നേതൃത്വത്തില് തുടങ്ങിയ\n2014-ല് ആരംഭിച്ച തണല് മരം ആണ് എടുത്ത് പറയാന് ഉള്ളത്. എല്ലാ ബുധനാഴ്ചകളിലും ആശ്രമത്തില് എത്തുന്ന അഗതികളോടൊത്ത് സമയം ചെലവഴിക്കുക എന്നതാണ് തണല് മരം കൊണ്ട് ഉദ്ദേശിച്ചത്. വലിയ പല പ്രവര്‍ത്തനങ്ങള്‍ക്കും കാരണമായ ചെറിയ ചുവടായിരുന്നു തണല് മരം. തുടര്‍ന്നുള്ള പ്രവര്‍ത്തനങ്ങള്‍ക്ക് പിന്തുണ നല്കുവാനാണ് ശ്രദ്ധിച്ചത്. ആശുപത്രി സന്ദര്‍ശനം, ലുലുമാള് യാത്ര, മെട്രോ യാത്ര, തുടര്‍ച്ചയായി നടക്കുന്ന സ്‌നേഹ സംഗമങ്ങള്, അനാഥാലയം സന്ദര്‍ശിക്കല്, ഔട്ട് റീച്ച് മിനിസ്ട്രി പ്രവര്‍ത്തനങ്ങള് ഹോണസ്ടി ഷോപ്പ്,സാള്‍റ്റീസുകള്, ഹാര്‍വെസ്റ്റ് പ്രോഗ്രാമുകള് അങ്ങനെ ദൈവം നയിക്കുകയാണ്.\nപ്രവര്‍ത്തങ്ങളോട് കോളേജില് നിന്നുള്ള\n100-ഓളം വിദ്യാര്‍ഥികള് കോളേജിന് സമീപ പ്രദേശത്തുള്ള 300-ല് അധികം വീടുകളില് നിന്ന് ആക്രി സാധനങ്ങല് ശേഖരിച്ചു. തണല് മരത്തില് എത്തുന്നവര്‍ക്ക് ലുലു മാള് യാത്ര ഒരുക്കുവാന് തുക സമാഹരിച്ചത് അങ്ങനെയും കൂടിയാണ്. കേട്ടവര്‍ക്ക് എല്ലാം സിറ്റിയിലുള്ള കോളേജിലെ കുട്ടികള് ഇതിന് തയ്യാറായി എന്നത് അത്ഭുതമായി തോന്നി. പ്രിന്‍സിപ്പല് റവ. ഡോ. പ്രശാന്ത് പാലക്കാപ്പള്ളില് വലിയ പിന്‍തുണയാണ് നല്‍കുന്നത്. ഒത്തിരി നന്മ സംഭവിക്കുന്നു എന്ന് കാണുമ്പോള് എല്ലാവര്‍ക്കും സന്തോഷമുണ്ടണ്ട്. നല്ല സഹകരണം ലഭിക്കുന്നു.\nവിദ്യാര്‍ഥികളുടെ മനോഭാവത്തില് വന്ന മാറ്റങ്ങള് എങ്ങനെ വിലയിരുത്തുന്നു?\nഡിജിറ്റല് ലോകത്ത് വിര്‍ച്ച്വല് റിയല് ആയി ജീവിച്ചിരുന്നവരെ രോഗം, പട്ടിണി, മരണം അനാഥത്വം തുടങ്ങിയ യാഥാര്‍ഥ്യങ്ങളിലേയ്ക്ക് കൂട്ടിക്കൊണ്ട് പോയപ്പോള് അവരില് വലിയ മാറ്റങ്ങള് ഉണ്ടായി. ഉപദേശം കൊണ്ട് ആരെയും മാറ്റാന് പറ്റില്ല, പക്ഷേ, മാതൃകാ ജീവിതങ്ങള്‍ക്കും, പ്രവര്‍ത്തനങ്ങള്‍ക്കും സാധിക്കും എന്ന് ഞാന് പറയുന്നതിന്റെ കാരണവും ഇതാണ്. സുഖം, സന്തോഷം, ആനന്ദം ഇവയില് ആനന്ദം കണ്ടെത്താനും അനുഭവിക്കാനും അവര് പഠിച്ചു വരുന്നു. കാരണം ആനന്ദം ശാശ്വതമാണ് എന്ന് അവര് തിരിച്ചറിയുന്നു. പുസ്തകങ്ങളിലെ സങ്കല്പങ്ങളില് നിന്ന് ജീവിതത്തിന്റെ യാഥാര്‍ഥ്യത്തിലേക്ക് വിദ്യാര്‍ഥികളെ എത്തിക്കാന് സാധിച്ചതിന്റെ ഫലമാണ് ഇതെല്ലാം.\nനാലുവര്‍ഷത്തെ യൂത്ത് മിനിസ്ട്രി പ്രവര്‍ത്തനങ്ങളില് ഏറ്റവും ആനന്ദം നല്‍കിയ അനുഭവം?\nകോളേജിന് തൊട്ടടുത്തുള്ള സ്‌കൂളില് പഠനത്തില് പിന്നോക്കം നില്‍ക്കുന്ന കുട്ടികള്‍ക്ക് ട്യൂഷന് എടുത്ത്\nകൊടുക്കുന്നുണ്ട്. നമ്മുടെ ജീസസ് യൂത്ത് കുട്ടികള് ക്ലാസ്സ് കഴിഞ്ഞ് ഒരു മണിക്കൂര് ഇതിനുവേണ്ടി മാറ്റി വയ്ക്കുന്നു. നമ്മള് ട്യൂഷന് കൊടുത്ത ഒരു കുട്ടി ഇംഗ്ലീഷ് പരീക്ഷയില് ക്ലാസ്സില് ഒന്നാമതെത്തി. അവന് ഓടി വന്ന് അത് പറഞ്ഞപ്പോള് വലിയ സന്തോഷമായി.\nയുവതലമുറയുടെ ആത്മീയ രൂപവത്ക്കരണത്തെക്കുറിച്ചുള്ള കാഴ്ചപ്പാട്?\nചിലരെങ്കിലും ആത്മീയ രൂപവത്ക്കരണം നല്‍കുന്ന ഇടങ്ങളില് ഇന്ന് തീവ്രമായ മതചിന്തകളും, ചെറിയ തോതില് ഫണ്ടമെന്റലിസവും പ്രചരിപ്പിക്കുന്നില്ലെ എന്ന് ആശങ്കയുണ്ടണ്ട്. കുറ്റബോധവും ഭയവും യുവജനങ്ങളില് നിറച്ച് അവരെ അധികം നാള് കൂടെ നിറുത്താന് കഴിയില്ല. ഒരു വ്യക്തിക്ക് ഏറ്റവും കൂടുതല് ആവശ്യമായ കാര്യം പോസിറ്റീവ് സെല്‍ഫ് ഇമേജാണ്. അത് നല്‍കാന് ആണ് ആത്മീയ രൂപവത്ക്കരണ കേന്ദ്രങ്ങള് ശ്രമിക്കേണ്ടണ്ടത്. സ്‌കൂളുകളിലും കോളേജുകളിലും വിദ്യാര്‍ഥികളുമായി ഇടപെടുമ്പോള് യേശു എന്ന് ഞാന് പറയാറില്ല. പക്ഷേ, സംസാരിച്ച് തീരുമ്പോള് അവര്‍ക്ക് മനസ്സിലാകും ഞാന് ആരെക്കുറിച്ചാണ് സംസാരിക്കുന്നതെന്ന്. നമ്മുടെ പ്രവൃത്തിയും ചിന്തയും നമ്മുടെ ആത്മീയതയ്ക്ക് സാക്ഷ്യമാകണം.\nകോളേജുകളില് സ്പിരിച്ച്വല് ആനിമേഷന്\nനടത്തുന്ന ഫാക്കല്‍റ്റികളോട് പറയുവാനുള്ളത്?\nവിദ്യാര്‍ഥികളെ വിശ്വസിക്കാന് തയ്യാറാവുക. നമ്മുടെ മനസ്സില് അവര്‍ക്ക് ഒരു വിലയുണ്ട് എന്ന് മനസ്സിലായാല് എന്തിനും തയ്യാറായി അവര് കൂടെ നില്‍ക്കും. യുവജനങ്ങള് ഇന്ന് ആകെ മോശം അവസ്ഥയില് ആണ് എന്ന് പറഞ്ഞാല് ഞാന് സമ്മതിക്കില്ല. അങ്ങനെ വിലപിച്ചതുകൊണ്ട് കാര്യമില്ല. അവര്‍ക്ക് ആവശ്യമായ പിന്‍തുണയും മാര്‍ഗനിര്‍ദേശവും നല്‍കാന് ആളുണ്ടാവുക എന്നത് വളരെ പ്രധാനപ്പെട്ട കാര്യമാണ്. ഒരു വിദ്യാര്‍ഥിയെ ക്ലാസ്സില് നിന്ന് ഇറക്കി വിടേണ്ട സാഹചര്യം വന്നാല് അത് കുട്ടിയുടെ കുറവല്ല, അധ്യാപനം നടത്തുന്ന ആളുടെ പോരായ്മയാണ്. അയാളെക്കൂടെ ക്ലാസ്സില് ഉള്‍ക്കൊള്ളാന് കഴിയുന്ന സാഹചര്യം സൃഷ്ടിക്കണം. നമുക്ക് മാതൃകയാകാന് കഴിയുന്നില്ല എങ്കില് അവര് മറ്റ് ആളുകളെ മാതൃകയാക്കും.\nതേവര കോളേജിലെ ജീസസ് യൂത്ത് കൂട്ടായ്മയുടെ ഭാവി പരിപാടികള്?\nഎറണാകുളത്തെ മറ്റ് കോളേജുകളില് നിന്ന് കൂടി വിദ്യാര്‍ഥികളുടെ പങ്കാളിത്തത്തോടെ നമ്മുടെ കോളേജുകളില് ക്യാമ്പ് നടത്താന് ആലോചനയുണ്ട്. അതിനുള്ള ഒരുക്കങ്ങള് നടക്കുന്നു. യുവജനങ്ങള്‍ക്ക് മോട്ടിവേഷന് ക്ലാസ്സ് നല്കുന്നതിന് മറ്റ് കോളേജുകള് എന്നെ ക്ഷണിക്കാറുണ്ട്. അടുത്തിടയായി ഇവിടത്തെ ജീസസ് യൂത്ത് ടീമിനെ ഒപ്പം കൂട്ടുന്നു. ഞങ്ങള് ഒരു റിസോഴ്‌സ് ടീം ആയി മാറുകയാണ്. കൂടുതല് സ്ഥലങ്ങളിലേയ്ക്ക് റീച്ച് ഔട്ട് പോകാന് ആലോചനയുണ്ട്.\nഅമല് ടോം ജോര്‍ജ്\nPrevious മരുഭൂമിയില് നിന്നു മലര്‍വാടിയിലേക്ക്


Amazon Great Indian Festival 2019 sale starts October 13, select deals revealed-ആമസോൺ ഗ്രേറ്റ് ഇന്ത്യൻ ഫെസ്റ്റിവൽ വീണ്ടും; വമ്പൻ ഓഫറുകൾ ഒക്ടോബർ 13 മുതൽ\nAmazon Great Indian Festival 2019 Sale Starts October 13 Select Deals Revealed\nഓഫറുകൾക്ക് പുറമെ സ്‌പെഷ്യൽ ഡിസ്ക്കൗണ്ടുകൾ, നോ-കോസ്റ്റ് ഇഎംഐ, എക്സ്‌ചേഞ്ച് ഓഫറുകളും കമ്പനി പ്രഖ്യാപിച്ചിട്ടുണ്ട്\nOctober 11, 2019 07:02:23 am\nവിജയദശമി, മഹാനവമി ദിനങ്ങളോടനുബന്ധിച്ച് നടത്തിയ സ്‌പെഷ്ൽ സെയിലിന് പിന്നാലെ ഉപഭോക്താക്കൾക്ക് കൂടുതൽ മികച്ച ഓഫറുമായി ആമസോണിന്റെ ഗ്രേറ്റ് ഇന്ത്യൻ ഫെസ്റ്റിവൽ. ഒക്ടോബർ 13 മുതൽ 17 വരെയാണ് വമ്പൻ ഓഫറുകളുമായി ഗ്രേറ്റ് ഇന്ത്യൻ ഫെസ്റ്റിവൽ. പ്രൈം മെമ്പർമാർക്ക് 12 മുതൽ സ്‌പെഷൽ ഓഫറുകൾ ലഭ്യമായി തുടങ്ങും.\nAlso Read: ജിയോയുടെ സൗജന്യം അവസാനിച്ചു; ഉപഭോക്താക്കൾ മിനിറ്റിന് ഇനി ആറ് പൈസ വീതം നൽകണം\nസ്‌പെഷൽ സെയിലിന് മുന്നോടിയായി ഓഫറുകളെക്കുറിച്ചുള്ള സൂചനകളും കമ്പനി പുറത്തുവിട്ടുകഴിഞ്ഞു. കഴിഞ്ഞ സ്‌പെഷൽ സെയിലിന് സമാനമായ ഓഫറുകളാണ് സ്മാർട്ഫോണുകൾക്കും ലാപ്ടോപ്പുകൾക്കും ഇയർഫോണും ടെലിവിഷനും ഉൾപ്പെടുന്ന മറ്റു ഇലക്ട്രോണിക് ഉൽപ്പന്നങ്ങൾക്കും നൽകുന്നത്. ഓഫറുകൾക്ക് പുറമെ സ്‌പെഷൽ ഡിസ്ക്കൗണ്ടുകളും നോ-കോസ്റ്റ് ഇഎംഐ, എക്സ്‌ചേഞ്ച് ഓഫറുകളും കമ്പനി പ്രഖ്യാപിച്ചിട്ടുണ്ട്.\nAlso Read: റെഡ്മി നോട്ട് 8 പ്രോ ഒക്ടോബർ 16ന് ഇന്ത്യയിലെത്തും\nആമസോൺ ഗ്രേറ്റ് ഇന്ത്യൻ ഫെസ്റ്റിവലിൽ ഐസിഐസിഐ ബാങ്കിന്റെ ക്രെഡിറ്റ്, ഡെബിറ്റ് കാർഡുകൾ ഉപയോഗിച്ച് സാധനങ്ങൾ വാങ്ങുന്നവർക്ക് 10 ശതമാനം ഇൻസ്റ്റന്റ് ഡിസ്ക്കൗണ്ട് ലഭിക്കും.\nപ്രമുഖ സ്മാർട്ഫോൺ നിർമാതാക്കളായ വൺപ്ലസിന്റെ വൺപ്ലസ്7പ്രോയ്ക്ക് 4000 രൂപയുടെ ഡിസ്ക്കൗണ്ട് ആമസോൺ തന്നെ നൽകുന്നുണ്ട്. 48,999 രൂപയുടെ ഫോൺ 44,999 രൂപയ്ക്കാകും സ്‌പെഷ്യൽ സെയിലിൽ ഉപഭോക്താക്കളിലെത്തുക. വൺപ്ലസ് 7നും 3000 രൂപയുടെ ഡിസ്ക്കൗണ്ട് ലഭിക്കും. 32,999 ൽ നിന്നുമാണ് വൺപ്ലസ് 7ന്റെ വില 29,999 രൂപയിലേക്ക് താഴുന്നത്.\nകഴിഞ്ഞ് സെയിലിൽ 42,999 രൂപയ്ക്ക് വിറ്റിരുന്ന സാംസങ് ഗ്യാലക്സി നോട്ട്9അതേ വിലയ്ക്ക് തന്നെയാകും ഇത്തവണയും എത്തുന്നത്. 11,000 രൂപ വിലയുള്ള സാംസങ് ഗ്യാലക്സി M30 9,999 രൂപയ്ക്കും ലഭിക്കും. സാംസങ് ഗ്യാലക്സി M30sന് 1000 രൂപയുടെ ഡിസ്ക്കൗണ്ട് ലഭിക്കുമ്പോൾ സാംസങ് ഗ്യാലക്സി M10s 8,999 രൂപയ്ക്കാണ് ഉപഭോക്താക്കളിലേക്ക് എത്തുന്നത്.\nസാംസങ് ഗ്യാലക്സി A50 18,990 രൂപയ്ക്കും ആമസോൺ ഗ്രേറ്റ് ഇന്ത്യൻ ഫെസ്റ്റിവലിൽ വിൽപ്പനയ്ക്കെത്തും. ഇതിന് പുറമെ 6000 രൂപയുടെ എക്സചേഞ്ച് ഓഫറും കമ്പനി നൽകുന്നുണ്ട്. ആപ്പിൾ ഐഫോൺ XR 44,999 രൂപയ്ക്കും വാവേ P30 ലൈറ്റ് 15,990 രൂപയ്ക്കും റെഡ്മി 7A 4,999 രൂപയ്ക്കും വിൽപ്പനയ്ക്കെത്തും.\nലാപ്‌ടോപ്പുകളിൽ ഡെൽ ഇൻസ്‌പൈറോൺ 3480ന്റെ വില 40,990 രൂപ മാത്രമാണ്. ലെനോവ സ്മാർട് ടാബ് M10 16,990 രൂപയ്ക്കും ലഭിക്കും. അലക്സ സ്‌പീക്കർ ഡോക്കോടു കൂടിയാണ് ഈ വില എന്നതും ശ്രദ്ധേയമാണ്.


ക്രിസ്റ്റ്യാനോ റൊണാൾഡോയുടെ അവിസ്മരണീയമായ5പ്രകടനങ്ങൾ - Sportssify\nനിലവിൽ ലോകത്തിലെ ഏറ്റവും മികച്ച താരങ്ങളിൽ ഒരാളാണ് ക്രിസ്റ്റ്യാനോ റൊണാൾഡോ . പോർച്ചുഗീസ് മെഗാസ്റ്റാർ ‘ദ ബ്യൂട്ടിഫുൾ ഗെയിമായ ‘ ഫുട്ബോളിന്റെ ഒരു തലമുറയെ നിർവചിക്കുന്നു. റൊണാൾഡോ ഗ്രൗണ്ടിൽ ചിന്തിക്കാൻ പോലും കഴിയാത്ത തരത്തിലുള്ള പ്രകടനമാണ് നടത്തുന്നത്. പകലെന്നോ രാത്രിയെന്നോ വ്യതാസമില്ലാതെ ദശലക്ഷക്കണക്കിന് ആരാധകരാണ് ക്രിസ്റ്റ്യാനോ റൊണാൾഡോയെ പിന്തുടരുന്നത്. 36 ആം വയസ്സിലും കളിയിൽ ഒരു വിട്ടുവീഴ്ചക്കും തയ്യാറാവാത്ത റൊണാൾഡോ 20 കാരനായ താരത്തിന്റെ ഫിറ്റ്നസ് കാത്തു സൂക്ഷിക്കുന്നു. റൊണാൾഡോയുടെ കരിയറിൽ മറക്കാനാവാത്ത5പോരാട്ടങ്ങൾ.\n5.ആഴ്സണൽ 1-3 മാഞ്ചസ്റ്റർ യുണൈറ്റഡ് (ചാമ്പ്യൻസ് ലീഗ് സെമി ഫൈനൽ, 2009)\nക്രിസ്റ്റ്യാനോ റൊണാൾഡോ മാഞ്ചസ്റ്റർ യുണൈറ്റഡ് ജേഴ്സിയിൽ കളിച്ച ഏറ്റവും മികച്ച മത്സരമാണിത്. . 2009 ൽ റൊണാൾഡോ യുണൈറ്റഡിനെ ചാമ്പ്യൻസ് ലീഗ് കിരീടത്തിലേക്ക് നയിക്കുകയും ചെയ്തു. ചെൽസിയെ പരാജയപ്പെടുത്തിയാണ് യുണൈറ്റഡ് കിരീടം നേടിയത്. സെമിഫൈനലിൽ ആഴ്സണലിനെ നേരിടേണ്ടിവന്ന യുണൈറ്റഡ് ,ഓൾട്രാഫൊർഡിൽ നടന്ന ആദ്യ പാദത്തിൽ ഒരു ഗോളിന്റെ പരാജയം രുചിച്ചു. എന്നാൽ എമിറേറ്സിൽ നടന്ന രണ്ടാം പാദത്തിൽ പാർക്കിന്റെ ഗോളിന് വഴിയൊരുക്കിയ റൊണാൾഡോ 40 വാര അകലെ നിന്നും നേടിയ ഫ്രീകിക്കിലൂടെ യുണൈറ്റഡിനെ മുന്നിലെത്തിച്ചു.മത്സരത്തിൽ റൊണാൾഡോ രണ്ടു ഗോളുകൾ നേടി.\n4.ബാഴ്‌സലോണ 1-2 റയൽ മാഡ്രിഡ് (ലാ ലിഗ, 2012)\nറയൽ മാഡ്രിഡിൽ ചേർന്ന് മൂന്ന് വർഷത്തിനു ശേഷം 2012 ഏപ്രിൽ 21 ന് റൊണാൾഡോയുടെ ജീവിതത്തിലെ നിർണായക നിമിഷം ആയിരുന്നു. ആദ്യ പകുതിയിൽ സമി ഖേദിറ റയലിന് ലീഡ് നൽകിയെങ്കിലും 70 ആം മിനുട്ടിൽ കറ്റാലൻ താരങ്ങൾക്കായി അലക്സിസ് സാഞ്ചസ് സമനിലയിലാക്കി. ജർമൻ താരം ഓസിലിന്റെ വിശിഷ്ടമായ പാസ് സ്വീകരിച്ച ക്രിസ്റ്റ്യാനോയെ ഓഫ്‌സൈഡ് കെണി പൊട്ടിച്ചു ഗോൾ നേടി.ആ സീസണിൽ റയൽ മാഡ്രിഡ് ബാഴ്സലോണ ക്കെതിരെ ഏഴ് പോയിന്റ് ലീഡ് നേടുകയും കിരീടം സ്വന്തമാക്കുകയും ചെയ്തു.\n3.യുവന്റസ് 0-3 റയൽ മാഡ്രിഡ് (ചാമ്പ്യൻസ് ലീഗ് ക്വാർട്ടർ ഫൈനൽ, 2018)\n2018 ചാമ്പ്യൻസ് ലീഗ് ക്വാർട്ടർ ഫൈനൽ മത്സരത്തിൽ റൊണാൾഡോയുടെ മറ്റൊരു ഗംഭീര പ്രകടനംകണ്ടു. ട്യൂറിനിൽ നടന്ന മത്സരത്തിൽ രണ്ടു ഗോളുകൾ നേടിയ റൊണാൾഡോ റയലിനെ മറ്റൊരു കിരീടത്തിലേക്ക് നയിച്ചു. റൊണാൾഡോ തന്റെ ആദ്യ ഗോൾ നേടിയത് ഇസ്കോയുടെ പാസിൽ നിന്ന് ഒരു മികച്ച ബൂട്ട് ഫ്ലിക്കിലൂടെയാണ്, എന്നാൽ അദ്ദേഹത്തിന്റെ രണ്ടാമത്തെ ഗോളാണ് തലക്കെട്ടിൽ സ്ഥാനം പിടിച്ചത്. 64-ാം മിനിറ്റിലാണ് ചരിത്ര ഗോൾ പിറക്കുന്നത് മികച്ചൊരു ബൈ സൈക്കിൾ കിക്കിലൂടെ യുവന്റസ് വലയിലാക്കി.\n2.പോർച്ചുഗൽ 3-3 സ്പെയിൻ (ലോകകപ്പ്, 2018)\nറൊണാൾഡോയുടെ പോർച്ചുഗീസ് ജേഴ്സിയിൽ ഏറ്റവും മികച്ച മത്സരമാണ് 2018 ലോകകപ്പിൽ സ്പെയിനിനെതിരെ. ആദ്യ പകുതിയിൽ പെനാൽറ്റിയിലോട്ട് റൊണാൾഡോ ആദ്യ ഗോൾ നേടി . എന്നാൽ മത്സരത്തിൽ പോർച്ചുഗൽ തോൽവിയിലേക്ക് പോകുമെന്ന് തോന്നിയ സന്ദർഭത്തിൽ മിന്നുന്ന ഫ്രീ കിക്കിലൂടെ പോർച്ചുഗലിന് റൊണാൾഡോ സമനില നേടിക്കൊടുത്തു. മത്സരത്തിൽ റൊണാൾഡോ ഹാട്രിക്ക് സ്വന്തമാക്കി.\n1.യുവന്റസ് 3-0 അറ്റ്ലെറ്റിക്കോ മാഡ്രിഡ് (2019, ചാമ്പ്യൻസ് ലീഗ് പ്രീ ക്വാർട്ടർ )\nറൊണാൾഡോയുടെ കരിയറിലെ ഏറ്റവു മികച്ച പെർഫോമെൻസ് പിറന്ന മത്സരമാണിത്. ചാമ്പ്യൻസ് ലീഗ് ചരിത്രത്തിലെ തന്നെ ഏറ്റവും മികച്ച തിരിച്ചു വരവുകളിൽ ഒന്നായിരുന്നു ഈ മത്സരം. ആദ്യ പാദത്തിൽ2ഗോളുകൾക്ക് വിജയിച്ച അത്ലറ്റികോ ക്വാർട്ടർ ഉറപ്പിച്ചാണ് ട്യൂറിനിൽ എത്തിയത്. എന്നാൽ ഡീഗോ സിമിയോണിയുടെ ടീമിനെതിരെ ഹാട്രിക്ക് നേടി ക്വാർട്ടർ ഫൈനലിൽ ഇടം നേടി. അത്ലറ്റികോ ഗോ ൾകീപ്പർ ജാൻ ഒബ്ലാക്കിനെ മറികടന്ന് രണ്ട് ബുള്ളറ്റ് ഹെഡറുകൾ നേടി റൊണാൾഡോ.\nമാഞ്ചസ്റ്റർ സിറ്റിയുടെ പ്രതിരോധ പ്രശ്നങ്ങൾക്ക് പരിഹാരം, പോർച്ചുഗീസ് താരത്തെ ടീമിലെത്തിച്ചു\nഅയാക്സ് റൈറ്റ് ബാക്ക് ബാഴ്‌സലോണയിൽ


റയലിന് വീണ്ടും തിരിച്ചടി – Chandrika Daily\nBy chandrika Friday January 12, 2018 00:51 am\nറയലിന് വീണ്ടും തിരിച്ചടി\nമാഡ്രിഡ്: സ്പാനിഷ് ലാലിഗയില് മോശം ഫോം തുടരുന്ന റയല് മാഡ്രിഡിന് സ്പാനിഷ് കിങ്‌സ് കപ്പില് സ്വന്തം ഗ്രൗണ്ടില് തിരിച്ചടി. പ്രീ ക്വാര്‍ട്ടറില് ഫൈനല് രണ്ടാം പാദത്തില് ദുര്‍ബലരായ…\nമാഡ്രിഡ്: സ്പാനിഷ് ലാലിഗയില് മോശം ഫോം തുടരുന്ന റയല് മാഡ്രിഡിന് സ്പാനിഷ് കിങ്‌സ് കപ്പില് സ്വന്തം ഗ്രൗണ്ടില് തിരിച്ചടി. പ്രീ ക്വാര്‍ട്ടറില് ഫൈനല് രണ്ടാം പാദത്തില് ദുര്‍ബലരായ നുമാന്‍സ്യ റയലിനെ സാന്റിയാഗോ ബര്‍ണേബുവില് 2-2 സമനിലയില് പിടിച്ചുകെട്ടി. നുമാന്‍സ്യയുടെ ഗ്രൗണ്ടില് നടന്ന ആദ്യപാദത്തില് എതിരില്ലാത്ത മൂന്നു ഗോൡന് ജയിച്ചതിനാല് റയല് ക്വാര്‍ട്ടറിലെത്തി. അത്‌ലറ്റികോ മാഡ്രിഡ്, ഡിപോര്‍ട്ടിവോ അലാവസ്, വലന്‍സിയ ടീമുകളും അവസാന എട്ടില് ഇടം കണ്ടു.ബുധനാഴ്ച രാത്രി നടന്ന മത്സരത്തില് രണ്ടു തവണ മുന്നില് നിന്ന ശേഷമാണ് റയല് സമനില വഴങ്ങിയത്. പ്രമുഖര്‍ക്ക് വിശ്രമം നല്‍കി രണ്ടാം നിരയെ ഇറക്കിയ റയല് 10-ാം മിനുട്ടില് ലൂയിസ് വാസ്‌ക്വെസിലൂടെ മുന്നിലെത്തിയെങ്കിലും ആദ്യപകുതിയുടെ അവസാന മിനുട്ടില് ഗില്ലര്‍മോ ഫെര്‍ണാണ്ടസ് സന്ദര്‍ശകരെ ഒപ്പമെത്തിച്ചു. 59-ാം മിനുട്ടില് വാസ്‌ക്വെസ് വീണ്ടും റയലിന് ലീഡ് നല്‍കിയെങ്കിലും ഗ്വല്ലര്‍മോ ഫെര്‍ണാണ്ടസ് വീണ്ടും ലക്ഷ്യം കണ്ടു.\nയാനിക് കാറസ്‌കോ, കെവിന് ഗമീറോ, വിറ്റോളോ എന്നിവരുടെ ഗോളുകളില് ലെയ്ഡ എസ്‌പോര്‍ട്ട്യൂവിനെ 3-0 ന് വീഴത്തിയ അത്‌ലറ്റികോ മാഡ്രിഡ് ഇരുപാദങ്ങളിലുമായി 7-0 ന് ജയിച്ചാണ് മുന്നേറിയത്. എവേ ഗ്രൗണ്ടില് ഫോര്‍മന്റേറക്കെതിരെ ഒന്നിനെതിരെ മൂന്നു ഗോളിന് ജയിച്ചിരുന്ന ഡിപോര്‍ട്ടിവോ അലാവസ് സ്വന്തം ഗ്രൗണ്ടില് 2-0 ന് ജയിച്ചു. എര്‍മെദിന് ദെമിറോവിച്ച്, അല്‍ഫോന്‍സോ പെട്രാസ എന്നിവര് ഗോളുകള് നേടി. ആദ്യപാദം 1-1 സമനില വഴങ്ങിയിരുന്ന വലന്‍സിയ ലാസ് പല്‍മാസിനെതിരെ സ്വന്തം തട്ടകത്തില് എതിരില്ലാത്ത നാലു ഗോളിന് ജയിച്ചു. ലൂസിയാനോ വിയറ്റോയുടെ ഹാട്രിക്കും നെമാഞ്ച മാക്‌സിമോവിച്ചിന്റെ ഗോളുമാണ് വലന്‍സിയക്ക് ജയമൊരുക്കിയത്.


കൊവിഡ് പ്രതിരോധത്തിന്‍റെ ധാരാവി മോഡലിനെ അഭിനന്ദിച്ച് ലോകാരോഗ്യ സംഘടന ; നേട്ടത്തിന് പിന്നില് ഈ കോണ്‍ഗ്രസ് മന്ത്രിയുടെ ചിട്ടയായ പ്രവര്‍ത്തനം – Jaihind TV\nകൊവിഡ് പ്രതിരോധത്തിന്‍റെ ധാരാവി മോഡലിനെ അഭിനന്ദിച്ച് ലോകാരോഗ്യ സംഘടന ; നേട്ടത്തിന് പിന്നില് ഈ കോണ്‍ഗ്രസ് മന്ത്രിയുടെ ചിട്ടയായ പ്രവര്‍ത്തനം\nചിട്ടയായ പ്രവർത്തനത്തിലൂടെ കൊവിഡ് പ്രതിരോധത്തില് ഫലപ്രദ മാര്‍ഗം തീർത്ത മുംബൈയിലെ ധാരാവി മോഡലിന് ലോകാരോഗ്യസംഘടനയുടെ അഭിനന്ദനം. കൊവിഡ് വ്യാപനം തടയുന്നതില് ധാരാവി ലോകത്തിന് മാതൃകയാണെന്ന് ഡബ്ല്യു.എച്ച്.ഒ തലവന് പറഞ്ഞു. ധാരാവിയിലെ കോണ്‍ഗ്രസ് എം.എല്.എയും മഹാരാഷ്ട്ര സർക്കാരിലെ വിദ്യാഭ്യാസ മന്ത്രിയുമായ വർഷ ഗെയ്ക്‌വാദിന്‍റെ മികവുറ്റ പ്രവര്‍ത്തനമാണ് ലോകരാജ്യങ്ങളുടെ മുന്നില് ഇന്ത്യക്ക് അഭിമാന നേട്ടം ഒരുക്കിയത്.\nഇന്ത്യയിലെ ഏറ്റവും വലിയ ചേരിയായ ധാരാവിയിൽ കൊവിഡ് രോഗവ്യാപനം തടയുന്നതില് നഗരം നടത്തിയ ശ്രമങ്ങളെ ലോകാരോഗ്യ സംഘടന അഭിനന്ദിച്ചു. ജൂണിൽ ധാരവി ഒരു ചർച്ചാവിഷയമായിരുന്നുവെങ്കിലും ജൂലൈയിൽ കേസുകളിൽ ഗണ്യമായ കുറവുണ്ടായി. ചിട്ടയായ നടപടികളിലൂടെ കൊറോണ വൈറസിനെ നിയന്ത്രിക്കാമെന്ന് ധാരാവി കാണിച്ചുതന്നതായി ലോകാരോഗ്യ സംഘടനയുടെ തലവൻ ടെഡ്രോസ് അദോ-നോം ഗെബ്രിയേസസ് പറഞ്ഞു.\n‘കഴിഞ്ഞ ആറ് ആഴ്ചയ്ക്കുള്ളിൽ ലോകമൊട്ടാകെ കൊവിഡ് കേസുകൾ ഇരട്ടിയായി വർധിച്ചിട്ടുണ്ട്. എന്നിരുന്നാലും എത്ര തീവ്രമായ വ്യാപനമാണെങ്കിലും ചിട്ടയായ പ്രവര്‍ത്തനത്തിലൂടെ, അത് വീണ്ടും നിയന്ത്രണത്തിലാക്കാൻ കഴിയുമെന്നതിന് ഉദാഹരണമാണ് മുംബൈയിലെ ധാരാവി’ – ഗെബ്രിയേസസ് പറഞ്ഞു.\nഒരു സമയത്ത് രോഗവ്യാപനം ഏറ്റവും കൂടുതലായിരുന്ന അവസ്ഥയില് നിന്നാണ് ഇന്ന് ധാരാവി കൊവിഡ് വ്യാപനത്തെ നിയന്ത്രണത്തിലാക്കിയത്. ഇതിന് പിന്നില് ധാരാവി എം.എല്.എയും വിദ്യാഭ്യാസ മന്ത്രിയുമായ വർഷ ഗെയ്ക്‌വാദിന്‍റെ പങ്ക് എടുത്തുപറയേണ്ടതാണ്. സമൂഹ ഇടപഴകലിലെ നിയന്ത്രണം, കൃത്യമായ പരിശോധന, രോഗ നിർണയം, ഐസോലേഷന്, ചികിത്സ തുടങ്ങി ചിട്ടയായ പ്രവര്‍ത്തനത്തിലൂടെയാണ് രോഗവ്യാപനം നിയന്ത്രിച്ച് നിർത്താനായത്.


സഞ്ജു എന്റെ മെന്റർ, ആ ബാറ്റ് കൊണ്ടാണ് ഞാൻ അർധസെഞ്ചുറി നേടിയത്: ഷോണ് റോജര് | shoun roger| indian u-19 cricket team| mathrubhumi| malayalam sports news| sports news malayalam\nNov 20, 2021, 10:20 AM IST\nഅണ്ടര്-19 ഇന്ത്യന് ക്രിക്കറ്റ് ടീമിലേക്ക് മലയാളി താരം\nതിരുവനന്തപുരം: മികച്ചൊരു ക്രിക്കറ്ററാകാനായിരുന്നു തിരുവനന്തപുരം വെട്ടുകാട് സ്വദേശിയായ റോജര് ഫെര്‍ണാണ്ടസിന്റെ ആഗ്രഹം. സാഹചര്യം റോജറിനെ യു.എ.ഇ.യിലെത്തിച്ചു. ക്ലബ്ബ് ക്രിക്കറ്റില് കളിച്ചെങ്കിലും മുന്നോട്ടുപോകാനായില്ല, ബിസിനസുകാരനായി. നാട്ടിലെത്തി വെട്ടുകാട് സെന്റ് മേരീസ് സ്പോര്‍ട്സ് ക്ലബ്ബില് ക്രിക്കറ്റ് ടീമിന് രൂപംനല്‍കി. ഒടുവില്, മകന് ഷോണിലൂടെ റോജര് തന്റെ സ്വപ്നം യാഥാര്‍ഥ്യമാക്കിയിരിക്കുന്നു. അണ്ടര്-19 ഇന്ത്യന് ക്രിക്കറ്റ് ടീമിലേക്ക് ഷോണ് തിരഞ്ഞെടുക്കപ്പെട്ടപ്പോള് റോജര് സന്തോഷംകൊണ്ട് കണ്ണീര് വാര്‍ത്തു. ഒപ്പം, തലസ്ഥാനത്തിനും ഇത് അഭിമാന നിമിഷം. സഞ്ജു വി.സാംസണിനു ശേഷം മറ്റൊരു താരംകൂടി ദേശീയ നിരയിലേക്ക്.\nകൊല്‍ക്കത്തയില് 28-ന് ആരംഭിക്കുന്ന ത്രിരാഷ്ട്ര പരമ്പരയിലാണ് ഷോണ് ഇന്ത്യയുടെ 'ബി' ടീമില് അംഗമായത്. ഇന്ത്യ അണ്ടര്-19 എ ടീം, ബംഗ്ലാദേശ് ടീം എന്നിവരുമായാണ് മത്സരം. ചൊവ്വാഴ്ച ബി.സി.സി.ഐ.യില്‍നിന്നും ഫോണില് വിവരം അറിയിച്ചതു മുതല് ബയോബബിള് അടിസ്ഥാനത്തില് തീവ്രപരിശീലനത്തിലാണ് ഷോണ്.\n23-ന് കൊല്‍ക്കത്തയിലേക്കു പുറപ്പെടും. വെള്ളിയാഴ്ചയാണ് ഔദ്യോഗിക ടീം പ്രഖ്യാപനം ഉണ്ടായത്. അണ്ടര്-19 കേരള ടീമിനായി വിനു മങ്കാദ് ട്രോഫിയില് നടത്തിയ മികച്ച പ്രകടനമാണ് ഷോണിനെ ദേശീയ ക്യാമ്പിലെത്തിച്ചത്. ബറോഡയ്ക്കെതിരേ 121 റണ്‍സ് സ്‌കോര് ചെയ്ത ഷോണ് ടൂര്‍ണമെന്റിലെ ചാമ്പ്യന്മാരായ ഹരിയാണയ്ക്കെതിരേ 58 റണ്‍സും എടുത്തു. തൊട്ടുപിന്നാലെ അരങ്ങേറിയ ഇന്ത്യ ചലഞ്ചര് സീരീസില് അണ്ടര് 19 ഏകദിന ടൂര്‍ണമെന്റിലും ഷോണ് തിളങ്ങി.\nഷോണ് റോജര് അമ്മ പെട്രീഷ്യ, അച്ഛന് റോജര് ഫെര്‍ണാണ്ടസ്, സഹോദരി ഷാരോണ് എന്നിവര്‍ക്കൊപ്പം\nതിരുവനന്തപുരം മെഡിക്കല് കോളേജ് ഗ്രൗണ്ടില് സായ് ക്രിക്കറ്റ് കോച്ചിങ് സെന്ററില് ദേശീയ കോച്ചായ ബിജു ജോര്‍ജിന്റെ കീഴിലാണ് എട്ടുവര്‍ഷമായി ഷോണ് റോജര് പരിശീലനം നേടുന്നത്. യു.എ.ഇ.യിലെ വിക്ടോറിയ ക്രിക്കറ്റ് അക്കാദമിയിലും ഡെസേര്‍ട്ട് കബ്സിലും കളിച്ചിട്ടുണ്ട്. യു.എ.ഇ. അണ്ടര്-16 ദേശീയ ടീമിലും ഇടംനേടിയിരുന്നു.\n2017-ല് ആലപ്പുഴയ്ക്കെതിരേ തിരുവനന്തപുരത്തിനായി ജില്ലാ മാച്ചില് ഇരട്ട സെഞ്ചുറി കരസ്ഥമാക്കി. അവിടം മുതല് ഷോണ് കേരള ടീമിലെ സ്ഥിരം സാന്നിധ്യമായി. അണ്ടര്-16, 19 തലത്തില് കേരളത്തിനായി ഏറ്റവും കൂടുതല് റണ്‍സ് നേടിയതും ഷോണായിരുന്നു. ഇന്ത്യന് നായകന് വിരാട് കോലിയുമായി ബന്ധപ്പെട്ട് പ്രവര്‍ത്തിക്കുന്ന കോര്‍ണര് സ്റ്റോണ് മാനേജ്മെന്റ് ഗ്രൂപ്പുമായി കരാര് ഒപ്പിടാനായതും നേട്ടമായി.\nകേരള ക്രിക്കറ്റ് അസോസിയേഷന്റെ ആഭിമുഖ്യത്തില് നടന്ന ടി-20 കേരള പ്രീമിയര് ലീഗില് പ്രോമിസിങ് ബാറ്ററായിരുന്നു ഷോണ് റോജര്. മകന്റെ ഓരോ പ്രകടനവും കൃത്യമായി രേഖപ്പെടുത്തി വെക്കുന്ന പതിവുണ്ട് പിതാവായ റോജറിന്. സംസ്ഥാന, ജില്ലാ, പ്രാദേശികം തുടങ്ങിയ വിവിധ മത്സരങ്ങളിലായി 95-ല്‍പ്പരം സെഞ്ചുറികളും 150-നടുത്ത് അര്‍ധ സെഞ്ചുറികളും ഇതുവരെയായി അടിച്ചുകൂട്ടിയിട്ടുണ്ട് ഈ മിടുക്കന്. യു.എ.ഇ.യിലെ ഡെസേര്‍ട്ട് കബ്സ് അക്കാദമിക്കായി ഇംഗ്ലണ്ട്, ഓസ്ട്രേലിയ, ശ്രീലങ്ക, ദുബായ് എന്നിവിടങ്ങളില് നേടിയ സെഞ്ചുറികളും ഇതില് ഉള്‍പ്പെടും.\nസഞ്ജു എന്റെ മെന്റര്\nഏറ്റവും കൂടുതല് ആത്മവിശ്വാസവും പ്രചോദനവും ലഭിക്കുന്നത് പരിശീലകനായ ബിജു സാര്, സഞ്ജു ചേട്ടന്, കേരള ക്രിക്കറ്റ് അസോസിയേഷന് എന്നിവയില് നിന്നാണ്. വിനു മങ്കാദ് ട്രോഫിയില് ഹരിയാണയ്ക്കെതിരേ അര്‍ധ സെഞ്ചുറി നേടിയത് സഞ്ജു സമ്മാനിച്ച ബാറ്റുകൊണ്ടാണ്. ദേശീയ ടീമിനായി മികച്ച പ്രകടനം കാഴ്ചവെക്കാമെന്ന് പ്രതീക്ഷിക്കുന്നു. -ഷോണ് റോജര്\nഈ ചെറുപ്രായത്തില് ഇത്രയും സ്ഥിരതയോടെ പ്രകടനം നടത്തുന്ന മറ്റൊരു താരമില്ല. നല്ല ടാലന്റും ഉണ്ട്. ഇന്ത്യയുടെ നീലക്കുപ്പായമണിയാനുള്ള എല്ലാ കഴിവും ഷോണ് റോജറിലുണ്ട്.\n-ബിജു ജോര്‍ജ്, ദേശീയ പരിശീലകന്\nContent Highlights: shoun roger in indian u-19 team fullfilled his father dream